
        
            
                
            
        

    
	ХЕНРИХ ИБСЕН

	 

	АРДЫН ДАЙСАН

	(Таван үйл явдалт яриан жүжиг)

	 

	“УЛСЫН ХЭВЛЭЛИЙН ГАЗАР” Улаанбаатар хотноо 1973 онд эрхлэн хэвлүүлсэн номыг

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ОРШЛЫН ОРОНД

	 

	Бүтээл туурвилынхаа хувьд дэлхийн сонгодог зохиолчдын эн зэрэгт ордог норвегийн драмын жүжгийн сонгодог зохиолч Хенрих Ибсений нэрийг манай уншигчид хэзээний мэдэх хэдий ч эх хэлээрээ түүний сайхан бүтээлтэй танилцсан нь бага билээ.

	Иймд энэ алдарт зохиолч Хенрих Ибсений (1828—1906) тухай, түүний «Ардын дайсан» гэсэн жүжгийн тухай номын эхэнд оршлын оронд хэдэн зүйл дурдан бичихэд илүүц зүйл болохгүй сан болов уу.

	Дэлхийн сонгодог зохиолчийн нэг Хенрих Ибсен 1828 онд Норвегийн Шиен хотноо ядуу худалдаачны гэр бүлд төрсөн ажээ. Түүний эцэг Кунт Ибсен хөрөнгө чинээтэй, томхон гараар хөдөлдөг худалдаачны нэг байсан боловч эцэстээ ядуурч хоосрон үр хүүхдээ ч олигтой тэжээж дийлэхгүйд хүрсэн гэдэг. Ингээд тэр үеийн норвегийн Гримстад гэдэг бяцхан хотноо арван хэдхэн настай хүү Ибсен амь зуухын эрхээр ирж, эмийн сангийн газар эм найруулагчийн дагалдан сурагчаар орж ажилласан байна. Нас хэдий бага балчирхан байсан авч Хенрих Ибсен энэ үеэс ядуу зүдүүгийн хүндийг амсан, амьдралын зах зухтай нарийвчлан танилцаж, баян ядуугийн хоорондын хэмжээгүй хол зааг, ангит нийгмийн тэгш биш байдлыг бие, сэтгэлээрээ гүн мэдэрсэн ажээ. Ингээд ч ирээдүйн их зохиолчийн билиг авьяас эхлэн тодорч үзэл бодолд нь нийгмийн шударга биш ёсыг сөрөн эсэргүүцэх хандлага гарсан байна.

	Шөнө дүл болсон хойно хязгаарын бөглүү бяцхан хотноо хүн бүхэн унтсан хойно гагцхүү Хенрих Ибсений суудаг жижигхэн тасалгааны цонх гэрэлтэй хэвээр байдаг ажээ. Ибсен ингэж суухдаа өдрийн ужиг хүнд ажлын ядаргааг умартан их сургуульд орох шалгалтад бие даан бэлтгэн суудаг байсан ажээ. Лааны сүүмгэр гэрэлд удтал юм уншиж тонгойн сууснаа нэг үе толгой өндийн, нуруу тэнийлгэх зуур номоо хойш тавьж бэхэндээ өдөт үзэг дүрж, энтэй цагаан цаасан дээр богино богино мөртэй зүйлс жирийлгэн бичиж гардаг байсан нь дандаа л шүлэг!

	Төдий л удалгүй Хенрих Ибсен түүхийн сэдэвт эмгэнэлт жүжиг «Катилина»-г бичсэнээр ирээдүйн алдарт замынх нь эхэн тавигдсан ажээ.

	Хенрих Ибсен энэ жүжигтээ эртний Ромын нийгмийн амьдралд ноцтой зөрчил гарч байсан үеэр засгийн эрхэнд орохоор эрмэлзэн тэмүүлсэн улс төрийн нэгэн зүтгэлтний дүрийг ашиглаж, түүнээ шударга ёс, эх оронч үзэл өвөрлөн босгож ирсэн хүний дүрд хувирган үзүүлсэн байдаг билээ. Жүжгийн гол баатрын дүрд зарим талаар гэнэн байдал цухалзах авч уг эмгэнэлийн дотор зохиогчийн өөрийн нь сэтгэлийн бадрал бүрнээ тодордог гэж утга зохиол судлагчид тодорхойлон бичсэн байдаг.

	Хенрих Ибсен «Катилина» эмгэнэлт жүжгийнхээ дараа таван жүжиг бичиж, тэр бүр нь театрын тайзнаа гарчээ. Ингээд Норвегийн драмын жүжиг, театрыг хөгжүүлэх талаар Ибсений хийсэн их ажлынх нь суурь тавигджээ.

	Хенрих Ибсен 1862 оноос эхлэн Бергенд ирж Норвегийн үндэсний театрын эх үүсвэр нь болсон тэндхийн театрын найруулагч, уран сайхны удирдагчаар таван жилийн турш ажилласан байна. Энэ үед тэр олон тооны шүлэг, өгүүллэг бичиж нийтлүүлсэн байдаг.

	Ингээд Хенрих Ибсен 1864 онд Норвегийг орхиж эхлээд Италид, дараа нь Германд очиж эх орондоо тоотой эргэн ирдэг байсан байна.

	Энэ үед л тэр дэлхий дахинаа алдаршсан гайхамшигт олон бүтээлийнхээ голыг туурвисан юм.

	Хенрих Ибсен бол өөрийн гайхамшигт зохиол бүтээлээрээ хөрөнгөтний нийгмийн бузар булай явдлыг уудлан илчилж, нийгмийн харьцааны тэгш биш байдлыг үнэн мөнөөр нь шүүмжилсэн жинхэнэ реалист чиглэл баримталсан алдарт зохиолч билээ.

	Түүний олон нэрт бүтээлийн дотор «Ардын дайсан» жүжиг хүндтэй байрыг эзэлдэг билээ. 1882 онд бичсэн энэ жүжиг зөвхөн Скандинавын орны төдийгүй дэлхий дахины олон улсын театрын тайзнаа тоглосоор ирсэн алдарт жүжгүүдийнх нь нэг билээ. Алдарт зохиолч энэ жүжгээрээ хөрөнгөт нийгмийн амьдралын үнэн нүүр царайг илчлэн, түүний бузар булайг хурц тод шүүмжилсэн юм. Тэгэхдээ үүнийгээ Норвег орны өдөр тутмын амьдралаас эш татан, капиталист аль ч оронд байдаг нийтлэг, жинхэнэ үнэн шинжээр төлөөлүүлэн зурж үзүүлсэн байна.

	Сөнөн мөхөж яваа амьдралын хэвшил, үзэл санааг зад шүүмжилж, тэр цагт Норвег оронд үүсэн тодорч байсан нийгэм - улс төрийн тэмцэл, ардчилсан хүчнийг идэвхтэй дэмжихийг Ибсен өөрийн жүжгийн гол агуулга болгожээ.

	«Ардын дайсан» драмын жүжигт хөрөнгөтний нийгмийн доторх гутамшигт байдлыг олон талаас нь илчлэхдээ оршиж байгаа шударга биш ёс, түүнийг уг үндэс ёзоороос нь уудлан гаргасан юм. Ибсен энд рашаан ус бузартгаж байгаа бохирдлын учир шалтгааныг нээн олж, улмаар түүний улмаас хяхагдан хавчигдсан жүжгийн гол баатар болох доктор Стокманыг товойлгон гаргах үндсэн дээр сувиллын хотын оршин суугчдын доторх «либерал үзэлтэй олонх»-ийн эсрэг, хөрөнгөтний ардчиллын худал хуурамчийн эсрэг шүүмжлэлийн гол санаагаа чиглүүлсэн байна. Гэхдээ энд Ибсений зохиол дахь зөрчилтэй, санаа бүрхэг тал нь илэрч харагддаг. Учир иймээс ч доктор Стокман маань Ибсений өөрийн нь үзэл санааг номнон явсаар эцсийн бүлэгт нинжин сэтгэлгүй, илэрхий харгис байдал гаргадаг. Гэхдээ энэ нь их зохиолч жүжгийн дүрийг олон талаар ёгт байдлаар гаргаж ирэх гэсэн түүний санаа болох нь лавтай юм. Тухайн үед оросын их шүүмжлэгч Г. В. Плеханов Стокманыг яван явсаар «харгис хатуу үг чалчих боллоо» гэж шударга зөв шүүмжилсэн байдаг.

	Гэхдээ энэ жүжиг хөрөнгөтний нийгмийн бузар булайг илчлэн, үнэн зөв шүүмжилсний хувьд үнэтэй чухаг санааг агуулсан юм.

	Их зохиолч Хенрих Ибсений шилдэг бүтээлтэй монгол олон уншигч нараа танилцуулах зорилгоор түүний гайхамшигт бүтээлийн нэг «Ардын дайсан» гэдэг энэ зохиолыг залуу орчуулагч Ц. Мишигдорж санаачлан зориглож эх хэлээрээ хөрвүүлсэн нь нэн сайшаалтай хэрэг ээ. Энэ нь дэлхийд алдарт хүний нэрт зохиолыг уншиж судлах, театрын тайзнаа авч тоглоход дөхөм тустай зүйл боллоо гэдгийг дашрамд тэмдэглэе.

	Орчуулгын хувьд туршлага нимгэдэж, алдаж эндсэн зүйл байвал харамгүй сэтгэлийн угаас хэлж шүүмжилж өгөхийг эрхэм олон уншигч авгай нараасаа хүснэм.

	 

	А. Чойжилжав

	 

	 

	
АРДЫН ДАЙСАН

	 

	ҮЙЛ ЯВДЛЫН БААТРУУД

	Доктор Томас Стокман — Рашаан сувиллын эмч 

	Хатагтай Катрине Стокман — Стокманы гэргий 

	Петра — Стокманы охин, багш

	Мортен, Эйлиф — Стокманы хөвгүүд (10, 13 настай)

	Петер Стокман — Стокманы ах, хотын дарга, цагдаагийн газрын захиргааны даамал, сувиллын газрын эрхлэгчээс гадна бас бус албатай.

	Мортен Хиль — Хатагтай Стокманы өргөсөн эцэг, арьс ширний үйлдвэрийн эзэн.

	Ховстад — «Ардын мэдээ» сонины эрхлэгч

	Биллинг — Мөн сонины ажилтан

	Хорстер — Хөлөг онгоцны ахмад

	Аслаксен — Хэвлэлийн газрын эзэн.

	 

	Хурал цуглааны явцад янз бүрийн давхаргын хүмүүс болон сургуулийн хүүхдүүд гарна.

	 

	Жүжгийн үйл явдал Норвегийн өмнөд хэсэгт орших далай хавийн жижигхэн хотод болно.

	
НЭГДҮГЭЭР ҮЗЭГДЭЛ

	Үдшийн цаг. Доктор Стокманы гэрийн дотоод байдал: Чинээлэг биш авч тохилог тавилтай, зочид хүлээн авах өрөөний баруун гар талын хананд хоёр хаалга байх бөгөөд наад талынх нь докторын ажлын, нөгөөдөх нь үүдний өрөө юм. Үүдний өрөөний эсрэг талд сууцных нь өрөөнүүд рүү орох хаалга байна. Мөн тэр хананы дунд өрнө зүгийн ил пийшин харагдах ба үүдний өрөөний ойролцоох диваны дээд талд толь өлгөөстэй байна. Диваны өмнө голлуулж тавьсан бүтээлэгтэй зууван ширээн дээр бүрхүүлт дэнлүү тавьжээ. Зочдын өрөөний цаад талын хананд идээний өрөө рүү орох онгорхой хаалга байх бөгөөд тэнд зочдод зориулж зассан ширээн дээрх дэнлүү асаастай харагдана. Тэр ширээнд захандаа алчуур хавчуулсан Биллинг суух бөгөөд түүнийг хатагтай Стокман үхрийн шарсан махаар дайлж зогсоно. Эргэн тойрны нь суудал эзэнгүй байх ба энд тэнд аяга, таваг хөглөрөн харагдах нь ямар нэгэн нүргээнтэй баяр ёслол болж өнгөрсөн мэт.

	 

	Хатагтай Стокман — Эрхэм Биллинг та нэгэнт бүтэн цагаар хожимдож ирсэн учир зөөгхөн зоог өглөө гэж «гомдохгүй сэн» биз?

	Биллинг (мах зажлангуутаа) — Тун амттай болж... үнэхээр аятайхан байна.

	Хатагтай Стокман — Манай Томас, зоогийн цаг нарийн баримталдгийг та мэднэ шүү дээ.

	Биллинг — Надад тэр горим журам хамаа байх биш дээ. Магадгүй хажуугаас саад хийх хүнгүй ганцаархнаа хооллоход улам ч амттайхан санагдаж болох юм.

	Хатагтай Стокман — Танд л амттай санагдаж тааллаар тань байгаа бол болох нь тэр (чимээ чагнаснаа). Лав Ховстад ирэх шиг боллоо.

	Биллинг — Тийм бололтой.

	 

	Хотын дарга Петер Стокман орж ирнэ. Тэр пальто, дүрэмт малгайтай, бас таяг барьжээ.

	 

	Хотын дарга — Бэрийн амрыг эрье.

	Хатагтай Стокман (зочдын өрөөнөөс гарангуут) — Хүүе амрыг тань эрье. Та байсан юм уу? Манайхаар орж ирсэн тэн яамай даа.

	Хотын дарга — Танай хажуугаар өнгөрч явснаа ороод гаръя гэж бодоод... (хоолны өрөө рүү харснаа) А-а, танайх чинь зочинтой байгаа юм шив дээ?

	Хатагтай Стокман (жаахан эвгүйцсэнээ) — Зочин ч биш ээ, явдлын далимаар орж ирсэн юм... (сандрангуй дуугаар) Та бидэнтэй хамт оройн зоог барих сан болов уу?!

	Хотын дарга — Би юу? Зүгээр! Зүгээр! гялайлаа. Тэнгэр минь, халуун хоол надаас цаагуур! Миний ходоодонд зохидоггүй юм.

	Хатагтай Стокман — За за, та яах гэж нэрэлхээд байгаа юм. Энэ удаа бололгүй яав гэж.

	Хотын дарга — Зүгээр, зүгээр гялайлаа. Би ер нь оройн хоолонд цай, хачиртай талхнаас өөр юм хэрэглэдэггүй шүү. Чингэснээр бие ч эрүүл саруул. Үгүй ер нь бодоод үзсэн ч хэмнэлттэй байхгүй юу!

	Хатагтай Стокман (инээмсэглэн) — Хадам минь, Томас бид хоёрыг тийм айхавтар үрэлгэн улс гэж санаж байгаа юм биш биз.

	Хотын дарга — Яалаа гэж, бэр минь. Тийм бодол толгойд минь ч бүү ортугай (докторын ажлын өрөө рүү заан). Томас байхгүй юм уу даа?

	Хатагтай Стокман — Саяхан хоолоо идчихээд хүүхдүүдтэй салхинд гарсан...

	Хотын дарга — Оройн цагаар ингэж зугаалах нь таалалтай хэрэг үү? (чих тавин чагнаснаа) За ирэв бололтой.

	Хатагтай Стокман — Арай ч болоогүй баймаар... (хаалга тогшино) Ор! Ор!

	 

	 

	Сонины эрхлэгч Ховстад орж ирнэ.

	 

	Хатагтай Стокман — Өө, та байсан юм уу, ноён эрхлэгч...

	Ховстад — (Хатагтай Стокманд хандан) Уучлаарай! Хэвлэлийн газрынхан намайг жаахан саатуулчихлаа (хотын даргад хандан). Эрхэм хотын даргын амрыг айлтгая!

	Хотын дарга (Намбатайхан мэхэсхийснээ, хүйтэндүү дуугаар) — Ноён эрхлэгчид... бодвол элдэв ажил гар аа биз?

	Ховстад — Сонинд нийтлэгдэх нэгэн өгүүллийн талаар аар саар яриа гараад.

	Хотын дарга — Зах зухаас нь мэдэж л байна. Харин манай дүү «Ардын мэдээлэл» сонины нэлээд идэвхтэй «сурвалжлагч» нь болоод байгаа гэж би дуулсан. Лав үнэний ор байгаа байх.

	Ховстад — Тэгэлгүй яах вэ. Тэр чинь манай сонинд аливаа сэдэв дээр тулгуурласан, үнэн мөнийг илчилсэн зүйл нийтлэхээс буцдаггүй хүн шүү.

	Хатагтай Стокман (Ховстадад хандан) — Та дээшээ морилогтун (хоолны өрөө рүү заана).

	Хотын дарга — Өршөөгөөрэй, ноён Ховстад! Өөртөө талархал дэвшүүлэх байх гэж итгэн, уншигчдын тэр хэсэгт зориулан бичиж буй ажилд нь саад тотгор хийхийг огтхон ч бодоогүй. Тэр ч байтугай танай сонинд дургүйцэх хувийн ямар ч шалтгаан байхгүй гэдгийг танд уламжилъя.

	Ховстад — Би ч гэсэн тэгж боддог.

	Хотын дарга — Ер нь манай хотод аугаа их хүлцэнгүйн амьсгал ноёлж... үгүй ингэхэд чин үнэнч ард иргэдийн бодол санаа гэгч тийм байдаг байх. Ухаантай иргэдийн эрхэмлэдэг зүйл... эв нэгт их үйлсийн зорилтоос тэвчээр хатуужил урган гарах нь зайлшгүй.

	Ховстад — Манай рашаан сувиллын газрынхан ч яг л тийм улс байгаа юм.

	Хотын дарга — Яг тийм. Манай рашаан эмнэлэг шинэхэн, тэгээд бүр орчин тойрных нь үзэсгэлэн төгөлдрийг хэлээд баршгүй. Харж л байгаарай, ноён Ховстад, энэ маань удахгүй манай хотынхны жаргалтай тэнүүн амьдралын эх булаг болно. Энэ ч бүр гарцаагүй!

	Хатагтай Стокман — Манай Томас ч үргэлж ингэж ярьдаг юм.

	Хотын дарга — Манай нутаг сүүлийн жилүүдэд ер бусаар өөрчлөгдөн дэвжсэн нь харагдаж байгаа биз! Хөрөнгө мөнгө гар таталгүй зарцуулах тутам хөгжиж, хөлжиж байна. Тариалах талбай өргөжиж, байшин сав нэмэгдэж үнээн барьсаар байна.

	Ховстад — Ажилгүйчүүдийн тоо ч цөөрч байна.

	Хотын дарга — Тэр ч бүр аргагүй. Харин энэ жил цаг сайхан байгаад тэнүүн улиралтай золгох юм бол манай рашаан амралтыг чиглэдэг зочдын тоо... Өөрөөр хэлбэл өвчтөн олширч ядуучуудад гарлагаддаг чинээлэг ангийнхны тэр үрлэг зарлага бүр ч таашаалтай хорогдох сон.

	Ховстад — Энэ тухай олон талын асуудал гарч байсныг сонссон шиг санагдаж байна.

	Хотын дарга — Тэр зүйлүүд чинь ч овоо ирээдүйтэй нь мэдээж хэрэг. Тухайлбал орон байр, элдэв зүйлс шаардсан эрэлт хүсэлт өдөр бүр тасралтгүй ирэх болжээ.

	Ховстад — Ингэхэд ноён докторын өгүүлэл тэр талын асуудлаар нийтлэгдэх байх шүү!

	Хотын дарга — Тэр чинь дахиад л шуугиан дэгдээчих юм бичсэн биш биз?

	Ховстад — Рашаан амралтын тухай аль өвөл бичсэн юм. Түүндээ рашаан амралтын орчны ариун цэврийн зохистой нөхцөлийн тухай онцлон тэмдэглэсэн байна билээ. Гэвч би нийтлэхийг түр азнасан юм.

	Хотын дарга — Уухай! Миний бодож байгаагаар тэр өгүүлэлд чинь ямар нэг далд утгатай оруулга байсан юм биш биз?

	Ховстад — Түүнээс ч болсонгүй л дээ. Зуны тэнүүн цагийг хаана, яаж өнгөрөөх бил ээ? гэж хүмүүс ид боддог үеийг хэлэх үү. Тэр өгүүллийг гараад ирэхээр сэтгэл санаа нь үймэрчих болуузай гэж эмээн хаврын дунд үе хүртэл хүлээзнэхээр шийдсэн юм.

	Хотын дарга — Ноён Ховстад таны зөв, ёстой түмэн зөв!

	Хатагтай Стокман — Рашаан амралтын тухай гэхлээр л Томас минь ядрахаа мартчихдаг амьтан байгаа юм.

	Хотын дарга — Рашаан амралтын эмч юм чинь тэгэлгүй яах вэ.

	Ховстад — Тэгээд ч хүн хүнээс түрүү энэ бүхнийг сэдсэн болохоор аргагүй, аргагүй.

	Хотын дарга — Томас уу даа? Уухай бүр тийм дээ тулсан уу!? Би ч нэг биш удаа ийм санаа өвөрлөж явдаг  этгээдүүдийн тухай сонссон юм. Тийм дээрээ тулах юм бол энэ амралтыг чинь байгуулахад миний оролцоо бага биш байсан нь үнэний хувьтай шүү. Бүр ямар ч маргаангүй.

	Хатагтай Стокман — Томас ч ингэж л ярьдаг хүн байгаа юм.

	Ховстад — Ноён хотын дарга! Таныг умартан, нэмэр хандивыг үгүйсгэсэн хэн байна вэ? Та энэ ажлыг амьдралд хэрэгжүүлэн бүтээсэн нь хэн бүхэнд тодорхой биш үү. Харин ноён докторын анхлан сэдсэн саналын тухай л ярьж байна.

	Хотын дарга — Манай дүүд хэчнээн их санаа байлаа ч... Харамсалтай нь юмыг жинхэнэ ажил хэрэг болгоод ирэхлээр хал үзсэн, өөр хүн хэрэгтэй байдгийг ноён Ховстад мэднэ биз. Миний бодлоор эднийхэнд ч...

	Хатагтай Стокман — За за, хадам ах минь...

	Ховстад — Өршөөгөөрэй ноён дарга аа.

	Хатагтай Стокман — Ноён Ховстад, та орж хоол зооглооч дээ. Томас маань хүрээд ирэх байлгүй.

	Ховстад — Гялайлаа... жаахан идье дээ... (хоолны өрөө рүү орно).

	Хотын дарга (нам дуугаар) — Тариачин гаралтай ийм хүмүүс эмх замбараагүй байдлаасаа хэзээ ч хагацаж чаддаггүй нь гайхалтай шүү!

	Хатагтай Стокман — Ийм юмыг анхаарч сүйд болохын хэрэг байна уу? Ингэхэд та Томастай алдар гавьяа хуваалцахгүйдээ хүрчхэв үү?

	Хотын дарга — Тийм ч санагдаж болох юм. Ер нь юм бүгдийг хувааж яаж болох билээ.

	Хатагтай Стокман — Бусад дэл сул зүйлийн талаар дурсахын ч хэрэггүй! Ингэхэд хадам минь, Томастай ганзага нийлдэг сэн биш бил үү? (хаалга руу чагнаснаа) За цаадах чинь ирэв бололтой (үүдний өрөөний хаалгыг очиж онгойлгоно).

	Доктор Стокман (зочин авчирснаа мэдэгдэх гэсэн шиг чангаар инээн) — Катрине, зочин ирлээ! Таатайхан байна уу? Эрхэмлэн хүсэхэд ахмад Хорстер, пальтогоо өлгөчих, цаадах дэгээндээ. Өө, та чинь пальтогүй сэн бил үү... Катрине, харав уу чи! Ахмадтай гадаа дайралдаад... арай чамай л гэртээ авчирлаа!

	 

	(Ахмад Хорстер орж ирэнгүүтээ мэхийсхийн мэндлэв.)

	 

	Доктор Стокман — Хүүхдүүд ээ! Хоолны өрөө рүү алхаад! Катрине, эд чинь бас л гэдэс нь дундарчихсан бололтой. Ахмад аа! Наашаа ороорой. Үхрийн шарсан мах... 

	 

	(Хорстерыг хоолны өрөө рүү авч орно).

	(Эйлиф, Мортен хоёр мөн тийшээ гүйж орно.)

	 

	Хатагтай Стокман — Томас, чи харахгүй өнгөрчихлөө гэж үү?

	Доктор Стокман (хаалга руу эргэж харснаа) — Өө, Петер та хэзээ ир ээ вэ? (түүнд гараа сунган) Энэ ч бүр таатай хэрэг.

	Хотын дарга — Харамсалтай нь... Би одоохон явахгүй бол болохгүй.

	Доктор Стокман — Жаахан хүлээзнэ. Катринийн бэлтгэсэн пунш1 амсацгаая. Катрине! Чи өнөө пуншаа мартчихаагүй биз?

	Хатагтай Стокман — Хаанаас даа. Ус нь хэдийн буцалчихсан (зоогийн өрөө рүү орно).

	Хотын дарга — Бас л пунш уух хэрэг болж байна уу?

	Доктор Стокман — Тэгэлгүй яах вэ, та суу! Бүр ч аятайхан болох вий.

	Хотын дарга — Гялайлаа. Би угаас ийм тийм найр цэнгээнд оролцох дургүй шүү...

	Доктор Стокман — За! За! Энэ маань найр цэнгээ болоод байхаар юу байх вэ!

	Хотын дарга — Гэлээ ч гэсэн дээ... (зоогийн өрөө рүү харснаа) Үгүй эд чинь хэдийдээ ингэж хуурайлчихаа вэ? Ямар гайхалтай хэрэг вэ!

	Доктор Стокман (гараа илэн) — Багачуулын ууж идэхийг нь харж суухад урамтай шүү! Эд чинь идэх уухдаа уургын морь шиг улс. Тэгэлгүй яах вэ. Ингэж идэж уух нь ч зүйтэй! Хүчээ авч, бяраа амталцгааг! Петр! Ингэхэд чухам хэн ирээдүйг төвхнүүлэн өөрчлөх нь ойлгомжтой биз дээ.

	Хотын дарга — Уучлаарай! «Төвхнүүлнэ» гэж чи чухам юугаа хэлэх гээд байна? Би энэ үгийг чинь сайн ойлгохгүй байна.

	Доктор Стокман — Харин үүнийг хэрэг явдал болсон цагт нь л... залуучуудаас асуугаарай. Чи бид хоёр шиг ийм хөгшин тагалцаг бодвол түүнийг үзэж арай ч амжихгүй биз. Энэ ч бүр лавтай юм шүү.

	Хотын дарга — За, за! Ингэхэд чиний хачин зан, үг яриа чинь ер нь...

	Доктор Стокман — Петр ээ! Ийм хоёрын хооронд юмаар намайг бүү хоргоогооч дээ. Чамд гэхэд би хэчнээн баяр баясгалантай, сэтгэл тааламжтай байгааг хэлээд яах вэ. Ийм баяр баясгалан бүрдсэн, юм юмнаас онцгой хөгжөөнт залуу насны амьдралын дунд би хэчнээн жаргалтай байгаагаа бахархахад ч чамламаар шүү! Бидний амьдарч байгаа энэ орчин, энэ үе нээрэн гайхамшигтай сайхан тул эргэн тойронд минь ертөнц байгаль сэргэн цогцлох шиг болдог юм.

	Хотын дарга — Нээрэн үү? Чи тэгээд үүнийг олоод мэдчихлээ гэж үү?

	Доктор Стокман — Чамд ч энэ бүхэн мэдэгдэхгүй байх нь арга үгүй. Ямар би биш дээ. Чи ийм нөхцөл байдлын дунд хамаг насаа барсан хүн болохоор энэ нь сайхан, тэр нь муухай гэж шүүн таних ухаан чинь мохож орхижээ. Тэгэхэд би хол ойроос ирээд үзсэн харсан, үнэн явдлаа ярьчих ганц ч хүнтэй дайралддаггүй тэртээ умрын бөглүү нутагт сууж байсан. Тэгээд ч энэ байгаа орчноо ертөнцийн хөл хөгжөөнт хотын шуугиант дүүрэгт ирчихсэнтэй адилд үздэг.

	Хотын дарга — Хн... Ертөнцийн хотын гэнэ үү?..

	Доктор Стокман — Энд амьдрах нөхцөлөөр бусад нутагтай зүйрлэхэд яльтай биш гэдэг ойлгомжтой. Гэлээ ч тоо томшгүй их зорилттой, ирээдүй сайтай амьдрал оргилж байна. Түүний төлөө хүчин зүтгэж, тэмцэх явдал гол нь биш үү! (өндөр дуугаар) Катрине ээ! Шууданч ирээгүй юу?

	Хатагтай Стокман — (идээний өрөөнөөс) — Үгүй ээ. Хэн ч ирээгүй.

	Доктор Стокман — Петр, ингээд ирвэл авдаг нь нэмэгдэнэ шүү дээ. Бид нар шиг гэдэс дундуур явж юмыг зөв дүгнэж сурдаг юм шүү!

	Хотын дарга — Өршөөгөөрэй...

	Доктор Стокман — Бид нэг биш удаа өлмөн зөлмөн явсан гэдэгт итгэ л дээ. Одоо түүнийг бодвол бүр нударганчууд шиг л хангалуун амьдарч байна. Харахгүй юу. Өнөөдөр өдрийн хоолондоо үхрийн шарсан мах идсэн, бас тэгээд баралгүй оройн зоогт үлдээснийг нь яана. Чи жаахан идчихгүй юу? Аль эсвэл чамд үлдсэнийг нь үзүүлсэн ч болно... Наашаа хүрээд ир...

	Хотын дарга — Үгүй! Үгүй! Больё, чи минь

	Доктор Стокман — За, за нааш ирээч дээ. Энэ ширээнд байхгүй юм алга. Ёстой идээ болгоны дээж байгааг харахгүй байна уу?

	Хотын дарга — Харалгүй яах вэ.

	Доктор Стокман — Чийдэнгийн бүрхүүл харсан уу? Бүгдийг манай Катрине нямбайлан урласан юм. Ингэхлээр өрөө тасалгаа ч нүдэнд дулаахан болсон. Чамд ямар санагдаж байна? Тийшээ зогс... Үгүй! Ингэж зогс. Ай даа, яг ингээд... Тэндээс ийм хурц гэрэл тусаж байгааг харав уу? Нээрээн догь шүү! Зочдын өрөө бүр ч тохилог гоё харагддаг юм.

	Хотын дарга — За, за иймэрхүү гоёл чимэглэл та нарт таарч л байгаа юм бол...

	Доктор Стокман — Өө, тааралгүй яах вэ. Бидэнд амьдралын хэрэгцээтэй бүхнийг бэлдэхэд чиний ажлын хөлс бараг хүрдэг гэж манай Катрине ярьдаг.

	Хотын дарга — Бараг ий! Тийм вий!

	Доктор Стокман — Үнэндээ эрдэм шинжилгээний ажилтан хүн ч жаахан илүү хангалуун амьдрах нь зүйтэй юм шүү. Жирийн нэг амтны захирагчийн жилийн зарлага минийхээс илүү гэдэгт би эргэлзэхгүй.

	Хотын дарга — Бүр үү! Амтны захирагч гэдэг чинь дээд албан тушаалын хүн...

	Доктор Стокман — За тэгвэл жирийн худалдаачинтай зүйрлэе. Тэгвэл тэд чинь бүр ч хангалуун байдаг шүү дээ.

	Хотын дарга — Амьдралынх нь нөхцөл ахуй тийм юм чинь дээ.

	Доктор Стокман — Петр ээ! Ингэхэд би чинь аар саар юманд мөнгө үрэх дургүй шүү. Гэлээ ч орон гэртээ зочин хүлээж аваад баясаж цэнгэхэд намайг хэн ч хоригломооргүй юм даа. Бодоод үз л дээ! Энэ нь надад зайлшгүй шаардлагатай юм. Хэчнээн олон жил алс бөглүү газар тэнүүлчин, цагаачнаар насаа барлаа даа. Ингээд одоо миний хувьд ийм золбоолог, зоригтой зүрхтэй, чөлөөтэй сэтгэдэг залуустай харилцах нь зайлшгүй хэрэгцээтэй болж байна. Эрүүл энхийнхээ төлөө идээ будаа зооглож байгаа тэр хүнийг харахгүй юу! Саяын миний хэлдэг хүмүүсийн нэг. Чи тэр Ховстадтай дотночлон танилцмаар юм даа.

	Хотын дарга — Үгүй ер! Чиний нэгэн өгүүллийг бас нийтлэх гэж байгааг би Ховстадаас дуулсаан.

	Доктор Стокман — Миний өгүүллийг үү?

	Хотын дарга — Тийм, яагаа вэ, рашаан сувиллын газрын тухай. Чи түүнийг бүр өвөл бичсэн байх чинь билээ.

	Доктор Стокман — Ээ тэрийг үү... тийм ээ. Харин түүнийг би одоогоор гаргах дургүй байна.

	Хотын дарга — Дургүй гэнэ үү? Харин миний бодлоор бол одоо гаргачихвал яг цагаа олж байгаа юм биш үү?

	Доктор Стокман — Ерийн нөхцөлд тэгье гэж бодъё... тийм ээ... (хойш урагшаа холхин алхална).

	Хотын дарга (түүний хойноос хараа салгалгүй) — Одоогийн нөхцөлд гаж буруудахаар юм юу байгаа бил ээ?

	Доктор Стокман (зогссоноо) — Петр минь бод л доо. Яг үнэндээ гэхэд чамд үүнийг хэлж чадахгүй нь. Юутай ч гэсэн одоохондоо чадахгүй. Гэхдээ одоогийн нөхцөл байдал ер бусын явдал тохиолдож ч болох юм. Ор мөргүй ч өнгөрч болно. Нэгэн бодлын аль аль нь тохиолдож болох юм шүү.

	Хотын дарга — Энэ чинь миний хувьд үлгэр оньсого шиг юм гэдэг нь ойлгомжтой боллоо. Харин чи надаас нууцлахаар муу ёрын ямар нэгэн зүйлийг зөгнө өө юү? Ямар ч атугай рашаан сувиллын газрын даргын хувьд баримжаатай баймаар...

	Доктор Стокман — Миний бодлоор харин ч бүр... За, за Петр минь, чи бид хоёр ингэж хэл амаа ололцохгүй нойтон хамуу шиг зууралдаад яах вэ.

	Хотын дарга — Тэнгэр өршөө. Чиний хэлсэнчлэн шиг нойтон хамуу шиг тийм зан над өсөхөөс үгүй. Харин аливаа нэгэн арга хэмжээ зохих дүрэм горимын дагуу хууль ёсны засаг захиргаагаар дамжин шийдвэрлэгдэх ёстой гэдгийг ямар ч маргаангүй шаардах байна. Тэгэхдээ бүр ажил хэрэгчээр шүү. Би иймэрхүү зүйлийг арын босгоор алхуулж гишгүүлэхийг огт хүсэхгүй.

	Доктор Стокман — Би тэр арын босгонд чинь ойртож, эрт орой хэзээ нэгэн цагт алхаж байсан гэж үү?

	Хотын дарга — Ингэхэд чи төрөлхийн гажууд содон замаар дур мэдэн явах гэдэг зантай хүн шүү дээ. Иймэрхүү ааш авир одоогийн чөлөөт нийгэмд бүр ч байж боломгүй зүйл. Хэн ч атугай бүхний эрх ашигт өөрийгөө тохируулж байх хэрэгтэй. Чин үнэнээр хэлэхэд нийгмийн эрх ашгийг хамгаалж байгаа засаг захиргаанд захирагдахаас өөр зам байхгүй.

	Доктор Стокман — Тийм ч байж болох юм. Гэхдээ энэ над ямар хамаатай юм?

	Хотын дарга — Хонгор Томас минь! Чи чухам үүнийг л баримталж сурахгүй нь шиг байна. Гэхдээ чи үзээрэй! Чухам юу болохыг... Эрт, орой хэзээ нэгэн цагт үүнийхээ шанг авах болно доо. Үүнийг л мэд! Баяртай.

	Доктор Стокман — Чи ч бүр эргүүтчихэж. Ёстой буруу замаар оржээ...

	Хотын дарга — Би ер эргүүтээгүй. Харин бушуухан тонилмоор байна (идээний өрөө рүү шагайснаа). Бэргэн минь, баяртай. Ноёд оо, баяртай (гарч явна).

	Хатагтай Стокман (зочдын өрөө рүү орон) — Яваад өгөв үү?

	Доктор Стокман — Тэглээ. Бүр уур нь буцалчхаж.

	Хатагтай Стокман — Томас минь! Яагаад чи түүнийг дахиад уурлуулчхав аа?

	Доктор Стокман — Би яагаа ч үгүй. Үгүй ер нь юу юуны тухад хүрэлгүй тайлан тавиулах гээд шаардаад байдаг нь байж болшгүй зүйл...

	Хатагтай Стокман — Тэр чамаас чингэтлээ юун тайлан шаардаа вэ?

	Доктор Стокман — Хн... Катрине бодоод үз л дээ намайг... Шуудан зөөгч одоо болтол алга байдаг нь гайхмаар юм аа.

	 

	Ховстад, Биллинг, Хорстер гурав идээний ширээнээс босож зочдын өрөөнд орж ирэв. Эйлиф, Мортен хоёр ч тэдний хойноос даган орж ирнэ.

	 

	Биллинг (гараа сунган) — Ээ! Оройн ийм зоогийн дараа ёстой төрөл арилжсан шиг боллоо. Худлаа гэвэл тэнгэр намайг ниргэг.

	Ховстад — Хотын дарга ч өнөөдөр бүр «дэлбэрэх» шахав шив дээ!

	Доктор Стокман — Ходоод муугийнх. Хоол боловсруулж чадахаа больчихсон юм.

	Ховстад — Тэгээд ч биднийг «Ардын мэдээлэл» сонинтой цуг зооглох гэхлээр чинь яаж ч зохих вэ дээ.

	Хатагтай Стокман — Та хоёр ч гайгүй аантай, уунтай хоёр тийшээ болох шиг боллоо.

	Ховстад — Тэглээ. Эндээ л гэхэд... нэг ёсондоо эвлэрсэн ухааны юм боллоо.

	Биллинг — Яг үнэн! Энэ үг чинь бүх л асуудлыг шийдчих шиг боллоо.

	Доктор Стокман — Петр гэдэг чинь гон бие, арчаагүй амьтан гэдгийг умартаж болохгүй. Гэр бүл, аятай тохитой орон байр ч байхгүй. Үргэлж алба, алба гэж явдаг хүн. Тэгээд бүр хоол олддоггүй юм шиг цайны шаар дандаан шимдгийг нь яана. Ээ! Хөвүүд ээ! Наашаа сууцгаа. Катрине! Биднийг пуншээр дайлахаа яачхав аа?

	Хатагтай Стокман (идээний өрөө рүү явж) — За одоохон.

	Доктор Стокман — Ахмад Хорстер, та надтай цуг диван дээр суугтун. Ийм ховор зочин байх гэж. Суугтун нөхөд өө.

	 

	Эрэгтэйчүүд ширээнээ ойртон сууцгаахад хатагтай Стокман гүцтэй буцалсан ус, шилэн аяга, галуун хүзүүт, халбага, сэрээ сэлт тавьсан цар барьсаар орж ирнэ.

	 

	Хатагтай Стокман — Архи, ром, коньяк аль аль нь байна. Нэрэлхэж, цэмцгэнэлгүй өөрсдөө хийгээд ууцгаа (гарч явна).

	Доктор Стокман (шилэн аяга аван) — Амжуулна аа гайгүй. (пунш бэлтгэж эхэлнэ). Эйлиф тамхи аваад ир! Айлтгүй, яагаа вэ, тэр хайрцаг дээр байгаа. Мортен чи гаансыг минь авчраадах! (Хүүхдүүд баруун гар талын өрөө рүү гүйлдэн одно). Манай Эйлиф заримдаа тамхи зөөчхөөд байх шиг санагдавч өөрт нь мэдэгдээгүй л байгаа юм (тушаангуй дуугаар). Мортен! Малгайг минь аваад ир!.. Катрине! Хаана тавьсны нь цаадхадаа заагаад өгөхгүй юу? Өө, за, за аваад ирлээ. (Хүүхдүүд захисан болгоны нь барьсаар орж ирнэ.) Нөхөд минь намайг уучлаарай! Энэ гаанснаас ер салдаггүй муу занг минь мэдэцгээнэ биз. Умраар аялж явахад тэнгэрийн сайханд ч муухайд ч ер салаагүй юм. Хэчнээн ч явав даа (хундага тулган). Та бүхний эрүүл мэндийн төлөө! Тух алдахгүй явбал чинь энх тунх сууна гэсэн үг биш үү! Тийм биз дээ!

	Хатагтай Стокман (юм нэхэж сууснаа) — Ахмад Хорстер! Та удахгүй дахиад аян замд гарах уу?

	Хорстер — Барагцаалбал ирэх долоо хоног гэхэд бэлэн болчих биз.

	Хатагтай Стокман — Америк руу явах уу?

	Хорстер — Бараг тийшээ л явж таарна байх.

	Биллинг — Тэгвэл та чинь шинэ даргын сонгуульд оролцож чадахгүй нь ээ.

	Хорстер — Шинэ сонгууль болох юм гэж үү?

	Биллинг — Та мэдээгүй юм уу?

	Хорстер — Үгүй, би ийм үйл явдалд оролцохыг нэг их хөөцөлддөггүй юм.

	Биллинг — Гэлээ ч гэсэн та нийгмийн ажил явууллагыг эрхбиш сонирхдог юм байгаа биз дээ?

	Хорстер — Би түүнийг чинь нэг их сонирхдоггүй, ойлгодог ч үгүй.

	Биллинг — Тэглээ ч гэсэн (түгдэрсхийснээ) ядахдаа санал хураалтад оролцох нь зүйтэй.

	Хорстер — Бүр тэгээд энэ ажлын ч учир утгыг ойлгодоггүй хүнийг оролцуулах юм гэж үү?

	Биллинг — Ойлгох гэнэ үү? Ингэхэд та чинь юу гэх гээд байна даа? Нийгэм гэдэг чинь нэг ёсны усан онгоц гэсэн үг шүү дээ. Усан онгоцныхон онгоцоо хөдөлгөхөд багаараа оролцох ёстой шүү дээ.

	Хорстер — Эх газар дээр тийм байдаг байж болох юм. Харин усан онгоцон дээр бол үүнгүйгээр будилж сүйд болох нь юу билээ.

	Ховстад — Хачин юм шүү. Энэ далайчид гэдэг чинь ихэнхдээ улс орны үйл явдлыг ер бага сонирхдог улс юм.

	Биллинг — Бүр гайхмаар шүү.

	Доктор Стокман — Далайчид гэдэг чинь аяны шувууд гэсэн үг. Умар зүгт ч аял, өрнө зүгт ч аял, хаа явсан газраараа гэр орноо хийж явдаг улс. Ноён Ховстад! Ийм учраас үлдэж буй бид л аль болохоор эрчимтэй ажиллах хэрэгтэй (Ховстадад хандан) «Ардын мэдээний» маргаашийн дугаарт нийгмийн үйл амьдралтай холбогдох ямар нэг чухал өгүүлэл гарах уу?

	Ховстад — Гол төлөв хотын талаар... гэхдээ зүгээр шүү. Харин нөгөөдөр би таны өгүүллийг гаргах гэж бодож байгаа.

	Доктор Стокман — Аа чөтгөр! Миний өгүүллийг үү? Арай ч үгүй биз (бодлогоширсноо) Түүнийг нийтлэхээ жаахан хүлээсэн нь зүйтэй байх аа.

	Ховстад — Бүр үү? Харин зай зав, бололцоо олдсон дээр нь... үгүй харин бүр тохиромжтой үе нь энэ юм биш үү...

	Доктор Стокман — Тийм нь ч тийм л дээ. Болж байвал нь ингэх нь зүйтэй. Тэглээ ч хүлээзнэх нь зөв. Харин танд сүүлд тайлбарламз!.. 

	 

	Петра баруун гартаа дэвтэр сугавчилсаар үүдний өрөөнд орж ирэв. Тэр пальто, бүрх малгайтай байна.

	 

	Петра — Сайн байцгаана уу?

	Доктор Стокман — Сайн, сайн байна уу, Петра. Чи хүрээд ирэв үү?

	 

	Тэр хоёр мэхийн мэнд мэдэлцэв. Петра хаалганы хажуу дахь сандал дээр барьж явсан дэвтэр сэлтээ тавина.

	 

	Петра — Та нар энд ингээд л зоог цай болж суудаг... Тэгэхэд би ажлын хойноос махарч явсаар...

	Доктор Стокман — За, за, одоо чи минь сууж цайлагтун!

	Биллинг — Би танд аягалах уу?

	Петра (ширээ рүү ойртсоноо) — Гялайлаа! Би өөрөө найруулсан нь дээр биз. Та дандаа хатуудуулчих гээд байдаг шүү дээ. Аа тийм! Танд захидал ирснийг авчирлаа, аав аа! (Барьж явсан зүйлээ тавьсан сандал тийш очив).

	Доктор Стокман — Захидал гэв үү? Хэнээс ир ээ вэ?

	Петра (пальтоныхоо хармааг уудлан) — Шуудан зөөгч надаар өгүүлсэн юм. Намайг гэрээс гарах үед л өгсөн юм сан...

	Доктор Стокман (суудлаасаа босон Петра руу алхан) — Чи тэгээд одоо л өгөх гэж байгаа юм уу? 

	Петра — Өршөөгөөрэй! Надад тэр үед эргэж шатаар өгсөх байтугай зав байсангүй яарч явлаа шүү дээ.

	Доктор Стокман (захидлыг шүүрэн авснаа) — Охин минь уншаадахъя! Уншаадахъя! (хаягийг нь гүйлгэн харснаа) За тэр, яг мөн дөө, хө!

	Хатагтай Стокман — Томас! Чиний нөгөө сураглаад байсан чинь энэ үү?

	Доктор Стокман — Ай даа. Алив тийшээ оръё. Лаа хаана байна? Катрине, миний өрөөний гэрэл бас л унтарчихаа юу?

	Хатагтай Стокман — Хаанаас даа! Бичгийн чинь ширээн дээр асаалттай л байна.

	Доктор Стокман — За, за. Уучлаарай нөхөд минь! Би одоохон... (баруун талын өрөө рүү орно).

	Петра — Ингэтлээ сандрах юу байдаг бил ээ, ээж ээ?

	Хатагтай Стокман — Бүү мэд дээ. Саяхнаас л шуудангаар юм ирсэн үгүйг хэрэг болгож дандаа асуух болсон юм.

	Биллинг — Бодвол аль нэг хотын сувилуулагчаас л...

	Петра — Хөөрхий эцэг минь! Бас бөөн ажилд үүртүүлэх юм гарч ирэх нь ээ дээ (пунш найруулна). Ингээд л амттай болчихдог юм даа.

	Ховстад — Өнөөдөр та оройн сургуульд хичээл заасан уу?

	Петра (пунш балган) — Хоёр цаг заасан.

	Биллинг — Өглөө институтэд дөрвөн цаг, тийм үү?

	Петра (үүдэнд ойртож суунгуутаа) — Үгүй. Тав.

	Хатагтай Стокман — Орой болохоор бас л нөгөө дэвтэр засаж эхлэх юм байгаа биз. Харваас...

	Петра — Бөөн дэвтэр засна.

	Хорстер — Таны ажил ч ёстой сүр бараанд нь дарагдчихмаар юм байна даа.

	Петра — Тийм ээ. Гэлээ ч тийм тусмаа сайхан. Ийм алжаалын дараа...

	Биллинг — Ингэж суух нь танд их таалалттай байдаг уу?

	Петра — Тэгэх тусмаа бөх нойрсоно гээч.

	Мортен — Чи ер нь аюултай нүгэл хилэнцэт хүн юм аа даа, Петра?

	Петра — Нүгэл хилэнцэт гэнэ үү?

	Мортен — За тийм ээ... ингэж их ажиллаж байх юм чинь. Ноён Рёрлуний айлдсанаар ажил гэдэг чинь бидний хийсэн нүглийн өр төлөөс юм гэсэн шүү!

	Эйлиф (сэжиглэнгүй байдал гарган) — Чи ямар тэнэг амьтан бэ? Түүнд одоо болтол итгэж явдаг юм уу?

	Хатагтай Стокман — За амаа тат! Эйлиф!

	Биллинг (инээмсэглэн) — Үгүй, энэ чинь гайхалтай юм даа!

	Ховстад — Мортен, чи ингэтлээ ажил хийхийг хүсэхгүй байна уу? |

	Мортен — Үгүй.

	Ховстад — Чи тэгээд юу болох хүсэлтэй хүн бэ?

	Мортен — Далайн дээрэмчин болбол бүр ч сайхан даа.

	Эйлиф — Хэрэв чамд бөө болох боломж олдсон сон бол уу!

	Мортен — Яадаг юм. Бөө л байгаа биз.

	Биллинг — Мортен, би чамтай санаа нийцэж байна. Би ч тэгж л хэлнэ.

	Хатагтай Стокман (түүнд дохио өгөн) — За яалаа гэж дээ, ноён Биллинг!

	Биллинг — Намайг тэнгэр ниргэг! Үнэн хэрэг дээрээ би чинь бөөгийн шашинтан. Түүгээрээ ч би бахархаж явдаг юм. Харж л байгаарай, бид бүгдээрээ удахгүй бөөгийн шашинтан болцгооно доо.

	Мортен — Тэр үед чинь юу санаснаа хийж болох уу?

	Биллинг — Чингэхэд Мортен минь бодоод үз л дээ... 

	Хатагтай Стокман — За, хүүхдүүд минь өрөөндөө орцгоо. Маргаашийнхаа хичээлд лав бэлтгээгүй байгаа биз.

	Эйлиф — Би жаахан сууж болох сон бол уу?

	Хатагтай Стокман — Чи ч болохгүй! Хоёулаа тонилцгоо!

	 

	(Хүүхдүүд зочидтой салах ёс гүйцэтгээд өрөө рүүгээ явцгаав).

	 

	Ховстад — Хөвүүдэд ийм юм сонсгох нь тохиромжгүй гэж та бодож байна уу?

	Хатагтай Стокман — Би сайн мэдэхгүй байна. Гэхдээ сэтгэл нэг л таатай биш байдаг юм.

	Петра — Ээж ээ, энэ чинь үнэндээ тун эвгүй зүйл шүү.

	Хатагтай Стокман — Тийм ч байж болох юм. Гэсэн ч миний сэтгэл л дундуур байвал, манайхан гэрээрээ л тийм байгаа шүү дээ.

	Петра — Гэр сургууль хоёрын хаана нь ч аль үнэн, худал юмыг тэр гэхэв. Гэртээ хэдий амаа хавчивч, сургууль дээр очоод л хүүхдүүдийг шууд хуурч эхэлдэг юм чинь.

	Хорстер — Та худал хэлэх болчихдог гэж үү?

	Петра — Бид өөрсдөө ч итгэдэггүй олон зүйлийг тэдэнд сургахгүй бол болдоггүй юм гэж та бодож байна уу?

	Биллинг — Энэ ч бүр аргагүй үнэн.

	Петра — Хэрэв би бэнчинтэй сэн бол өөрийн мэдлийн сургууль нээн ажиллуулаад юм бүхнийг нь өөрчлөх сөн.

	Биллинг — Тэнд бэнчинсээд байх юу байдаг юм!..

	Хорстер — Эрхэмсэг Стокман, та үүнийг хүсээд байгаа юм бол би танд байр гаргаж өгч болно шүү! Талийгаач эцгийн минь хуучин байшин бараг эзэнгүй шахам байгаа. Доод давхартаа хэчнээн том өрөөтэй гээч...

	Петра (инээмсэглэл нүүрэнд нь тодрон) — Зүгээр! Зүгээр! Их баярлалаа. Харин тэглээ гээд олигтой юм болж чадах юм уу даа.

	Ховстад — Харин эрхэмсэг Петра та сонины ажилтан бидний эгнээнд элсвэл дээр биш үү? Санаснаас та манай сонинд орчуулж өгнө таж амласан нөгөө англи өгүүллэгээ эргэж харж амжсан уу?

	Петра — Амжаагүй шүү. Гэхдээ зоволтгүй цагт нь өгч амжина.

	Доктор Стокман (задалсан дугтуй сэгсчсээр өрөөнөөсөө гарч ирнэ) — За ноёд оо, энэ бол манай хотын хувьд сонин зүйл!

	Биллинг — Сонин зүйл ий?

	Хатагтай Стокман — Ямар сонин?

	Доктор Стокман — Катрине, маш том нээлт!

	Ховстад — Юу вэ?

	Хатагтай Стокман — Тэгээд чи түүнийг нээчих ээ юү?

	Доктор Стокман — Тэгэлгүй яах вэ (өрөөн дотуур холхин) Одоо үүнийг зөвхөн ердийн хоосон бодол, ямар ч эх үүсгэлгүй мулгуу зүйл гэж ярьцгааг! Сэргэмжлэх л биз? Ха Ха! Сэргэмжилцгээнэ ч байх гэж би бодож байна!

	Петра — Юу бол оо вэ, эцэг минь? Тайлбарлаач дээ!

	Доктор Стокман — Цаг нь болог, цаг нь болог. Тэгэхээр бүгд мэдэцгээх болно гайгүй. Ай, энэ мөчид Петр энд байсан болоосой! Хүмүүс гэдэг чинь заримдаа сохор номин шиг сохор болдог нь энд илт байна.

	Ховстад — Ноён Стокман! Ингэхэд та чинь юу ярих гээд байна даа?

	Доктор Стокман (ширээний хажууд очиж зогссоноо) — Манай хот цоо эрүүл газар дээр байрласан гэдэгт та бүгд итгэцгээдэг үү?

	Ховстад — Энэ ойлгомжтой байлгүй яах вэ.

	Доктор Стокман — Ер бусын эрүүл газар хэмээн эрүүл, өвчтэй ялгаагүй бүгдэд нь энд ирцгээхийг хичээнгүйлэн зөвлөх хэрэгтэй байсан.

	Хатагтай Стокман — Тэгээд Томас минь...

	Доктор Стокман — Бид тэгсээн... зөвлөдөг ч байсан, шагшин магтдаг ч байсан. Тэр байтугай би энэ тухай «Ардын мэдээ» сонинд нийтлээд зогсоогүй товхимлууддаа хүртэл бичиж байсан.

	Ховстад — Тэгээд юу нь болохоо байчхав аа?

	Доктор Стокман — Хотын гол судас, амьдралын эд эрхэс гээд л... аа чөтгөр авмар! Өөр юу ч гэдэг билээ... рашаан сувиллын газар бий шүү дээ.

	Биллинг — «Энэ хотын цохилох зүрх нь» гэж баяр ёслолын нэг өдөр би ярьснаа санаж байна...

	Доктор Стокман — За тэр! Ийм их хөрөнгө мөнгө зарцуулж бариад магтаж сүржигнээд байсан рашаан сувилал маань үнэн чанартаа юу болж байгааг та нар ойлгож байна уу?

	Ховстад — Ойлгохгүй байна. Юу нь болохоо байчихаа вэ?

	Хатагтай Стокман — Яаж орхи оо вэ?

	Доктор Стокман — Халдварт өвчний уурхай 

	Петра — Эцэг минь! Рашаан сувиллын газар уу?

	Хатагтай Стокман (Петратай зэрэг) — Манай рашаан сувиллын газар уу даа?

	Ховстад (тэдэнтэй зэрэгцэн) — Доктор...

	Биллинг — Санаанд ч оромгүй юм!

	Доктор Стокман — Рашаан сувилал бол тэр аяараа өмхөрсөн авсны шүлт, халдварт өвчин! Эрүүл мэндэд хамгийн хортой! Энэ бузар буртаг чинь Тээрмийн хөндийгөөс урсаж... усны хоолойгоор дамжин хоол унданд хэрэглэгдэж байна. Ингээд энэ хорт ус эрэгт шингэж...

	Ховстад — Далайн усанд шумбадаг газрын уу?

	Доктор Стокман — Ай даа.

	Ховстад — Ноён доктор, та юунд нь ингэтлээ итгээд байгаа бил ээ?

	Доктор Стокман — Би энэ талаар чин санааны үүднээс судалгаа хийсэн юм. Ийм болно гэдэгт хардах сэтгэл агуулж явсан билээ. Ноднингийн энд ирсэн хүмүүсийн зарим нь ер бишийн учир нь олдомгүй гэдэсний хижигрхүү шархлах өвчин тусаж байсан юм.

	Хатагтай Стокман — Тийм шүү! Яах аргагүй тэгж байсан юм.

	Доктор Стокман — Бид тэр үед тэднийг өөрсдөө ийм халдварт өвчинтэй ирцгээлээ гэж боддог байж билээ. Харин сүүлд... өвөл болсон хойно... энэ талаар өөр ойлгоцтой болсон юм. Тэгээд би эндхийн усыг аль болохоор шинжилж, судлах ажилд орсон юм.

	Хатагтай Стокман — Тэр, чамайг юутайгаа зууралдаад байгаа юм гэж хэлдэггүй бил үү!

	Доктор Стокман — Тийм ээ, Катрине зууралдаад байсан гэж хэлж ч болох юм. Тэгэхдээ энд хаанаасаа шинжлэх багаж төхөөрөмж олох бил ээ дээ? Тэгээд ч уудаг ус, далайн усны дээжээс авч химийн задлан шинжилгээ хийлгэхээр их сургуульд явуулсан юм.

	Ховстад — Түүнийхээ хариуг сая ав аа юу?

	Доктор Стокман (захидал руугаа заан) — Тэгэлгүй яах вэ!.. Усан доторх тэр ялзармал органик бодисын бүрэлдлийг магадлан ирүүлжээ. Тэр аяараа өвчин үүсгэх нян байж. Ингэхлээр энэ рашаан чинь хүний эрүүл мэндэд яах ч аргагүй хортой. Уусан ч тэр, орсон ч тэр ердөө ялгаагүй.

	Хатагтай Стокман — Ямар азтай юм бэ? Чи үүнийг болдог цагт нь нээн илрүүлж шүү!

	Доктор Стокман — Хэлээд яах вэ!

	Ховстад — Доктор минь! Ингэхлээр та одоо яая гэж бодож байна даа?

	Доктор Стокман — Хэрэг явдлыг зөв тийш эргүүлэхийг хичээх нь мэдээж хэрэг.

	Ховстад — Тэгээд энэ чинь бүтэх юм уу?

	Доктор Стокман — Зайлшгүй чухал. Ингэхэд эл рашаан сувилал бүхлээрээ устчихаагүй, ор хэрэггүй болчхоогүй байна. Энэнээс эмээсний хэрэг огт үгүй. Харин ямар нэгэн арга хэмжээ авах нь зүйтэй гэдгийг би ухаараад байна.

	Хатагтай Стокман — Хонгор минь! Чи үүнийг өдий болтол нууцалж байхын хэрэг байсан уу?

	Доктор Стокман — Тэгээд яагаа вэ... Үнэн мөнийг нь лавлахаас наана хот хороогоор дэмий яриа дэгдээх нь дут аа юу? Тэгж ч болохгүй, хонгор минь. Би тийм тэнэг хүн биш!

	Петра — Яах вэ, халуун аминдаа, гэрийнхэндээ л...

	Доктор Стокман — Халуун аминдаа ч гэсэн дээ. Маргаашийн өдөр хэн гуайдаа ч очоод шивгэнэчих юм билээ.

	Хатагтай Стокман — Ай, Томас минь дээ!..

	Доктор Стокман — Өвгөн эцэгт очоод хэлчихье гэж бодъё! Тэр бүр гайхаж орхино шүү дээ. Тэр тусмаа намайг хагас ухаантай амьтанд тооцдог юм чинь. Тэр ганцаараа биш, миний ажигласнаар тэгж цэгнэдэг хүн олон бий. Одоо тэр эрхмүүд юу болдгийг нь харах болно доо. Тэдэнд үзүүлнэ чиг... (гараа илбэн алхална) Хотынхон үймэрч учир замбараагаа алдана. Катрине! Бодоод үзэхгүй юу? Усны хоолойн шугам сүлжээг бүгдийг шинэчилж байрлуулах болно!

	Ховстад — Бүгдийг нь үү дээ?

	Доктор Стокман — Тэгэлгүй яах вэ. Одоогийн байдлаар ус хүлээн авагч нь хэт доор байрлаж байгаа юм. Түүнийг нэлээн дээшлүүлэх хэрэгтэй.

	Петра — Тэр үеийн санал чинь зөв байсан байх нь ээ!

	Доктор Стокман — Петра, чи санаж байна уу? Би тэднийг энэ хоолойнуудаа дөнгөж угсарч байх үед яаж эсэргүүцэж, юу гэж бичиж байлаа даа. Хэн нь ч миний үгэнд ороогүй. Одоо ч миний ээлж болсон байх аа. Чухам яадгийг үзүүлнэ дээ! Тэр байтугай амралтын захиргаанд зориулж бүхэл бүтэн илтгэл бэлтгэсэн гээч. Тэр маань бүр долоо хоногийн өмнө бэлэн болсон! Би энэ захиаг л хүлээж байсан юм. Одоо энэ илтгэлээ аваачаад барьчихна даа (өрөөндөө ороод хэсэг бичиг цаас авчирна). За, энэ шигүү бичсэн дөрвөн хуудас байна! Энэ захиагаа хавсаргана. Катрине сонин өгөөч. Алив боох юм аваад ир... Зүйтэй, ингээд боллоо. Май үүнийг... Э—э... (шал дэвсэлснээ) хэн гэдэг сэн бил ээ, цаадах охиныг чинь? За, за тэр охинд өгөөдөх, цаад хотынхоо даргад хүргээдэх гээ.

	 

	Хатагтай Стокман дугтуйтай бичиг барьсаар зоогийн өрөөг дамжин одно.

	 

	Петра — Аав аа! Таны бодож байгаагаар Петер ах юу гэх бол?

	Доктор Стокман — Тэр юу гэдэг юм? Ийм чухал үнэн зүйл нээсэн явдалд тэр магад баярлах биз.

	Ховстад — «Ардын мэдээлэл» таны энэ нээлтийн талаар жижигхэн мэдээ нийтэлбэл зөвшөөрөх сөн болов уу?

	Доктор Стокман — Гялайлаа гэдгээ танд дахин айлтгая.

	Ховстад — Болж өгвөл олон түмэнд үүнийг чинь аль болохоор эртхэн сонсгомоор байна.

	Доктор Стокман — Юунд нь эргэлзэх вэ.

	Хатагтай Стокман (эргэж ирээд) — Нөгөө охин чинь явчихлаа.

	Биллинг — Хэрэв та энэ хотын хамгийн хүндтэй хүн нь болохгүй юм бол намайг тэнгэр ниргэг!

	Доктор Стокман — (Хойш урагш, хөхиүн нь аргагүй холхин алхалснаа) — Энэ бол юу ч биш! Би чинь үнэн чанартаа өөртөө хүлээсэн үүргийг биелүүлж байгаа нь энэ шүү дээ. Харин миний хувьд бол булш ухсан нь аз завшаантай зүйл боллоо. Болох нь тэр. Ер нь бол оо юм биш үү... 

	Биллинг — Ховстад, хотоороо Доктор Стокманы гавьяаг баяр ёслолын туг далбаатай тэмдэглэх юм биш үү? Та юу гэж бодож байна?

	Ховстад — Ямар ч л гэсэн энэ талаар асуудал дэвшүүлнэ дээ.

	Биллинг — Би ч гэсэн энэ тухай Аслаксентэй ярилцъя.

	Доктор Стокман — Нөхөд минь ингэж дэмийрэхээ больцгоо. Энэ зүүд зэрэглээ шиг юмыг чинь сонсох ч дургүй хүрч байна. Хэрэв амралтын захиргаа энэ нээлтийн талаар ямар нэгэн гомдол гаргах юм бол би хэрхэвч хүлээж авахгүй. Ойлгов уу, Катрине, би хүлээж авахгүй!

	Хатагтай Стокман — Зүйтэй. Томас минь тэгэх л хэрэгтэй.

	Петра — (хундага өргөн) Эцгийнхээ эрүүл мэндийн төлөө!

	Ховстад, Биллинг хоёр (зэрэг) — Ноён Доктор, таны эрүүл мэндийн төлөө!

	Хорстер — (Доктортой хундага тулган) — Тэнгэр бурхан танд улам их амжилт хайрлаг!

	Доктор Стокман — Баярлалаа, гялайлаа эрхэм нөхөд минь! Би чин сэтгэлээсээ баярлаж байна... Төрөлх хот, ард иргэддээ ингэж нэр төртэй зүйл бүтээснээ бодоход бүр ч бахтай байна. Ура, Катрине! (түүнийг хүзүүдэн авч эргэлдэнэ).

	 

	Хатагтай Стокман дуу тавин, тойрсон хүмүүс инээлдэж хөөрөлдөж, алга таших сацуу «ура» хашхирцгаана. Яг энэ үед хүүхдүүд үүдээр шагайцгаана.

	 

	Хөшиг

	
 ХОЁРДУГААР ҮЗЭГДЭЛ

	Түрүүчийн тасалгаа байх бөгөөд зоогийн өрөөний хаалга хаалттай байна. Өглөөний байдал.

	 

	Хатагтай Стокман (дугтуйтай захидал барин зоогийн өрөөнөөс гараад баруун талын эхний өрөөг онгойлгон шагайна) — Томас, чи хаана байна?

	Доктор Стокман (өрөөнөөсөө) — Саяхан орж ирлээ (гарч ирээд) За ямар сонинтой вэ?

	Хатагтай Стокман — Ахаас чинь захидал иржээ (түүнд захидлыг өгнө).

	Доктор Стокман — Ухай! Алив уншаадахъя (задална) «Илгээсэн гар бичмэлийг чинь буцаан...» (үргэлжлүүлэн амандаа хүнгэнэн уншаад) Хн...

	Хатагтай Стокман — За юу гэж байна?

	Доктор Стокман (захидлыг хармаандаа хийн) — Үдийн үед ирнэ гэснээс өөр онцын юм бичсэнгүй.

	Хатагтай Стокман — Тэгвэл чи ирэхэд нь байж байхаа мартуузай.

	Доктор Стокман — Байлгүй яах вэ. Өглөөнийхөө үзлэгийг гүйцээчихсэн.

	Хатагтай Стокман — Хадам ах маань түүнийг ямраар тусгаж авах нь надад бүр сонин байна.

	Доктор Стокман — Харж л байгаарай. Түүнд тийм ч их таашаагдахгүй байх. Яагаад гэвэл үүнийг чинь тэр нээсэн биш, би нээсэн болохоор.

	Хатагтай Стокман — Чи тэгээд айгаад байгаа юм уу?

	Доктор Стокман — Үнэнийг хэлэхэд энэ маань зөвхөн түүний мэдлийн хэрэг болно. Мэдэж байна уу? Гэлээ ч гэсэн... Түүнээс өөр хэн нэгэн хүнийг энэ хотынхонд бишрүүлнэ гэхээс Петерийн дотор арзганаж галзуурахад ганц хуруу дутуу яваа.

	Хатагтай Стокман — Ийм үед... ухаантай байж, байгуулсан гавьяагаа түүнтэй хуваавал яасан юм бэ, Томас аа? Энэ талаар тэр үнэхээр санаа авхуулсан байдалтай болгочхож болохгүй юм гэж үү?..

	Доктор Стокман — Миний хувьд аль нь ч ялгаагүй. Гол нь уг зүйлийг ажил хэрэг болгон өөрчилбөл гүйц ээ. Харин тэндээ очихоор...

	Өвгөн Мортен Хиль (үүдний өрөөнөөс шагайн эргэн тойрныг ажиглан харснаа, сонжсон байдалтай чангаар хөхөрч, зальтайгаар асууна) — Энэ чинь нээрэн юм уу?

	Хатагтай Стокман (түүн рүү дөхөн) — Аав аа... Та юу!

	Доктор Стокман — Хадам маань хүрээд ирэв үү? Амрыг айлтгая, амрыг айлтгая!

	Хатагтай Стокман — Дээшээ морилогтун.

	Мортен Хиль — Хэрэв энэ үнэн бол орохоос юунаас буцах билээ. Харин худал бол одоохон буцлаа.

	Доктор Стокман — Юуг үнэн, худал гээд байна даа?

	Мортен Хиль — Яагаа вэ. Энэ усан хоолой, эсэн бусан гээд байгаа чинь лавтай юм уу?

	Доктор Стокман — Үнэн байлгүй яах вэ. Харин та хаанаас дуулчих аа вэ?

	Мортен Хиль — Петра сургууль руугаа очих замдаа над руу гүйж ирээд...

	Доктор Стокман — Арай ч дээ?

	Мортен Хиль — Тийм, тийм, бүр ярьсан гээч... Би анхандаа намайг хуурч байгаа юм болов уу гэж бодлоо. Үнэн гэдэг нь харах царайнаасаа нэг л андашгүй байсан гээч.

	Доктор Стокман — Та тэгээд мэдчихлээ гэж үү!

	Мортен Хиль — Ай хэн хүнд итгэнэ гэгч хэцүү. Эргэж харахын зав өгөлгүй мангууртал хуурчхаж ч мэднэ... Ингэхэд тэр чинь үнэн юм уу, хө?

	Доктор Стокман — Энэ ч лавтай үнэн. Хадам минь та суузнаач дээ! (диван дээр аваачиж суулгана). Энэ маань манай хотынхны хувьд аз завшаантай хэрэг. Тийм үү дээ, үгүй юү?

	Мортен Хиль (хөх инээдээ барьж ядан) — Хотынхонд аз завшаантай зүйл ий?

	Доктор Стокман — Тэгэлгүй яах вэ. Үүнийг чинь би ганц болдог үеэр нээчихлээ шүү дээ...

	Мортен Хиль (түрүүчийнхээ янзаар) — Ай даа мөн. Тэгэлгүй яах вэ! Гэлээ ч чамайг төрсөн ахаараа ингэж тоглоом тохуу хийнэ гэдэгт огт итгээгүй юм.

	Доктор Стокман — Юуны нь тоглоом, тохуу?..

	Мортен Хиль — (таягтай гараараа эрүүгээ түшин сууснаа Доктор луу зальтай нь аргагүй ирмэж) — Тэгэхлээрээ энэ чинь яасан хэрэг вэ? Тэр усан хоолойнуудаар чинь эсэн бусын хорхой шавж дүүрчихсэн хэрэг үү?

	Доктор Стокман — Тийм ээ, нян байгаа юм.

	Мортен Хиль — Петрагийн ярьж байгаагаар бол тэр чинь тэндээ тийм их үржчихсэн юм гэх чинь бил ээ. Тэгээд шороо будаа шиг олон юм уу, тэд чинь?

	Доктор Стокман — Тэгэлгүй яах вэ, хэдэн бумаар л ярина шүү.

	Мортен Хиль — Тэр чинь үзэх биегүй, барих барьцгүй юм гэсэн байх аа. Тийм үү, үгүй юү?

	Доктор Стокман — Иш-ш, яаж харагдах вэ.

	Мортен Хиль (дотроо чимээгүй хүд хүд инээснээ) — Ай, чөтгөр авмар! Үүний чинь чиний амнаас дахин сонсолгүй явсан минь надад зол болох вий.

	Доктор Стокман — Чингэхэд энэ үгийг чинь би... юу гэж ойлговол болох байна?

	Мортен Хиль — Харин энэ тухай цаад хотын даргадаа ухамсарлуулна гэдэг чинь чамд нэг насны явдал болох вий дээ.

	Доктор Стокман — Яаж ухамсарлуулахыг үзэцгээнэ дээ.

	Мортен Хиль — Аль эсвэл чи цаадхыгаа тийм мунхаг амьтан гэж бодож байна уу?

	Доктор Стокман — Миний санаж байгаагаар хот даяараа мунхаглах болно доо.

	Мортен Хиль — Хот даяар гэнэ үү хөөе! Хэлнэ хэлнэ гэхэд ингэж хэлэх бас байдаг аа! Ингэх л хэрэгтэй байсан юм. Ай даа, тэднийг үү! Настан биднийг даан ч тоолгүй цэцэрхэх гээд байсан улс. Намайг амралтын захиргаанаас яаж зайлуулж байлаа даа. Бүр, бүр золбин нохой шиг хөөцгөөсөн шүү! Бүр сонгуульгүй болгосон гээч! Ай даа тэднийг үү, ганц болж! Стокман, чингэж л тэд нараар тохуу хийх хэрэгтэй!

	Доктор Стокман — Болгоогооч дээ, хадам минь...

	Мортен Хиль — Санаснаа хийх хэрэгтэй гэж чамд хэлж байна шүү! (суудлаасаа босон) Хэрэв чи хотын даргыг хань хамсаатантай нь тартагт нь тулгаж чадах юм бол би юугаа ч хайрлахгүй. Тэр битгий хэл ядуучуудад зориулан энэ мөчид зуун крон гаргахад бэлхэн байна.

	Доктор Стокман — Таны зүгээс ингэж байгаа явдал надад маш аятайхан байна.

	Мортен Хиль — Миний ингэж юу байдгаа хайрлалгүй гаргана гэдгийг чи ойлгож байна уу даа, үгүй юү? Хэрэв чиний энэ ажил бүтчих юм бол зул сарын баярыг тохиолдуулан ядуучуудад тавь тавин крон түгээхийг юман тоонд бодохгүй шүү!

	 

	Үүдний өрөөнөөс Ховстад орж ирнэ.

	 

	Ховстад — Сайн байна уу? (зогтуссанаа) Өө, өршөөгөөрэй...

	Доктор Стокман — Зүгээр зүгээр. Ор ор.

	Мортен Хиль (Мөн түрүүчийн инээмсэглэх байдлаар) — Үгүй тэр, хөөе! Энэ маань бас элэг нэгтэй юм шиг ороод ирдэг юм аа.

	Ховстад — Өөрөөр хэлбэл энэ чинь юу гэсэн үг байж таарах бил ээ?

	Доктор Стокман — Элэг нэгтэй байлгүй яах вэ.

	Мортен Хиль — Би ч тэгж бодож байсан л даа. Энэ тухай сонинд нийтлэгдэнэ. Стокман чи ч арга чарга нь бүрэлдсэн хүн юм! За, би ч харья даа. Харин та нар цаадах ажил явдлаа зохицуулцгаа.

	Доктор Стокман — Хадам минь жаахан байзнаач дээ.

	Мортен Хиль — Үгүй би одоохон явахгүй бол горьгүй. Та нар тэрийгээ жин тан болгоцгоо. Бүү эмээцгээ! Буруудаж булайгаа л битгий тариарай (гарч одно).

	 

	Хатагтай Стокман түүнийг үднэ.

	 

	Доктор Стокман (инээмсэглэн) — Цаад өвгөн чинь нөгөө усан хоолойн талаар ганц ч үг үнэмшихгүй байгааг харав уу. 

	Ховстад — Энэ тухай ир ээ юу?

	Доктор Стокман — Тэгж. Энэ талаар түүнд нэлээд тайлбарлаж ярилаа. Бодвол та ч энэ тухай ир ээ биз дээ?

	Ховстад — Тэгэлгүй яах вэ. Ноён доктор та надад хэдэн минут зориулах зав байна уу?

	Доктор Стокман — Эрхэм минь, хэчнээн л бол хэчнээнийг...

	Ховстад — Хотын даргаас юм сонсов уу?

	Доктор Стокман — Чимээ ч үгүй! Харин өөрөө энүүгээр ирнэ гэсэн юм сан.

	Ховстад — Би энэ тухай өчигдрөөс аваад бодож эхэллээ.

	Доктор Стокман — За тэгээд?

	Ховстад — Тань шиг эрдэм номоор хөөцөлддөг эмч хүний хувьд гэхэд энэ усан хоолойны явдал энүүхэндээ гэж ярихад ганцхан талын зүйл биш. Харин энэ чинь өөр олон төрлийн асуудалтай нягт холбоотой гэдгийг та ойлгож байна уу? Үүнийг л би танд хэлэх гэсэн юм.

	Доктор Стокман — Яаж эргэхээрээ энэ бил ээ? Сууцгаая, эрхэм минь... үгүй диван дээр суу. (Ховстад диван дээр сууж, түүний өмнөх ширээний нөгөө талын түшлэгт зөөлөн сандал дээр доктор сууна.) За тэгээд? Та бүр бодох бодохдоо...

	Ховстад — Та өчигдөр ярихдаа ус муудахын шалтгаан бол хөрс бохирдсоноос боллоо гэсэн биз дээ?

	Доктор Стокман — Яриангүй тийм, хамаг гамшиг Тээрэмтийн хөндийн намагт л байгаа юм.

	Ховстад — Уучлаарай, ноён доктор. Миний бодож байгаагаар уг үндэс нь шал өөр намагт байх шиг байна.

	Доктор Стокман — Бас юун намаг байдаг бил ээ?

	Ховстад — Яагаа вэ, манай хотын захиргаа, олон нийтийн байгууллага дотор нь шигдчихээд өмхөрч байгаа тэр намаг.

	Доктор Стокман — Аа чөтгөр авмар. Ноён Ховстад та бүр эмзэг газраас нь шүүрчээ!

	Ховстад — Хотын бүх алба хэргийг хэсэг бөөн түшмэл бага багаар нь гартаа оруулчихсаных...

	Доктор Стокман — Тэд чинь бүгдээрээ түшмэл биш шүү дээ.

	Ховстад — Тэд бүгдээрээ түшмэл биш ч бай, ямар ч л гэсэн түшмэдийн баруун, зүүн гар нь юм уу, танил талынх нь л байж таар аа юм биш үү? Тэгээд бүгд чинээлэг хүмүүс, тэр байтугай энэ хотын өв уламжилсан эрхэмсэг хүмүүсийн удам судар, шадар сүлбээний улс байгаа юм. Ингээд л үзэхэд хэн биднийг захирч байгаа нь ойлгомжтой биз дээ?

	Доктор Стокман — Үгүй тэгээд тэд чинь үнэн чанартаа арга ухаан, авьяас төгөлдөр улс шүү дээ.

	Ховстад — Ус дамжуулах хоолой угсрахад хаагуур яаж тавьсан нь үүний чинь баталгаа болох нь ээ дээ?

	Доктор Стокман — Үгүй л дээ, харин энэ чинь тэдний зүгээс хийсэн нэг том алдаа яах аргагүй мөн. Хэдий тийм ч гэсэн түүнийг удахгүй засаж байрлуулна шүү дээ.

	Ховстад — Таны бодлоор болох юм биз дээ... Ямар ч татлаа түлхээгүй юу?

	Доктор Стокман — Тэд нар тэгсэн, тэгээгүй хийе гэсэн зүйлээ ямар ч л гэсэн гүйцэтгэсэн байх ёстой.

	Ховстад — Тэгэлгүй яах вэ. Бүр дээрээс нь хэвлэлээр ташуур өгчихнө.

	Доктор Стокман — Түүний хэрэгцээ нэг их байгаа юм уу даа, эрхэм минь. Ер нь дүү минь тэртэй тэргүй энэ бүтнэ гэдэгт би итгэж байна.

	Ховстад — Өршөөгөөрэй, ноён доктор, энэ хэрэгт би үнэхээр зүтгэх эрмэлзэлтэй байгаа шүү гэдгээ урьдчилан мэдэгдмээр байна.

	Доктор Стокман — Сониноор уу?..

	Ховстад — Тийм ээ. Би «Ардын мэдээ» сониныг гардаж авсан цагаас эхлээд хамаг засаг захиргааны эрхийг барьж байгаа буруу ишилсэн сүх шиг зөрүүд, илбэдүүлсэн юм шиг мухардсан хүний оронцгуудын хүрээг юутай ч бол эвдлэх чин эрмэлзэл өвөрлөж явсан юм.

	Доктор Стокман — Эцсийн бүлэгт чухам юу болж төгссөнийг та нар надад ярьсан шүү дээ. Сониноо сүйд хийчих дөхөцгөөгөө биз дээ.

	Ховстад — Тэгэлгүй яах вэ, гараа хумхин сууцгаахад хүрсэн юм чинь. Хэрэв эл хүмүүс талийчихвал рашаан сувилал байгуулах төлөвлөгөө нурна гэж болгоомжлох байсан. Гэтэл төлөвлөснөө биелүүлчихсэн болохоор одоо тэр ноёдгүйгээр болохдоо нэг болно.

	Доктор Стокман — Шийдвэрлэж үү! Тийм ээ, гэлээ ч энэ хүмүүст бид нэлээд өртэй хоцрох юм шүү.

	Ховстад — Тэдэнд чинь бас зохих хүндэтгэл оногдоно л доо. Харин над шиг ардчилсан үзэлт нийтлэгч хүн иймэрхүү хувь тохиолыг зүгээр өнгөрөөж суухгүй. Хөндөж болшгүй дархан хууль гэгчийг аливаа сүсэг бишрэлийн адил үндсээр нь булга татах хэрэгтэй.

	Доктор Стокман — Ноён Ховстад, энэ тухайд гэвэл тантай бүх талаар ганзага нийлж байна; хэрэв энэ сүсэг бишрэл л юм бол тонилтугай цаашаа.

	Ховстад — Тэгэхдээ би хотын даргыг нэг их хөндөхийг хүсэхгүй байна. Яагаад гэвэл тэр чинь тантай мах цусны холбоотой хүн шүү дээ. Та ч гэсэн иймэрхүү л саналтай байгаа биз. Үнэн мөн гэгч юунаас ч хүчтэй.

	Доктор Стокман — Тэгэлгүй яах вэ, тэгэлгүй яах вэ. Тэглээ ч гэсэн!.. Чухамдаа!..

	Ховстад — Та миний бодсоныг буруу талаас нь битгий дүгнээч дээ. Олонх хүний адил би тийм нэр хүнд хөөцөлдөгч, хувиа бодсон амьтан биш ээ.

	Доктор Стокман — Эрхэм минь, яалаа гэж дээ... Хэн тэгж мушгиж болох бил ээ?

	Ховстад — Ноён доктор, миний ямар хүн болохыг надаар хэлүүлэлгүй мэдэж байгаа шүү дээ. Би ер нь нийгмийн доод давхаргын хүмүүсийн амин чухал хэрэгцээг мэдэж авах боломжтой болсон юм. Ингэсэн нь нийгэмд болж буй үйл явдалд гар бие оролцох чухал ач холбогдолтой. Энэ маань, хүний хувийн чанар, авхаалж самбаа мэдлэг мэдцийг хөгжөөдөг юм.

	Доктор Стокман — Үүнийг би сайн мэдэж байна.

	Ховстад — Тийм ээ, дарлагдан доромжлогдож буй ядуу буурай олон түмнийг хөдөлгөж, эрх чөлөө олгох аятай боломж эрэлхийлнэ гэдэг сэтгүүлч хүний хувьд нүгэл хилэнц алдастай зүйл мэт санагддаг. Том толгой чинээлэг хүмүүс үүнийг минь өдөөн хатгалга гэх мэтчилэн хараана гэдгийг би сайн мэдэж байна. Тэд тэгж л байг. Гагцхүү миний сэтгэл санаа ариун шударга байвал...

	Доктор Стокман — Ай даа! Яг л тийм байгаа юм ноён Ховстад минь, гэхдээ ер нь... аа чөтгөр!..

	 

	(Хаалга тогшино)

	 

	Доктор Стокман —Орогтун

	 

	(Үүдний өрөөнд Аслаксен орж ирэх нь харагдана. Тэр энгийн хувцасласан хэдий ч ёслолын хар хувцас өмсөж, бээлийтэй гартаа бортгон малгай барьж, бас цагаан зангиа зүүжээ.)

	 

	Аслаксен (мэхэлзэн) — Ингэж зүрхэлсэн явдалдаа уучлалт гуйя, ноён доктор...

	Доктор Стокман (суудлаасаа босон) — Хараач та минь, энэ чинь хэвлэх үйлдвэрийн эзэн Аслаксен байна шүү дээ!

	Аслаксен — Гэгээн дүрээрээ, ноён доктор 

	Ховстад — Та намайг эрж явна уу даа?

	Аслаксен — Үгүй! Би тантай энд дайралдана гэж санаа ч үгүй. Би зөвхөн доктортой, өөртэй нь л...

	Доктор Стокман — Би танд яаж тус болох сон бол?

	Аслаксен — Ноён доктор усан хоолойг янзлан улам сайн болгож бидэнд туслахаар шийдсэн юм шиг ноён Биллинг ярьсан үнэн үү?

	Доктор Стокман — Тийм ээ. Харин рашаан эмнэлгийн хувьд юм шүү!

	Аслаксен — Уухай, уухай! Түүнийг ойлгож байна. Тэгээд ч би аль болох чинээгээрээ дэмжихэд бэлэн байгаагаа илэрхийлэх гэж ирсэн нь энэ дээ.

	Ховстад (докторт хандан) — Хэлээгүй юү?

	Доктор Стокман — Танд чин сэтгэлээсээ баярлалаа. Харин...

	Аслаксен — Ингэхэд бидний мэтийн дорд амьтдыг эгнээндээ оруулж авлаа ч танд илүүдэх нь юу билээ. Бид чинь энэ хотын нэгдэл нягтралтай дийлэнх нь болох ухаантай юм шүү дээ. Өөрөөр хэлбэл хэзээ хүссэн цагтаа... Ноён доктор оо, ер нь хэзээ ямагт түмэнд нүүртэй явна гэдэг маш чухал.

	Доктор Стокман — Яриангүй, гэхдээ энд ямар нэгэн чухал арга хэмжээ шаардагдаж байна гэж нотлоход ч над хэцүү байна. Миний бодоход энэ зүйл маань маш хялбар, ойлгомжтой юм биш үү...

	Аслаксен — За! Гэлээ ч гэсэн илүүдэх нь ч юу билээ дээ. Ингэхэд би чинь эндхийн ёс горимыг сайн мэднэ. Эрхтэн дархтнууд өөрсдөө үүнийг сэдэж гаргаагүй болохоор энэ санаачилгыг тийм ч дуртай дэмжихгүй байх. Харин миний бодож байгаагаар жижигхэн жагсаал үйлдэцгээвэл илүүдэх нь юу билээ.

	Ховстад — Ай даа, яг онолоо.

	Доктор Стокман — Та жагсаал гэв үү? Ингэхэд ямар жагсаалын тухай яриад байна?

	Аслаксен — Ноён доктор, бодвоос маш дөлгөөн. Би ер нь ямагт хүлцэнгүй дөлгөөн байхын төлөө явдаг хүн. Яагаад гэвэл хүлцэнгүй дөлгөөн байдал иргэн хүний анхдагч сайн чанар... миний ойлгож байгаагаар.

	Доктор Стокман — Ноён Аслаксен, та ч үүгээр алдаршсан хүн юм шив дээ.

	Аслаксен — Тийм гэж хэлэхээс буцахгүй. Харин усан хоолойн тухайд гэвэл, тэр чинь бид мэтийн жижиг буурай хүмүүст амин чухал зүйл болоод байгаа юм. Энэ рашаан сувилал чинь манай хотын баялгийн эх булаг, ундарга шүү дээ. Үүнийг улам тохижуулснаар бид амьжиргааныхаа хэрэглүүр болгоно. Тэр тусмаа гэрийн ажилтай бидэнд бүр чухаг. Иймээс ч түүнийг тохижуулахад юу хэрэгтэй бүхнээр дэмжихэд бэлэн байна. Өрхийн тэргүүлэгчдийн холбооны даргынхаа хувьд ч...

	Доктор Стокман — Та юу даа?..

	Аслаксен — Түүнээс гадна «Эрүүл санаат андуудын нийгэмлэгийн» нэг гишүүний хувьд ч... Тийм ээ, миний бие эрүүл санааны төлөө лавтай зогсдог нь докторт ч бүр тодорхой байгаа биз дээ?

	Доктор Стокман — Тэр ч бүр ойлгомжтой.

	Аслаксен — Миний хувьд гэвэл олон хүнтэй уулзахад хүрч явсан минь энэ мэт ойлгомжтой биз. Тэр хүмүүс намайг үнэлэхдээ сүүн цагаан сэтгэлтэй, иргэн хүний дагаж мөрдвөл зохих хууль тогтоомжийг хүндэтгэн биелүүлдэг гэж үздэг. Доктор ч үүнийг баталж байна. Түүнийхээ хэрээр энэ хотдоо бас бус хариуцлагатай хүн шүү, би. Үүнийгээ ямар нэгэн хэмжээгээр ашиглана гэчихвэл таалагдах сан болов уу.

	Доктор Стокман — Энэ тухай би сайн мэднэ. Ноён Аслаксен

	Аслаксен — Би нэг аятайхан арга оллоо. Үгүй наад зах нь үүнийг чинь дэмжсэн баярын бичиг олох нь зүйтэй мэт санагдах юм. Хэрэв үр дүн гарвал... би нэр дээрээ ч хийсэн болно.

	Доктор Стокман — Баярын бичиг гэв үү, та?

	Аслаксен — Тийм ээ. Нэг ёсондоо нийгэмд чухал асуудал сэдэн гаргасан танд энэ хотын оршин суугчдаас талархсан баярын бичиг. Харин тэгэхдээ энэ баяр хүргэлт маань орон нутгийн засаг захиргааг дайрч доромжлохоос тойрсон, их даруу хүлцэнгүй хэлбэрээр хийсэн байх... нэг үгээр хэлэхэд эрхтэн дархтнуудыг дайрч давшлахгүй байх хэрэгтэй. Үүнийг баримтлах юм бол хэн бидэнтэй заргалдах билээ. Тийм үү, үгүй юү?

	Ховстад — Хэрэв энэ чинь тэдний таалалд огт тохирохгүй бол...

	Аслаксен — Яалаа гэж, яалаа гэж. Удирдлагаа хэрхэвч хөндөж болохгүй, ноён Ховстад. Бид тэдэнд нэгэнт захирагдаж байгаа болохоор тэдний эсрэг ямар нэг хэлбэрээр бүлэглэж болохгүй. Энэ талаар би нэлээн туршлагажсан болохоор түүнээс ээдрээтэй юм ер гарахгүй. Харин хүний мэргэн ухаан, чин зүрхний хүсэлтийг хэн ч атугай цаазлан хориглож чадахгүй.

	Доктор Стокман (түүний гарыг чанга атган) — Гялайлаа. Орчиндоо байгаа хүмүүст тэр тутмаа таны талархалд баярласнаа үгээр илэрхийлэхэд ч бэрх байна. Гялайлаа... бүр гялайлаа! Танд хундага архи баривал тогтоох сон болов уу? А-а?

	Аслаксен — Гялайлаа. Зүгээр, зүгээр! Би хатуу ундаан хэрэглэдэггүй шүү.

	Доктор Стокман — Тэгвэл аяга шар айраг уух уу?

	Аслаксен — Буян чинь дэлгэр, үүнийг чинь цээрлэе, ноён доктор. Өглөөгүүр юм уух ер дургүй. Одоо харин эндээс гарч өрхийн тэргүүлэгчдийн хэн нэгтэй нь уулзаж сэтгэлийг нь сэргээе.

	Доктор Стокман — Ноён Аслаксен, таны зүгээс үзүүлж буй дэмжлэг над маш тааламжтай байна. Гэвч таны бэлтгээд байгаа зүйлийн тань учрыг сайн ойлгохгүй байна. Миний бодоход ажил хэрэг нэгэнт шийдэгдсэн бол аяндаа бүтнэ гэж санагддаг шүү.

	Аслаксен — Манай дээдэс чинь урагшлахдаа ургаа хад шиг улс шүү дээ, ноён доктор минь. Хэнд ам алдаж тэднийг зэмлэснийг минь бурхан тэнгэр хадгалтугай. Гэвч...

	Ховстад — Аслаксен, бид тэднийг чинь маргааш гэхэд сониноор хөндчихнө өө.

	Аслаксен — Ноён Ховстад минь, хэтрүүлэг хэрэглэж л ер болохгүй шүү. Их л хүлцэнгүй даруу байдал баримтлахгүй бол та нар тэднийг байрнаас нь хөдөлгөж чадахгүйд хүрнэ. Миний зөвлөгөөг л түшиглэх хэрэгтэй. Би амьдрал ахуйн сургуулиас энэ барилыг олж хуримтлуулсан хүн... Ноён доктор, ингээд би явах шив дээ. Ямар нэг хэрэг тохиолдоход бид мэтийн буурай хүмүүс уул шиг түшиг болно гэдгийг одоо та мэд ээ биз? Ноён доктор, дийлэнх хүн таны талд бат нягт эв нэгдэлтэй зогсож байна.

	Доктор Стокман — Үүнд чинь гялайлаа, эрхэм ноён Аслаксен (түүн рүү гараа сунгана) баяртай баяртай.

	Аслаксен — Ноён Ховстад, та хэвлэх үйлдвэрээр орохгүй юм биз дээ?

	Ховстад — Над энд жаахан ажил байна. Ингэсхийгээд очимз.

	Аслаксен — За, за тэгвэл ч яах вэ (мэхийн ёслоод гарч одно).

	 

	Доктор Стокман түүнийг үүдний өрөө хүртэл үдэж гаргана.

	 

	 

	Ховстад (докторыг орж ирэнгүүт) — За ямар байна даа, ноён доктор? Өрөөсгөл тал, болгоомжлол, аймхай явдлаас бага зэрэг тойрсхийвэл яасан юм бэ? Та энэ талаар ямар саналтай байна...

	Доктор Стокман — Та хэвлэгч Аслаксеныг л битүүхэн хэлж байна уу?

	Ховстад — Тийм ээ, түүнийг. Тэр чинь энэ намагт хутгалдагсдын нэг. Та бидний бодож байгаагаар түшиж тулах зонхилох хүмүүс маань ухарч махардаггүй байх хэрэгтэй. Аль ч талаас нь бодсон эргэлзэж, мэлзээд байх юм бол ямар ч шийдвэртэй алхам хийж чадахгүй!

	Доктор Стокман — Харин ч Аслаксен чин сэтгэлийн, маш найрсаг байдал гаргаж байх шиг санагдлаа.

	Ховстад — Надад цаг ямагт үнэлж явдаг ганц чухал зүйл бий. Энэ бол хэлсэн үгэндээ эзэн болсны үндсэн дээр яахаас ч буцдаггүй байх явдал.

	Доктор Стокман — Би тантай санал нэг байна.

	Ховстад — Одоохон ч гэсэн ухаалаг иргэдийг өдөж хатгачхаж бүтэхгүй юм болов уу... Ай даа ганцхан үүнийг л ашигламаар байна. Энэ хотдоо л тэр шүтүүлэгчдийн нэр хүндийг хөндөж бууруулах хэрэгтэй. Усан хоолой тавихад хийсэн тэвчиж боломгүй алдааг бүх сонгогчдод үзүүлж сэнхрүүлэх л чухал байна.

	Доктор Стокман — Зөв. Хэрэв энэ чинь нийтийн эрх ашигт нийцээд, та ингэж бодож байгаа бол тэр ёсоор болтугай! Харин намайг ахтайгаа уулзаж ярилцсаны дараа хийх юм шүү.

	Ховстад — Ямар ч гэсэн энэ үед редакцын өмнөөс би өгүүлэл бичиж гаргана. Тэгээд хэрэв хотын дарга энэ ажлыг дэвшүүлэн тавихыг таашаахгүй бол...

	Доктор Стокман — Та юу гэж бодож байна даа.

	Ховстад — Энэ ч үнэний хувьтай таамаглал шүү. Тэгээд цаг болмогц...

	Доктор Стокман — Тэгвэл танд би амлая... Та сонсооч, тэр үед миний илтгэлийг хэвлэж болно... Бүр бүтнээр нь шүү!

	Ховстад — Та зөвшөөрч байна уу? Бүр амлаж байна уу?

	Доктор Стокман (гар бичмэлээ Ховстадад өгөн) — Энэ байна. Май, ав! Хэрэв танд садаа болохгүй бол үүнийг уншаад дараа нь надад эргүүлж өгөөрэй.

	 


Ховстад — Тэгье, тэгье, бүү зов. За баяртай, Ноён доктор.

	Доктор Стокман — Баяртай, баяртай. Ноён Ховстад, харж байгаарай, бүх зүйл ёстой л жин тан хийгээд явчих вий.

	Ховстад — Хм!.. Үзэцгээнэ дээ (мэхийн ёслоод үүдний өрөөгөөр дамжин гарч одно).

	Доктор Стокман (өрөөндөө хойш урагш холхин, зоогийн өрөө рүү шагайн) — Катрине!.. Өө, Петра чи ирчих ээ юү?

	Петра (орж ирэн) — Сургууль дээрээс саяхан л ирлээ шүү.

	Хатагтай Стокман (мөн орж ирэн) — Цаадах чинь ирээгүй л байна уу?

	Доктор Стокман — Петер үү? Алга аа. Харин Ховстадтай ярилцлаа. Миний нээлт түүнийг бүр татчих шиг боллоо. Энэ нээлтийг санамсаргүй хүн илүү чухагт үзэж, миний анхны бодож байснаас өөрөөр эргэдэг байжээ. Хэрэгтэй цагт тэр хүн сониноо миний мэдэлд байлгах болж байх шиг байна.

	Хатагтай Стокман — Чи хэрэг болно гэж бодож байна уу?

	Доктор Стокман — Яг тийм гэхэд хэцүү. Гэхдээ өөрийн талд биеэ даасан чөлөөт хэвлэлтэй болсондоо бахархах нь зүйтэй. Бодоод үз л дээ, бас өрхийн тэргүүлэгчдийн холбооны ахлагч манайхаар ирснийг яана.

	Хатагтай Стокман — Тийм үү? Ямар хэргээр ир ээ вэ?

	Доктор Стокман — Бас л намайг дэмжихээр... Хэрэг тохиолдвол бүгд намайг дэмжих болно. Катрине... Нүүр тал зузаан байж байгааг мэдэж байна уу?

	Хатагтай Стокман — Чиний юу? Мэдэхгүй. Хэн байх бил ээ?

	Доктор Стокман — Бат эв нэгдэлтэй зонхилох олон.

	Хатагтай Стокман — Бүр догь. Томас аа, энэ чинь сайн үйл бүтээхийн шинж биз?

	Доктор Стокман — Би ч тэгж л бодож байгаа шүү (алгаа үрэн өрөөгөөр хойш урагш холхино). Ай, бурхан минь ийм ах дүүгийн барилдлагатай хүмүүсээр хүрээлүүлнэ гэдэг юутай гялайсан хэрэг вэ!

	Петра — Эцэг минь! Ингэснээрээ төдий чинээ сайн сайхан үйлс бүтээх чадалтай болно гэсэн үг.

	Доктор Стокман — Тэр дундаа төрөлх хотынхоо төлөө!

	Хатагтай Стокман — Байз хонх дуугарав уу?

	Доктор Стокман — Цаадах чинь ирж байгаа бололтой.

	 

	(Хаалга тогшино)

	 

	Доктор Стокман — Орогтун!

	Хотын дарга (үүдний өрөөнөөс орж ирнэ) — Сайн байцгаана уу?

	Доктор Стокман — Тавтай морилогтун, Петер!

	Хатагтай Стокман — Хадам ах минь, сайн байна уу? Сонин юу байна?

	Хотын дарга — Гялайлаа. Сонин юмгүй (докторт хандан) Манай рашаан сувиллын газрын усан хангамжийн талаар чиний бичсэн илтгэлийг ажлын бус цагаар надад гардуулсан.

	Доктор Стокман — За тийм. Уншчихав уу?

	Хотын дарга — Уншсан.

	Доктор Стокман — Энэ талаар юу гэмээр байна даа?

	Хотын дарга (ийш тийшээ ширвэн харна) — Хн...

	Хатагтай Стокман — Петра, гаръя! (Петрагийн хамт зүүн өрөө рүү орно).

	Хотын дарга (хэсэг чимээгүй байснаа) — Энэ бүх эрэл хайгуулыг миний нүднээс далдуур гүйцэтгэх нь чухал байсан юм гэж үү?

	Доктор Стокман — Тийм ээ. Тэрхэн үедээ би итгэл муутайхан байсан...

	Хотын дарга — Одоо тэгвэл чинийхээр тэр итгэл найдвар чинь төгс бүрдээд байгаа юм биз дээ?

	Доктор Стокман — Зүйтэй, чи өөрөө ч бас түүнд үнэмшиж амжсан байна шүү дээ.

	Хотын дарга — Чи түүнийгээ рашаан сувиллын захиргаанд яг албан ёсны баримт болгон танилцуулахаар шийдэж байна уу?

	Доктор Стокман — Тэгэлгүй яах вэ. Хэрэг явдал хараахан буруугаар эргэчхээгүй байгаа дээр ямар нэг арга хэмжээ авах нь чухал.

	Хотын дарга — Чи илтгэлээ бичихдээ нөгөө л зангаараа дайрч давшлаа шив дээ. Жишээлбэл: Чиний ярьж байгаагаар бид энд ирэгсдийг цаг ямагт хордуулж хөнөөж байгаа юм биз дээ.

	Доктор Стокман — Петер! Тэгээд өөрөөр яаж хэлбэл болох вэ? Энэ ус чинь гадна дотноосоо буртаглагдсаныг л чи зөвхөн бодоод үзээч. Бас биднээр сувилуулж эдгэрэх итгэл найдвар хадгалан ирж байгаа тэр эрэмдэг, ядарсан хүмүүс зүгээр ч үгүй эмчлүүлснээсээ хэд дахин илүү хөлс төлж байгаа шүү дээ.

	Хотын дарга — Бид тэр Тээрэмтийн хөндийд байгаа хог буртгаас болж шуудууг нь зайлуулж татаад, бас газар доорх усны шугам хоолойг шинээр тавих ёстой мэтээр тэр илтгэлд заасан байх шиг билээ.

	Доктор Стокман — Чи үүнээс өөр ямар арга олов? Би л хувьд өөр арга зам олохгүй байна.

	Хотын дарга — Өнөө өглөөхөн хүртэл би хотын инженертэй уулзлаа. Түүнд тоглоом, шоглоом болгож энэ тухай танилцуулаад хэзээ нэгэн цагт... Тухайн үед нь бид авч үзэх гэж байгаа гэхчлэн...

	Доктор Стокман — Хэзээ нэгэн цагт, тухайн үед нь ий?

	Хотын дарга — Мэдээжийн хэрэг, миний дэвшүүлсэн гаж буруу зүйлд зөвхөн инээмсэглэж байв. Чи дэвшүүлээд байгаа арга хэмжээгээ яаж гүйцэлдэнэ гэж бод оо вэ? Хэчнээн юу орох талаар, ухаан зарж чадсангүй юу? Цуглараад байгаа баримт тооцооноос үзвэл түүнд зориулах крон хэдэн зуун мянгад хүрэх нь байна.

	Доктор Стокман — Тийм их мөнгө орох юм гэж үү дээ?

	Хотын дарга — Тийм ээ. Энэ ч бас гайгүй. Харин тэр бүхнийг засаж хийхэд адаглаад л хоёр жилийн ажил шаардагдах нь байна.

	Доктор Стокман — Хоёр жил ий? Бүтэн хоёр жил үү дээ?

	Хотын дарга — Хамгийн бага гэж үзэхэд энэ шүү. Харин энэ хугацаанд рашаан эмнэлгээ яах бил ээ? Хаана гэсэн үг үү? Хааж л таарна. Эндхийн рашаан эрүүл мэндэд хортой юм гэнэ гэдэг цуу тарчихвал чи хүн шагайна гэж бодож байна уу?

	Доктор Стокман — Петер, энэ рашаан чинь яриангүй л хор болох юм чинь дээ.

	Хотын дарга — Рашаан сувилалд эмчлүүлэхэд ид тохиромжтой болох цагаар ийм болчихлоо гэж үү дээ. Зэргэлдээ хотууд бас л рашаан сувиллын газартай болох гэж байгаа мэдээ байх юм. Гэтэл эдгээр хотынхон үүний маань сонсонгуутаа энд ирэгсдийг бүгдийг нь өөртөө аль болохоор татах гэж эрмэлзэнэ гэдгийг санахгүй байна уу? Гарцаагүй. Харин бид шороо үмхээд хоцорно. Тэгээд энэ их үнэтэй цэнтэй барилга байгууламжаа татан буулгаж л таарна. Ингээд л чи төрөлх хотоо үгүйрүүлэн хоосруулах гэж байгаа юм шүү дээ.

	Доктор Стокман — Би л... хоосолчих юм биз дээ?

	Хотын дарга — Энэ хотод үр шимээн өгөх ирээдүйтэй ямар нэг зүйл юу вэ гэвэл рашаан сувилал л байгаа юм. Зөвхөн түүний ачаар... Чи ч гэсэндээ үүнийг надаас доргүй мэдэх ёстой.

	Доктор Стокман — Чинийхээр бол яамаар байна?

	Хотын дарга — Илтгэлийг чинь уншаад рашаан сувиллыг усаар хангах нөхцөл чиний зааж зурж байгаа шиг яахаа алдчихсан гэсэн дүгнэлт хараахан хийж чадахгүй л байна.

	Доктор Стокман — Үнэн хэрэгтээ тэнд бичсэн байдлаас ч долоон дор! Ямар ч гэсэн зун болж дулаармагц бүр дордох ёстой.

	Хотын дарга — Чи хэтрүүлж байх шиг байна. Ерөнхий эмчийн хувьд ч гэсэн дээ... Холбогдох арга хэмжээг авах л хэрэгтэй... Хор уршиг нь мэдээж болох юм бол түүнээс урьдчилан сэргийлэх юм уу, хор хөнөөлийг бууруулж чаддаг л байх хэрэгтэй.

	Доктор Стокман — Тэгээд... Цааш нь яах вэ?

	Хотын дарга — Усан хоолойн шугам сүлжээний барилгыг нэгэнт барьсан нь гарцаагүй үнэн бодитойг бодолцох нь мэдээжийн хэрэг. Тэгэхдээ уг шугам сүлжээг чадах чинээгээрээ засаж, тохижуулахад материалын ямар зардал гарах талаар захиргаа авч хэлэлцэх явдал бас байж болох юм.

	Доктор Стокман — Чи намайг тийм арчаагүй амьтан гэж бодож байна уу?

	Хотын дарга — Арчаагүй и-и?

	Доктор Стокман — Тийм ээ. Чингэснээрээ л арчаагүй амьтан болохоо... Нийтийн өмнө, нийгмийн өмнө гэмт хэрэг үйлдэж тэднийг хуурна мэхэлнэ гэсэн үг!

	Хотын дарга — Тухайн байдалд яахын аргагүй аюул тулгараад байгаа юм бол би яалаа гэж тийм дүгнэлт хийх билээ. Энэ тухай аль түрүүн анхааруулсан шүү дээ.

	Доктор Стокман — Үгүй ээ... Чи яах аргагүй тийм дүгнэлт хийсэн! Миний илтгэл эмзэг судсыг нь барьж чадсан учир чамд ингэхээс өөр арга зам байсангүй. Үүнийг чинь бүр сайн мэдэж байна! Петр, чи ч түүнийг зөвшөөрөхийг хүсэхгүй байгаа болохоос биш надаас дутахааргүй мэдэж байгаа. Рашаан сувилал, усан хоолойг одоогийн байгаа газарт нь байгуулна гэж өөрийнхөөрөө зөрсөөр байгаад иймд хүргэсэн шүү дээ. Ай даа, энэ чинь л... Чиний тэр дөргүй бух шиг зөрүүд зан л үүний хор уршиг юу болохыг ухамсарлуулахгүй байгаа юм шүү дээ. Чи намайг учир явдлаа мэдэгдсэнгүй гэж бодлогошроод суугаа юм биш биз дээ?

	Хотын дарга — Тийм байвал чи яах вэ? Миний нэр төртэй холбоотой, ёс зүйн учир шалтгаантай ч гэсэн энэ хотынхны ашиг сонирхлын л хэрэг шүү дээ. Ёсыг даган, нэр хүндээ бодохгүйгээр нийтийн ашиг сонирхлыг харгалзах гэсэн минь ажил хэрэг явуулахад саад тотгор болж байна. Ийм ч учраас чиний илтгэлийг аль нэг шалтгаанаас болоод Рашаан амралтын захиргаанд танилцуулахгүй байх сан гэдэг л над чухал. Нийтийн эрх ашгийг бодож чиний илтгэлийг гаргахгүй ээ. Эсэн бусын яриа шуугиан гарахгүй байх бүх арга замыг олсны эцэст энэ хэргийг би өөрөө хэлэлцүүлнэ. Тэгээд ямар ч... Энэ муу ёрын үүх түүхийн талаар ганц ч үг олон түмний сонорт хүргэхгүй байвал болох нь тэр.

	Доктор Стокман — Эрхэмсэг Петер минь, түүнийг чи яаж ч хориглож чадахгүй.

	Хотын дарга — Саад хориг хийх ёстой, яриангүй чухал.

	Доктор Стокман — Тэр чинь хэзээ ч бүтэхгүй гэдгийг би мэдэж байна. Үүнийг чинь хэчнээн олон хүн, аль хэдийнээс мэдэж байгаа гээч.

	Хотын дарга — Мэдэцгээчихсэн гэнэ ээ? Хэн? «Ардын мэдээлэл» сонины ноёдыг хэлээд байгаа юм биш биз?

	Доктор Стокман — Тийм ээ, тэд ч орж байгаа юм. Чөлөөтэй сэтгэдэг, бие даасан хэвлэл үүргээ биелүүлэхийг тань эрхэмлэн шаардахаар завдаж байна. 

	Хотын дарга (хэсэг байзнаснаа) — Томас, чи дэнгийн эрвээхэй шиг хэт хөнгөмсөг амьтан юм. Чамд өөрт чинь ямар уршигтай вэ гэдгийг ер ойлгосонгүй юу?

	Доктор Стокман — Уршиг ий? Миний хувьд ямар уршиг тарих бил ээ?

	Хотын дарга — Чамд өөрт чинь, гэр орныхонд чинь гай тарих л болно доо.

	Доктор Стокман — Ямар чөтгөрөө чи хэлэх гээд байгаа юм бэ?

	Хотын дарга — Дүү чамдаа хэзээ ямагт тус болохын үүднээс аливаа зүйлд хандахдаа нинжин сэтгэл агуулж явсан гэж өөрийгөө боддог.

	Доктор Стокман — Тийм бий, чи. Үүнд чинь гялайлаа.

	Хотын дарга — Энэ тухай ч яриа үүсэж байгаа юм биш. Зарим үед хувийн сонирхол л намайг хавчсан юм. Хэрэв би чамайг эдийн засгийн хувьд дэмжин тэтгэх юм бол аль нэг хэлбэрээр чамайг хазаарлан тогтоож чадна гэдэгт ямагт итгэж байсан билээ.

	Доктор Стокман — Яана гэнээ хө! Чи зөвхөн хувийн сонирхлын үүднээс үү?

	Хотын дарга — Зарим зүйлийн тухайд ярьж байна. Алба ажлын хүмүүс өөрийн нэр төрийг зарим үед гутаадаг ойрын төрөл садантай байх нь маш эвгүй юм байна.

	Доктор Стокман — Чинийхээр бол тэр хүн чинь би байх нь ээ?

	Хотын дарга — Харамсалтай нь тэр хэргийг өөрийн жолоогүй үйлдэж байна. Чи бол уймруу, дүрэлзэж оволзсон ойворгон зантай хүн. Түүн дээр нь бас аливаа болсон болоогүй зүйлийн талаар санал бодлоо нийтлэх гэдэг золгүй шунал нэмэрлэдэг байна. Ухаан бодолд чинь юуны ч тухай болов нэгэн зүйл зурсхийхэд бичиж эхэлдэг! За тэгээд л өгүүлэл юм уу, товхимол бэлэн болчихдог...

	Доктор Стокман — Ямарваа шинэ санаа төрөхөд түүнийгээ олон түмэнтэй хэлэлцэх, хуваалцах нь иргэний үүрэг биш гэж үү?

	Хотын дарга — Иш, олон түмэнд шинэ санаа ер хэрэггүй. Харин тэдний биедээ аль эртнээс шингээж авсан, нийтээр хүлээн зөвшөөрсөн гэмгүй сайхан хур санаа, илүү ашигтай.

	Доктор Стокман — Чи бүр ингэж улайм цайм ярих болсон бий?

	Хотын дарга — Тийм ээ. Ер нь чамд хэзээ нэг цагт ингэж улайм цайм хэлэх хэрэгтэй байсан юм. Томас минь! Чамд би үнэнээ хэлэх цаг болжээ. Чиний уур омгийг мэддэг болохоороо энэ тухай ярихыг саяхан болтол түвдэж байсан билээ. Хөнгөмсөг зангаараа өөрийгөө хорлож байна гэдгийг чи өөрөө ч ойлгож чадахгүй байна. Чи бүр захиргаа, улмаар засаг төр үргэлж хавчин хяхаж, мөрдөж байна гэдэгт итгүүлэхийг хичээн гоморхдог болжээ. Чам шиг зөрүүд хүний амнаас өөр ямар ч үг гарах юм билээ дээ.

	Доктор Стокман — Өөр нэммээр юу байна? Бас зөрүүдийг нэмэрлэж байна уу?

	Хотын дарга — Тийм ээ, Томас! Ямарваа зүйлийг чамтай зөвшиж боломгүй айхавтар зөрүүд хүн шүү дээ. Надтай л чухам яаж харьцаж байгаагаас ойлгомжтой биш үү. Чи зүсэн зүйлийн бодлоороо үл тоомсорлох байдал гаргаж, рашаан сувиллын газрын эмчийн орон тоонд байдгийн хувьд надад хамаатай болохыгоо ч мартаж орхисон шиг байна.

	Доктор Стокман — Энэ орон тоо чинь зүй ёсоор миний мэдлийнх. Надаас өөр хэнд ч мэдүүлэх ёсгүй. Манай бяцхан хот цэцэглэн хөгжих рашаан сувиллын газар болох боломжтой гэдгийг би анх түрүүн ухаарсан, тэр үед надаас өөр хэн ч учрыг ойлгоогүй юм. Би он удаан жил энэ санал дээрээ бат зогсож байсан! Бичиж байсан, бичих бичихдээ...

	Хотын дарга — Маргаангүй зөв. Гэхдээ цаг нь бас чиг болоогүй байсан юм. Ичээн дотроо сууж байсан чи энэ тухай хэзээ нь шүүн тунгаах байсан юм бэ! Харин ая тохитой цаг ирмэгц би бусдын хамт энэ ажлыг гартаа аваад...

	Доктор Стокман — Тийм бий. Та нар миний гайхамшигт тэр төлөвлөгөөг бүгдийг нь нураасан шүү дээ. Ямаршуу цэцэн цэлмэг толгойтнууд тэр ажлыг гардан авсан гэдэг нь одоо харагдаж байна!

	Хотын дарга — Миний бодоход чи онгон дайчин хүслээ биелүүлэх арга замыг энэ удаа ч эрж байх шиг байна. Чи ер өөрөөсөө дээшхэд өрвөлзөхийг урьтал болгодог шүү. Энэ бол чиний аль хэзээний зан. Чи дээрээ байгаа хэний ч болов нэр хүндийг хүлцдэггүй. Ямар нэгэн өндөр албан тушаалд байгсдыг хялайн харж тэднийг дайснаа гэж үздэг. Одоо ч гэсэндээ ямар аргаар гэдгийгээ үл тунгаан дээдэс рүү дайран давшилж байна. Тэгвэл нийт хотынхны ашиг сонирхол, бас минийх ч нэгэн адил алган дээр дэлгээтэй харагдаж байгаа учир чиний анхаарлыг үүн рүү хандуулах гэж байна. Томас! Иймээс ч чамд тулгах гэж байгаа шаардлагаасаа гуйвахгүй гэдгээ хэлье.

	Доктор Стокман — Юун шаардлага?

	Хотын дарга — Чи энэ хэргийг захиргааны нууц гэж үзээд ч гэсэн амаа хавчаад өнгөрөөгүй, харин бүр даарь дээр нь давс гэсэн юм шиг хамаа бусын амьтдад хэл үг болж байснаас чимээгүй өнгөрөх аргагүй боллоо. Янз бүрийн цуурхал дэгдэж өөдгүй санаатнууд түүнийг бүр дөвийлгөн дэвэргэх гэж байна. Иймд чи тиймэрхүү цуу үгийг хазаарлан зогсоох тухай олны өмнө зарлан мэдэгдэх хэрэгтэй.

	Доктор Стокман — Би юу? Яаж?.. Би чиний яриад байгааг ойлгохоо байлаа.

	Хотын дарга — Хэрэв чи дахин шинжилж судлахад хүрвэл анхны бодож байсан шиг биш, харин ч байдал тийм их аюултай бус гэсэн дүгнэлтэд хүрэх үндэс бүрэн байна.

	Доктор Стокман — Аа, чи тэгж горьдож байсан юм вий!

	Хотын дарга — Байж болох өө сэвийг арилгахад ул суурьтай, шударга арга хэмжээ зайлшгүй авна гэдэгт нь ариун сэтгэлийн угаас итгэж удирдах газартаа найдаж байгаагаа олонд илэрхийлэхийг чинь л цаашдаа хүлээж байна.

	Доктор Стокман — Хэрэв ийм бузар зүйлээр хөөцөлдөж хойд хормойгоороо урд хормойгоо нөхөх гэж байгаа бол та нар хэрэг явдлыг залруулж хэзээ ч чадахгүй. Петер! Энэ бол миний хамгийн гүн гүнзгий шударга үзэл санаа юм шүү гэдгийг хэлчихье.

	Хотын дарга — Албан хаагчийн хувьд гэхэд чамд олноос онцгой санал бодол, үзэл санаа байж таарахгүй.

	Доктор Стокман (гайхсан янзтай) — Байж таарахгүй гэнэ үү?

	Хотын дарга — Албан хаагчийн хувьд гэж хэлж байна. Хувь хуний хувьд гэвэл ямар ч тустай байлаа, тэс өөр хэрэг. Харин рашаан сувиллын газрын захиргааны мэдэлд алба хааж байгаа этгээдийн хувьд удирдлагынхаа санаанд тохирохгүй санал бодол, үзэл санаа гаргах эрх чамд байж таарахгүй.

	Доктор Стокман — Энэ ч дэндэж байна. Над шиг эмч, эрдмийн мөр хөөсөн хүнд тийм санал, бодол байж таарахгүй гэнэ ээ!..

	Хотын дарга — Одоогийн тохиолдолд үүнийг цэвэр эрдэм шинжилгээний зүйл гэж үзэж болохгүй. Энэ чинь техник, эдийн засгийн олон талтай маш ярвигтай зүйл шүү.

	Доктор Стокман — Чөтгөр юуг хүснэ, тэр ёсоор болог! Би дэлхийд байж болох бүх зүйлийн тухай саналаа чөлөөтэй хэлэхийг хүсэж байна!

	Хотын дарга — Өршөөгөөрэй! Рашаан сувиллын ажил үйлсийн тухай л битгий... Үүнийг бид хориглоно.

	Доктор Стокман (хашхиран) — Та нар хориглоно гэнэ ээ!.. Одоо та нар уу даа?.. Ийм байцгааж...

	Хотын дарга — Би хориглож байна... би... дээр чинь байгаа удирдлага! Нэгэнт чамайг ингэж хориглож байгаа болохоор чи зөвхөн захирагдах ёстой.

	Доктор Стокман (биеэ барин) — Петер .. Ах дүүгийнхээ тангаргийг тасалъя даа.

	Петра (хаалга нээн) — Эцэг минь, тэвчиж үз!

	Хатагтай Стокман (түүний хойноос) — Петра! Петра!

	Хотын дарга — Аа, сэм чагнаж амжжээ.

	Хатагтай Стокман — Энд бүх юм тодхон сонстож байна. Бид яаж ч чадсангүй...

	Петра — Тийм ээ. Би чагнаад зогсож байсан юм.

	Хотын дарга — Уг чанартаа би ч баяртай байна...

	Доктор Стокман (түүнд ойртон) — Чи над хориглох тухай яриад захирагдахыг шаардсан биз дээ?..

	Хотын дарга — Намайг ийм өнгөөр ярих эхийг чи л тавьсан шүү дээ.

	Доктор Стокман — Би олны өмнө өөрөө өөртөө няцаалт өгөх юм болж байна уу?

	Хотын дарга — Чиний зүгээс л гэхэд олон нийтийн өмнө мэдэгдэл хийх явдал зайлшгүй шаардлагатай гэж үзэж байгаа... Тэр нь би чамаас юу шаардсантай нийцэж л байх юм шүү дээ.

	Доктор Стокман — Хэрэв би түүнийг чинь дуулаагүй юм шиг өнгөрөөж орхивол яах вэ?

	Хотын дарга — Тэгвэл ч бид олон түмнийг тайтгаруулахын тул тайлбар бичиг нийтлүүлж орхино л доо.

	Доктор Стокман — Тийм вий. Түүнийг чинь би няцаана! Би хэлсэн, хийсэндээ эзэн болж, үнэний мөрийг хөөгч нь би болохоос та нар биш гэдгийг үзүүлэх болно доо. Ингээд ирэхлээр та нар яах вэ?

	Хотын дарга — Тийм дээ хүрвэл ч чамайг огцруулах явдалд би л хориг тавихгүй шүү.

	Доктор Стокман — Юу?!

	Петра — Эцгийг минь... Огцруулна гэнэ ээ!

	Хатагтай Стокман — Огцруулах ий?

	Хотын дарга — Чамайг рашаан сувиллын орон тооны эмчийн үүрэгт ажлаас авч хаях л байна. Ааш авирыг чинь ч бодсон чамайг үг дуугүй халж, рашаан сувиллын аливаа ажил хэргээс бүрмөсөн хөндийрүүлэх асуудлыг хөндөх үндэс хангалттай бүрдсэн гэж би үзнэ.

	Доктор Стокман — Сачий чинь хүрвэл!

	Хотын дарга — Осолтой тоглоомыг чи үүсгэсэн шүү дээ.

	Петра — Авга минь! Миний эцэг шиг ийм хүнтэй ингэж харьцах чинь зэвүүг минь хүргэж байна.

	Хатагтай Стокман — Петра! Чи амаа татсан нь дээр байх шүү.

	Хотын дарга (Петраг ширтэн) — Уухай, бас л онцгой үзэл бодолтой болчих оо юу? Тэгэлгүй ч яах вэ! (хатагтай Стокманд хандан) Бэр минь, та бодвол энэ гэр дотроос арай ухаалаг нь байх. Иймээс гэр бүл хийгээд өөртөө тарьж байгаа хор уршгаас эр нөхрөө ангижруулахын тул өөрөөсөө шалтгаалах бүхнийг хийх хэрэгтэй...

	Доктор Стокман — Миний гэр бүл ганцхан надад л хамаатай.

	Хотын дарга — Гэр бүлийн чинь төлөө, чиний сууж байгаа хотын төлөө ярьж байна.

	Доктор Стокман — Би тэгвэл хотоо сайн сайхан байлгахыг үнэн голоосоо хүсэж байна. Эрт орой хэзээ нэгэн цагт урган гарах тэр аюулыг илрүүлэх гэж байгаа юм. Төрөлх хотоо хэрхэн хайрладгийг минь та нар үзэцгээнэ биз!

	Хотын дарга — Чи юү дээ? Сохроор зөрж байж энэ хотын өөдөлж өнгөжих нэн чухал эх сурвалжийг үгүй хийхийг мөрөөсөж байсан цагт уу?

	Доктор Стокман — Чамд өөрийн ухаан байна уу, үгүй юү? Тэр эх сурвалж чинь бузарлагдаад байна гэдгийг чамд хэлж байгаа биш бил үү. Гэтэл бид энд хог новшоор л оролдож сууна. Хөгжиж дэгжиж байгаа нийгмийн сайн сайхан аж төрөл гэдэг шал хуурамч зүйл!

	Хотын дарга — Огт зохиомол зүйл... бүр түүнээс ч долоон дор юу байдаг бил ээ? Төрөлх хотоо ингэж доромжлон гүжирдэж байгаа тэр хүн нийгмийн дайсан л байх ёстой!

	Доктор Стокман (түүн рүү харайн очиж) — Чи яаж зүрхлээ вэ!

	Хатагтай Стокман (тэдний дундуур харайн орж) — Томас минь!

	Петра (эцгийнхээ гараас барин авч) — Эцэг минь, биеэ барьж үз!

	Хотын дарга — Би номхоршгүй явдалтнаас болж өөртөө гэм хийхийг хүсэхгүй. Чамд харин санууллаа шүү. Өөртөө болон халуун бүлдээ ямар үүрэгтэй хүн болохоо бодож болгоогоорой. Баяртай (гарч одно).

	Доктор Стокман (өрөөн дотуураа алхална) — Ийм явдлыг хүлцэж болох уу даа, Катрине! Тэгээд бүр гэрт минь ирээд шүү! Чи үүнийг юу гэж бодож байна?

	Хатагтай Стокман — Тийм ээ, шившигтэй ч юм, ичмээр ч юм, Томас минь.

	Петра — Би авга ахыг яаж сандаргахыг үзээрэй!

	Доктор Стокман — Аль хэдийнээс зүсээ таниулан, шүдээ үзүүлэн, мэрж эхлээгүй миний буруу! Намайг нийгмийн дайсан гэнэ үү? Намайг уу даа! Үүнийг би зүгээр орхихгүй гэдгээ андгайлъя!

	Хатагтай Стокман — Томас минь, ямар ч болтугай ах чинь чадалтай хүн шүү.

	Доктор Стокман — Үнэн миний талд бий!

	Хатагтай Стокман — Үнэн, үнэн л гэнэ! Чи хэрвээ чадалгүй бол хэчнээн үнэнээр яах гэсэн юм бэ?

	Петра — За, за ээж ээ! Юу хэлж байгаа чинь энэ вэ?

	Доктор Стокман — Бид чөлөөтэй нийгэмд амьдарч байсан цагт зөвдөх ёсгүй гэж үү? Катрине, чи ер хачин амьтан байна шүү! Үүнээс гадна миний өмнө бие даасан, шударга хэвлэл, ар талд нэгдмэл дийлэнх байхгүй гэж үү? Энэ бүхнийг нэлээд их бэл гэж үзэж байгаа!

	Хатагтай Стокман — Өршөөгөөрэй, Томас! Чи бодлогогүйтэж байна.

	Доктор Стокман — Яахлаараа би бодлогогүйтэж байна.

	Хатагтай Стокман — Мэдэх гэж мэрийгээд байгаа юм бол ахтайгаа харгалдаад бай л даа.

	Доктор Стокман — Чи ямар чөтгөрөө мөрөөдөөд байгаа юм бэ? Үнэн, зөв гэж шийдэж байгаа юмнаасаа намайг няцаасай гэж байгаа юм биш биз!

	Петра — Би ч гэсэн тэгж хэлэх байна.

	Хатагтай Стокман — Ай, чи юу ч олж долоохгүй шүү дээ. Нэгэнтээ л дургүйцсэн бол тэд тэр чигээрээ л өнгөрнө.

	Доктор Стокман — Ха, ха, Катрине! Катрине! Гагцхүү хүлээж бай. Санасандаа хүрэхийг минь үзнэ!

	Хатагтай Стокман — Ажлаасаа огцорч л лав амжих байх. Тэгж л таарна.

	Доктор Стокман — Тэглээ ч гэсэн эцсийн эцэст нийтийн өмнө... нийгмийн өмнө үүргээ биелүүлнэ. Би нийгмийн дайсан гэдэг зартай хүн!

	Хатагтай Стокман — Томас, тэгвэл чи халуун ам бүлийнхээ өмнө гэр орныхон биднийхээ өмнө юугаа биелүүлж байна? Чинийхээр энэ чинь халамжилбал зохих хүмүүсийнхээ өмнө үүргээ биелүүлж байгаа хэрэг үү?

	Петра — Ай, ээж минь, та юуны түрүү бидний тухай үргэлж бүү бодооч!

	Хатагтай Стокман — Охин минь, хэлэхэд амархан шүү! Хэрэг тохиолдоход чи амиа бөөцийлж чадна... Томас, чи хөвгүүдээ бод, бас өөрийгөө бага ч болов бод... намайгаа ч гэсэн...

	Доктор Стокман — Катрине! Үнэндээ чи бүр ухаан алдталаа айжээ! Тийм ээ, би Петер болон хань хамсаатны нь өмнө арчаагүй аймхай амьтан болж бөхөлзвөл амьдралд минь аз жаргалтай ганцхан ч болтугай минут над үлдэх юм гэж үү?

	Хатагтай Стокман — Хэрэв чи тодорхой орлогогүй, зүсэм талх ч үгүй хоцорвол биднийг ямаршуухан хувь заяа хүлээж байгааг би мэдэхээ болилоо! Биднийг тийм хувь заяанаас бурхан хэлтрүүлээсэй билээ. Томас минь, чи дурсан санаач дээ. Урьд бид чамлалтгүй зовж зүдэрсэн шиг санагдаж байна. Гэтэл энэ явдал бас яаж заналхийлж байгааг бод л доо.

	Доктор Стокман (гараа зангидан уураа арай ядан дарж) — Бичгийн үдээс, ширээний мануухайнууд ариун шударга хүнийг тийм байдалд хүргэж чадах гэнэ! Катрине, энэ бол эгдүүтэй зүйл биш гэж үү?

	Хатагтай Стокман — Үнэн юм үнэнээрээ байх ёстой. Тэгэхлээр би чамтай зөрж нүгэл үйлджээ. Бурхан минь, ингэхэд эвлэрч болох худал ташаа юм ертөнцөд алийг тэр гэх билээ. Томас! Хөвгүүд чинь ирлээ. Тэднийгээ хараач! Хувь заяа нь яаж эргэх вэ! Болохгүй, болохгүй, зоргоороо аашилж яасан ч болохгүй... (Эйлиф, Мортен хоёр ном дэвтэр барьсаар орж ирнэ)

	Доктор Стокман — Хөвгүүд ээ!.. (гэнэт биеэ барин, шийдэмгийгээр) Ертөнц тэр аяараа нурлаа ч гэсэн би дарлалын дор бөхөлзөхгүй (өрөө рүүгээ явна).

	Хатагтай Стокман (түүний хойноос даган) — Томас... Чи тэгээд юу хүсээд байгаа юм бэ?

	Доктор Стокман — Хөвгүүд маань өсөж өндийгөөд хэзээ чөлөөт хүмүүс болсон тэр цагт өөдөөс нь эгц харах нүүр бүтэн байхыг хүсэж байна (цаашаа орно).

	Хатагтай Стокман (нулимс урсган) — Эзэн тэнгэр минь, биднийг аварч өршөө!

	Петра — Эцэг минь, ёстой сайн эр! Тэр хэзээ ч бууж өгөхгүй.

	 

	Хөвгүүд гайхширан тэдэн рүү ширтэцгээнэ. Петра тэднийг дуугүй бай гэсэн дохио өгнө.

	ГУРАВДУГААР ҮЗЭГДЭЛ

	«Ардын мэдээ» сонины албан тасалгаа. Зүүн талын гүнд орох хаалга. Баруун талын арын ханан дахь хоёр дахь шиллэсэн хаалгаар сонин хэвлэх үйлдвэр үзэгдэнэ. Баруун хананд бас хаалга. Тасалгааны голд, дээр нь ном, сонин, цаас овоолсон том ширээ, дэргэд нь түшлэгтэй хэдэн сандал. Зүүн урд биед цонх, цонхны дэргэд өндөр сандалтай бичгийн ширээ байна. Ширээний ойролцоо түшлэгтэй хэдэн сандал. Ханан дагуу сандал. Тасалгааны гэрэл бүдэг, тааламж муутай, тавилга хэрэгсэл нь хуучирч, түшлэгт сандлын бүрээс нь хиртэж урагдсан үзэгдэнэ.

	Сонин хэвлэх үйлдвэрт өрөгч хэдэн хүн үсэг өрж, цаана нь дармалдах гар машин ажиллаж харагдана.

	Сонины эрхлэгч Ховстад бичгийн ширээнээ сууж юм бичиж сууна. Жаахан азнаж байтал Биллинг гартаа доктор Стокманы өгүүллийн гар бичмэлийг барьсаар орж ирнэ.

	 

	Биллинг — За, ингэхэд байна шүү, би!..

	Ховстад (юмаа үргэлжлүүлэн бичсээр) — Уншив уу?

	Биллинг (ширээн дээр гар бичмэлийг тавина) — Унших нь уншлаа.

	Ховстад — Доктор овсгоотойхон ниргээд өг өө биз?

	Биллинг — Ниргэх ээ? Тийм ээ, доктор мөн ч сүрхий авсан байна, бурхан тэнгэр ниргэг намайг! Шууд л хэлэхэд үг бүр нь сүхээр цохиод авах шиг болгож байна.

	Ховстад — Гэхдээ цаад ноёд чинь яагаад ч бүдэрдэггүй улс юм шүү.

	Биллинг — Тийм нь ч тийм. Чинээлэгхэн хэсгийн эрх мэдэл буураагүй цагт бид цохилтоо дараа, дараагаар өгөх хэрэгтэй. Би үнэндээ энэ өгүүллийг уншаад л хувьсгал ойртсоныг мэдлээ.

	Ховстад (эргэн) — Чи-шш... Аслаксен сонсчхуузай.

	Биллинг (дуугаа нам болгоно) — Аслаксен шиг аймхай, хулчгар амьтныг ямар эр хүн гэх вэ? Гэхдээ энэ удаа таныг өөрийн бодсоноор байна гэдэгт итгэх үү? Аа-н? Докторын өгүүллийг тавих юм байгаа биз дээ?

	Ховстад — Хэрэв хотын дарга эвгүйцвэл...

	Биллинг — Тэгвэл харамсалтай байлгүй яах вэ, чөтгөр алгад!

	Ховстад — Ямар ч гэсэн зарим нь бүтвэл энэ явдлаас бид ашиг олох л бий. Хотын дарга докторын саналыг газар алхуулахгүйд хүрвэл байрын эздийн холбоо гэх мэтийн бүхий л жижиг борчуул толгой дээр нь сандайлж орхино. Хэрэв тэр саналыг хүлээн зөвшөөрвөл саяхан болтол түүний найдвартай түшиг болж ирсэн сувиллын газрын томхон хувь нийлүүлэгчдийн түнш хагарна гэсэн үг.

	Биллинг — Ёстой доо, мөнгө шаардагдах тоолон тэдний түрийвч хоосорно.

	Ховстад — Энэ ч тийм л дээ, эс хэл лүү, илбэдүүлсэн бүлгийнхэн задраад ирэхлээр хотын даргын, хотын ажил төрөл хариуцах хариуцлага, олон нийтийн зохион байгуулах ажил цөмөөрөө чөлөөтэй сэтгэгч хүмүүсийн гарт шилжих ёстойг бид олон түмэнд аажим аажмаар ухааруулж өгөх болно.

	Биллинг — Зөв, зөв, бурхан тэнгэр намайг ниргэг! Хувьсгалд бидний тулж ирснийг би ойлголоо!

	 

	(Зүүн талын цаад хаалгыг тогшив)

	 

	Ховстад — Чи-шш! (чангаар) Орогтун! 

	 

	Доктор Стокманыг орж ирэхэд Ховстад тосон очно.

	 

	Ховстад — Аа, доктор байсан юм уу? За тэгээд?.. 

	Доктор Стокман — Ховстад минь хэвлээрэй

	Ховстад — Энүүгээрээ дуусгавар болох уу?

	Биллинг — Ура!

	Доктор Стокман — Хэвлээрэй гэж байна. Энүүгээрээ дуусгавар болгохоос. Та нар ч ингүүлэх гэцгээж байгаа биш бил үү! Ноён Биллинг минь, цаана чинь хотоор дүүрэн дажин дэгджээ.

	Биллинг — Амьдралд биш үхэлд тулна гэж найдаж байна, ноён доктор минь!

	Доктор Стокман — Миний өгүүллийн хувьд гэвэл дөнгөж эхлэл нь. Би дөрөв таван өгүүллийг дотроо бясалгаж явна. Танай Аслаксен хаана байна, ингэхэд?

	Биллинг (хэвлэлийн үйлдвэр лүү хандан хашхирна) — Аслаксен, наашаа шалавхан хүрээд ирээч!

	Ховстад — Бас дахиад дөрөв, таван өгүүлэл гэлээ гэнэ ээ? Цөмөөрөө л тэр тухай хэрэг үү?

	Доктор Стокман — Үгүй дээ, хонгор минь! Шал өөр юмны тухай. Гэхдээ л гол сэдэв нь цэвэр, бохир усан хоолойн тухай болоод явчихна. Нэг нь нөгөөтэйгөө уялдаатайг ойлгож байгаа биз дээ? Яг л хуучирсан байшинг нураах гэсэн үг.

	Биллинг — За зөв дөө, бурхан тэнгэр ниргэг намайг! Хуучин юмыг сөнөхөөс нааш зүгээр сууж яасан ч болохгүй.

	Аслаксен (хэвлэх үйлдвэрээс орж ирэн) — Сөнөөх өө? Доктор та рашаан сувиллыг сөнөөх гэж байгаа юм биш биз?

	Ховстад — Яалаа гэж дээ. Тайвширч үз!

	Доктор Стокман — Үгүй ээ, хө. Шал өөр юм ярьж байна!.. Ингэхэд Ноён Ховстад та миний өгүүлэл ямар болсон гэж санаж байна.

	Ховстад — Гайхалтай сайн бичсэн байна билээ.

	Доктор Стокман — Үнэн биз?.. Тэгвэл тун баяртай хэрэг, баяртай хэрэг.

	Ховстад — Ямар нэг мэргэжлийн тайлбар шаардагдахааргүй энгийн тодорхой ухаалагхан бичжээ. Ний нуугүй хэлчихэд юм мэддэг шиг хүн болгон таныг талархан дэмжинэ.

	Аслаксен — Намайг санахад бүгд л учир мэддэг улс шиг санагдана.

	Биллинг — Хотынхон гэдэг чинь бүхэлдээ учир мэддэг, мэддэггүй улсын нийлбэр биш үү! Би ингэж л боддог.

	Аслаксен — Нээрээ л тийм юм бол нийтэлж болох л доо.

	Доктор Стокман — Би ч бас тэгж бодож байна.

	Ховстад — Маргааш өглөө гэхэд тэр өгүүлэл гарч ирнэ.

	Доктор Стокман — Нэг ч өдөр гэсэн хойшлуулж болохгүй юм сан, чөтгөр ав! Ноён Аслаксен, би танаас юу гэж гуйх гэсэн юм бэ гэхлээр, миний бичсэнийг өөрөө гардан хэвлэж үзнэ үү л гэх гэсэн юм.

	Аслаксен — Гардан хэвлэмз.

	Доктор Стокман — Тун сайн уншиж, мадаг гаргачихгүйг хичээж үзээрэй. Үг болгон чухал юм шүү. Би эргэж ирж, хяналт дээр нь жаахан харахыг бодно... Би өөрийн илтгэлийг хэвлэлийн хуудаснаа гарч... ертөнцөд хэрхэн түгэхийг нь тэсгэлгүй хүлээж байгаагаа илэрхийлэн хэлэхэд бэрх байна.

	Биллинг — Цахилгаан шиг хурдан түгнэ!

	Доктор Стокман — Ухаантай хүмүүст шүүлгэнэ. Ай над өнөөдөр юу тохиолдсоныг та бүхэн төсөөлөн хэлж ч чадахгүй. Хэн бүхнээ тов тодорхой. Хүн ёсны эрх чөлөөнөөс минь салгах гэж намайг заналхийлцгээсэн шүү!

	Биллинг — Юу? Таны эрхийг үү?

	Доктор Стокман — Намайг басамжлан доромжилж, ичгүүр сонжуургүй этгээд болгон хувиргах гэж байна. Цус маханд шингэн, зүрх сэтгэлийн угт хадагдсан хувийн өчүүхэн ашиг сонирхлыг үзэл санаа бат итгэлээсээ илүүд үздэг болгохыг надад албадан тулгаж байна...

	Биллинг — Энэ чинь дэндүү хэрэг байна, бурхан тэнгэр ниргэг намайг!

	Ховстад — Цаад ноёд чинь яахаасаа ч сийхгүй хүмүүс.

	Доктор Стокман — Үгүй, яасан ч тэгүүлэхгүй, хө. Хар цагааныг нь ялган харах болцгооно... «Ардын мэдээ» сонинд хөлгийн зангуугаа зоож байгаад Бурхан өдөр заяахын тоолон тэднийг өгүүллийн бөмбөгөөр балбаад байя.

	Аслаксен — Тогтож үзвэл яасан юм.

	Биллинг — Урай! Дайн бол дайн шүү дээ.

	Доктор Стокман — Эрүүл ухаалаг сэтгэдэг хүн бүрийн нүдний өмнө тэднийг сөгтгөн, няц дараад цайзыг нь хамх цохиж тонилгоно! Тонилгоно! Юу хийх гэж байгааг мэд ээ биз?

	Аслаксен — Гэхдээ, ноён доктор та, тогтосхийж хөдөлж үз! Хэмжээ хэрээ бодно шүү!

	Биллинг — Тэгэхгүй! Хүч нөөхийн хэрэггүй!

	Доктор Стокман (эвгүйцсэн янзгүй яриагаа үргэлжлүүлнэ) — Хэргийн учир ганцхан бохир усны хоолойн тухай биш гэдгийг харцгаасан биз! Үгүй ер нь манай нийгмийн бүхий л амьдралыг ариутган цэвэрлэх хэрэгтэй байна.

	Биллинг — Наадах чинь л бүхнийг шийдэх үг дээ!

	Доктор Стокман — Хуучирч үжиршсэн бүхэн, нөхөөстэй юутай хүүтэйгээ сөнөтүгэй, мэдэв үү! Цөмөөрөө сөнөтүгэй! Өнөөдөр миний өмнө, хязгааргүй саруул ирээдүй тодорч байна!.. Би цөмийг нь сайн харахгүй байлаа ч гэсэн ойлгож байна. Найз нар минь, бидний манлайд явах шинэ удирдагчид, цог золбоотой залуухан тугчид бидэнд хэрэгтэй!

	Биллинг — Сонсоцгоо та минь, сонсоцгоо.

	Доктор Стокман — Гагцхүү эвтэй нөхөрсөг хөдөлбөл ажил хэрэг санасанчлан бүтнэ. Эргэлтийг усанд хөлөг онгоц тавих адил ээдрээ саадгүй болгоцгооё. Та бүхэн итгэхгүй байгаа юм биш биз?

	Ховстад — Манайд нийгмийн удирдлагыг зохих хүмүүсийн гарт шилжүүлэх бүхий л боломж байна гэдэгт би хувьд итгэж байна.

	Аслаксен — Гагцхүү тогтосхийн зугуухан хөдлөхийн ёсыг дагавал эрхбиш аюултай юм болохгүй гэж бодож байна.

	Доктор Стокман — Тэнд чинь аюултай, аюулгүйн тухайд бодоод байх юм юу байна, чөтгөр ав! Би үүнийг, үнэний төлөө чин сэтгэлийн угаас хийх болно. 

	Ховстад — Ноён доктор! Бүх талын дэмжлэг олох хувь тавилан танд бүрджээ.

	Аслаксен — Докторыг хотынхны үнэнхүү нөхөр, нийгэм олны жинхэнэ анд нь гэдэгт маргах юм алга.

	Биллинг — Бурхан тэнгэр намайг ниргэг! Доктор Стокман ардын нөхөр мөн биз, Аслаксен минь!

	Аслаксен — Энэ үгийг чинь байрын эздийн холбооныхон дорхноо өлгөөд авна гэж би бодож байна.

	Доктор Стокман (сэтгэл хөдлөн тэдэнтэй гар барина) — Гялайлаа, гялайлаа, миний эрхэм үнэнч найз нар минь!.. Энэ бүхнийг сонсоход урамтай байна... Ах минь намайг шал өөрөөр үзэж байлаа шүү. Тэгэхлээр одоо би түүний өмнө ам бардан хэлэх үгтэй боллоо! Харин одоо би нэг муу найзынхаараа орно... Хэлснээрээ эргээд ирэмз. Ноён Аслаксен минь, миний бичсэнийг эхтэй нь сайн тулгаж хайрлаарай. Ганц ч болов анхаарлын тэмдэг битгий гээгээрэй, сахиус минь. Гээчихсэнээс нэмчихсэн нь дээр шүү... Баяртай. Дараа баяртай уулзъя. Дараа баяртай. 

	 

	Харилцан ёслоод докторыг үүд хүртэл үдэцгээнэ.

	 

	Ховстад (эргэн ирнэ) — Доктор ер нь бидэнд үнэлж баршгүй их тус хүргэж мэдэх нь байна шүү.

	Аслаксен — Энэ явдлаа доктор зөвхөн рашаан сувиллаар хязгаарлана биз. Харин цаашлах юм бол нэг их даган гүйхийн хэрэггүй гэдгийг зөвлөе.

	Ховстад — Мм... бүх зүйл түүнээс л хамаарах хэрэг...

	Биллинг — Аслаксен, та дандаа л айж байх юм, чөтгөр ав!

	Аслаксен — Айна аа?! Хэрэг явдал орон нутгийн захиргаанд шүргээд ирэхлээр би айдаг юм, ноён Биллинг минь. Миний дайрч гарсан туршлага талаар өнгөрөөгүй гэдгийг танд хэлчихье. Гэхдээ улс төрийн томоохон ажилд намайг оруулаад орхи л доо. Дээр минь засгийн газар байлаа ч гэсэн би ер нь айх нь уу, хараарай л даа.

	Биллинг — Та айж хулчийдаггүй юм аа гэхэд эргэлзэж тээнэгэлздэг хүн байна.

	Аслаксен — Ер нь би ноён нуруутай л хүн дээ. Хэрвээ засаг төрийн өөдөөс сөрөх юм гэхэд нийгэмд хор учрах ч үгүй. Энэ ноёд яах ч үгүй, суудал дээрээ бөх өө гэгч сууж байна, хараарай даа. Харин орон нутгийн захиргаа унах юм гэхэд туршлага, мэдлэггүй хүмүүс оронд нь сууж байрын эзэд гэхчлэн оршин суугчдад арилшгүй гай тарина гэсэн үг.

	Ховстад — Өөрөө засан захирах ажилд ард иргэдийг оролцуулж хүмүүжүүлж болно гэдгийг та бодсонгүй юу.

	Аслаксен — Ер нь хүнд заавал өөрийн нэг бодол байхад түүнээсээ хальж тэр бүрийг яаж ганцмөсөн бодоод олчих вэ дээ, ноён Ховстад минь.

	Ховстад — Би өөрийгөө хэзээ ч бодохоо байя!

	Биллинг — Байз... сонсооч... 

	Аслаксен (инээмсэглэнэ) — Хм... (Бичгийн налуу ширээг зааж) Энэ ширээн дээр танаас өмнө атаман Стенсгор сууж байсан юм.

	Биллинг (нулимна) — Түй! Хар урвагч!

	Ховстад — Би бол урваж хувирч байдаг тийм хүн биш, тэгэх ч үгүй.

	Аслаксен — Улс төрийн зүтгэлтэн хүн ямар нэг талаар ам алдаж болдоггүй юм даа, ноён Ховстад минь. Харин ноён Биллинг, та сонины нарийн бичгийн даргын сууринд хүрэх гэж яваа хүн болохоор таны замд тээр болохгүй шиг л бол яах вэ.

	Биллинг — Би юу?

	Ховстад — Та юу, Биллинг ээ?

	Биллинг — Нэг үгээр хэлбэл... Чөтгөр аваач, хотынхоо цэцэн мэргэн өвгөд дээдсийн эгдүүг хүргэх гэж л явдаг хүн гэдгийг та ойлгож байгаа.

	Аслаксен — Энэ бүхэн надад падгүй шүү дээ. Гэхдээ намайг нэгэнт хулчгар эргэлзэмтгий гэсэн хойно, би хэн бүхний өмнө хэвлэгч Аслаксены улс төрийн өнгөрсөн явдлыг ил гарган тавихыг хүсэж байна. Бүр ч номой болсноос өөр хувирсан юм алга гэдгийг харж байгаа биз дээ. Би урьдын адил ард түмнээ гэсэн сэтгэл өвөрлөж явна. Гэхдээ миний ухаан бодол засаг төрийнхөө төлөө... өөрөөр хэлбэл нутгийн захиргааны талд гэдгийг нуухгүй (хэвлэх үйлдвэр лүүгээ явна).

	Биллинг — Үүнээс бид ер нь холдож болохгүй юм уу, Ховстад аа?

	Ховстад — Гэхдээ хэвлэх ажил, цаасанд мөнгө төлчихөөр өөр ямар нэг хүн байгаа эсэхийг та мэдэж байна уу?

	Биллинг — Золигийн юм, бидэнд даанч эргэх хөрөнгө алга даа.

	Ховстад (ширээнийхээ ард сууна) — Бид болно оо...

	Биллинг — Ер нь доктор Стокманд хэлбэл яасан юм бэ?

	Ховстад (цаас эргүүлж) — Гэлээ ч юу гавих вэ? Тэр бас л юу ч үгүй хүн.

	Биллинг — Гэхдээ түүний сүрхий сайн түшиг болсон «дорго» хочтой Мортен Хиль гэдэг өвгөн бий юм даг.

	Ховстад (юм бичиж) — Тэр өвгөн жаал зугаа хөрөнгө зоорьтой хүн гэж та мэдэж байх шив?

	Биллинг — Байхгүй бол бурхан тэнгэр намайг ниргэг! Түүнээс Стокманы гэр бүлийнхэнд их бага ч унац унаж байдаг байх. Хүүхдүүдийг нь тэжээхээ лав мартахгүй хүн.

	Ховстад (түүн тийш халти харна) — Та тооцоогоо тэрүүхэнд л түшиглэн хийх гэж байна уу?

	Биллинг — Түшиглэх ий? Би юуг ч түших гээгүй юм шүү.

	Ховстад — Сайн л байна. Ер нь хотын захиргааны нарийн бичгийн даргын тухайд ч танд найдаад байх юм алга. Таныг тийм тушаалд дэвшихгүй гэдэгт итгэж болно.

	Биллинг — Харин та, намайг энэ талаар мэдэхгүй байна гэж санав уу? Гэхдээ миний дэвшихгүй нь сайн байна. Тийм явдал зөвхөн гал руу шар тос хийж, үзэлцэх хүслийг дэвэргэж болох юм. Манайх шиг бөглүү хязгаар газар ганцхан чамайг л тойролгүй өнгөрч мэдэх юм шүү! 

	Ховстад (үргэлжлүүлэн бичсээр байна) — Мөн, мөн.

	Биллинг — Гэхдээ... тэд миний тухай мөдхөн өрхийн тэргүүлэгчдэд хандсан уриалгыг сонсог! Явж бичье (баруун талын тасалгаа руу орно).

	Ховстад (ширээндээ суусаар, үзгээ чахруулан, намуухан дуугаар) — Мм... тийм, тийм.

	 

	Хаалга цохино

	 

	Ховстад — Ор, ор!

	 

	(Петра орж ирнэ)

	 

	Ховстад — (босно) Аа энэ чинь та юу?.. Яваад ирэв үү?

	Петра — Тэглээ, уучлаарай...

	Ховстад (түшлэгтэй сандал тавина) — Суухгүй юу?

	Петра — Үгүй, баярлалаа. Би одоохон буцлаа. 

	Ховстад — Та эцгийнхээ даалгавраар ирэв үү?

	Петра — Үгүй, хувийн хэргээр (Пальтоныхоо хармаанаас ном гаргаж ирнэ) Өнөө англи өгүүлэл чинь.

	Ховстад — Та юунд үүнийг буцааж авчрав?

	Петра — Би үүнийг орчуулахгүй.

	Ховстад — Та чинь орчуулна гэсэн биш бил үү?

	Петра — Би дуустал нь уншсангүй. Та ч бас уншаагүй биз дээ, тийм үү?

	Ховстад — Тийм ээ, миний англи хэл мэддэггүйг та мэднэ хойно. Гэхдээ...

	Петра — Тийм байж, гэхдээ өөр өгүүллэг та олохгүй юу (номыг ширээн дээр тавина). Энэ өгүүллэг «Ардын мэдээ» сонинд тохирох зүйл биш.

	Ховстад — Яагаад тэр вэ?

	Петра — Та бүхний үзэл бодлоос шал зөрөх юм байна билээ.

	Ховстад — Гэхдээ энэ бол нэг хэрэг...

	Петра — Та намайг ойлгохгүй байх шиг байна. Энэ өгүүллэгт ямар нэг далдын хүчин «сайн сэтгэлт» гэж нэрлэгддэг хүмүүсийг эрхэндээ оруулж, эцсийн эцэст сайн сайхан бүхнийг бий болгон, «муу муухай» гэдэг зүйлийг уналтад оруулж байгаа тухай хүүрнэж байна.

	Ховстад — Наадах чинь л олны сэтгэлд нийцэх онцгой сэдэв байна.

	Петра — Та иймэрхүү зохиолыг албаар нийтлэх юм гэж үү? Та ийм юманд яасан ч итгэн үнэмшихгүй. Иймэрхүү юм байдаггүйг ч та тун сайн мэднэ шүү дээ.

	Ховстад — Яриагүй таны зөв. Гэхдээ сонины эрхлэгч хүн гэдэг хүссэн зоргоороо хөдөлж болдоггүй. Чухал юман дээр олны санал, сонирхлыг байн байн харгалзах хэрэгтэй болдог. Эцсийн эцэст сонинд хамгийн гол нь улс төрийн бодлого байдаг. Хэрвээ л би олныг эрх чөлөө, дэвшил өөд хөтлөх хэрэгтэй болсон бол тэр олныг цочоож болохгүй. Сонинд «доохнуур» зэрэгт тооцогдох ийм номлосон өгүүллэгийг олон түмэн үзээд сонинд дээгүүрхэн тавигддаг зүйлд дуртайяа татагддаг юм. Ийм л аргаар уншигчдын итгэлийг татдаг юм.

	Петра — Паа! Та нэгэнт аалз биш болох учраас уншигчдынхаа өмнүүр ийм тор татаж болохгүй дээ!

	Ховстад (инээмсэглэнэ) — Миний тухай сайн сэтгэгдэлтэй байгаад баярлалаа. Үнэндээ л гэхэд энэ бодол бол минийх биш, Биллингийх.

	Петра — Биллингийнх ээ?

	Ховстад — Ер нь Биллинг саяхан ингэж хэлсэн юм. Биллинг ийм өгүүллэг нийтлэхийг хэзээ ч зөвшөөрөхгүй. Гэхдээ би сайн мэдэхгүй байна.

	Петра — Биллинг чинь өөрийн гэсэн үзэл бодолтой хэрэг үү?

	Ховстад — Биллинг үү, юм юмтай хүн дээ. Одоо түүнийг хотын захиргааны нарийн бичгийн даргын суудалд дэвшинэ гэлцдэг юм.

	Петра — Ховстад аа, би итгэхгүй байна. Тэр яаж тэгж дэвших юм бэ?

	Ховстад — Та өөрөөс нь асуугаарай л даа.

	Петра — Биллингийг тэгнэ гэж даанч бодсонгүй!

	Ховстад (Петра руу анхааралтай ширтэнэ) — Тийм үү? Энэ явдал танд тийм их гайхал төрүүлчхэв үү?

	Петра — Тэглээ. Хэдий тийм боловч... Аяа, би үнэндээ мэдэхгүй байна.

	Ховстад — Хатагтай Петра минь, бид чинь сонины үдээс болсон, олигтой улс биш.

	Петра — Та үүнийг үнэн голоосоо ярьж байна уу? 

	Ховстад — Заримдаа надад тэгж л бодогддог юм. 

	Петра — Амьдралын өдөр тутмын аар саархан явдлыг би сайн ойлгодог шүү! Гэхдээ харин та нар ийм чухал ажилд гар бие оролцож эхэлчхээд...

	Ховстад — Та эцгийнхээ ажил төрлийн тухайд ярьж байна уу?

	Петра — Тийм нь ч тийм. Харин та бусдаас ухаалаг гэж өөрийгөө бодох ёстой болсон юм шиг санагдлаа.

	Ховстад — Тийм л дээ. Өнөөдрийн хувьд яагаад ч юм бэ тэгж л бодогдоод байна.

	Петра — Үгүй, нээрэн үү? Аа тэгвэл та чинь өөрийгөө атаархмаар байдалд аваачаад байгаа юм байна. Үнэн мөн нь хараахан тодроогүй, шинэ зоримог үзэл бодлоор зам гаргаж... Тийм ээ, гагцхүү та гадуурхагдагчийг айхгүй өмөөр л дөө.

	Ховстад — Тухайлбал, хэрэв тэр гадуурхагдагч нь... Аа чухам юу гэхээ би мэдэхгүй байна.

	Петра — Хэрэв тэр хүн төлөв төвшин, үнэхээрийн шударга... Тийм үү?

	Ховстад (дуугаа намтган) — Тухайлбал хэрэв тэр хүн нь... Танай эцэг байвал гэж л би хэлэх гэсэн юм.

	Петра (хүлцэнгүй байдлаар) — Уухайс!

	Ховстад — Тийм ээ, Петра минь... Хатагтай Петра минь.

	Петра — Та чинь шулуухан ингэж бодсон хэрэг үү? Нээрэн биш хэрэг үү? Үнэн биш гэж үү? Миний эцгийн санаа сэтгэл зөв биш гэж үү?

	Ховстад — Тийм ээ. Угаасаа тийм юм чинь...

	Петра — Үгүй, баярлалаа. Та чинь хэлдгээ хэлчхэв шив дээ, Ховстад. Би танд ерөөсөө итгэхээ больё.

	Ховстад — Таны тусын тулд л гээд байхад та надад уурлаж байгаа юм биш биз дээ?

	Петра — Эцэгт маань нэг л үнэнч биш байгаад чинь танд гоморхож байна. Таны ярианаас үзэхэд нийгмийн сайн сайхан, үнэн танд хамгаас үнэтэй байсан. Та эцэг, бид хоёрыг чадаж орхилоо. Та бол хэлж ярьж байсан шигээ тийм олигтой хүн биш. Би таныг хэзээ ч уучилж үзэхгүй... Хэзээ ч!

	Ховстад — Хатагтай Петра, та надтай ингэж ярихаа хараахан тэвчмээр. Одоохондоо жаахан азнаж үз.

	Петра — Яагаад одоо болдоггүй юм.

	Ховстад — Яагаад гэвэл таны эцэг миний туслалцаагүйгээр хол гишгэхгүй.

	Петра (харцаа зөөлрүүлнэ) — Та чинь бас нэрмэх нь үү? Паах?

	Ховстад — Үгүй ээ, яалаа гэж, би тэгэх хүн биш. Энэ удаа хэл халтирч орхижээ. Та битгий тэгж бод!

	Петра — Би одоо юу гэж бодож явахаа мэдлээ. Баяртай.

	Аслаксен (хэвлэх үйлдвэрийн хаалгаар, яарсхийсэн мөртөө, сэмээрхэн орж ирнэ) — Баларсан юм, ноён Ховстад аа... (Петраг харснаа) Пээ, яасан сонин хүн бэ!

	Петра — Номыг чинь тэнд тавьсан шүү. Өөр орчуулагч олно биз (гарах хаалга руу дөхнө).

	Ховстад (түүний хойноос) — Хатагтай...

	Петра — Баяртай (гарна).

	Аслаксен — Ноён Ховстад аа! Сонсооч!

	Ховстад — За! Юу болоов?

	Аслаксен — Хэвлэх үйлдвэрт хотын дарга ирчхээд байна.

	Ховстад — Хотын дарга аа?

	Аслаксен — Тийм ээ. Тантай ярилцах юм гэнэ. Арын хаалгаар орж ирээд байна. Хүнд үзэгдэхгүй гэж яваа юм гэнэ. Ойлгоо биз?..

	Ховстад — Яахаараа тэр бил ээ? Үгүй, байз, би өөрөө... (хэвлэх үйлдвэрийн хаалгыг нээж, хотын даргад мэхийн ёслоод урьж оруулна). Хүн амьтан байх вий Аслаксен, хараарай.

	Аслаксен — Мэдлээ... (хэвлэх үйлдвэр лүү орно).

	Хотын дарга — Ноён Ховстад, та намайг энд ирнэ гэж үнэндээ бодоогүй л биз дээ?

	Ховстад — Үнэнээ хэлэхэд бодоогүй шүү.

	Хотын дарга (сэргэж) — Та чинь энд тун ч аятай тохитой сууж байх шив дээ.

	Ховстад — Яах вэ!

	Хотын дарга — Би хамаа бусаар хүрч ирээд, таны цагийг алдуулж байна аа даа.

	Ховстад — Ноён хотын дарга юу зарлиг болгох сон бол? Би таны айлдсаныг биелүүлэхэд бэлэн байна. Алив, наадахаа нааш нь өгнө үү... (хотын даргын малгай, таяг хоёрыг авч ширээн дээр тавина). Та сууж хайрлахгүй юу?

	Хотын дарга (сандал дээр сууна) — Баярлалаа. (Ховстад ч сууна) Ноён Ховстад, өнөөдөр надад тун базаахгүй явдал тохиолдлоо.

	Ховстад — Тэгээ юу, ноёнтон минь! Хотын дарга хүний ажил төрөл ямар мундах биш дээ.

	Хотын дарга — Өнөөдрийн тэр базаахгүй явдал сувиллын эмчээс боллоо.

	Ховстад — Яалаа гэнэ ээ? Доктороос оо?

	Хотын дарга — Рашаан усны эмнэлгийн газрын долоон булчирхайг тоочсон илтгэлэрхүү юм тэр бичсэн байхгүй юу.

	Ховстад — Тэг ээ юу?

	Хотын дарга — Тэр танд хэлээгүй юу? Намайг санахад ярьсан л баймаар юм.

	Ховстад — Үнэндээ тэр тиймэрхүү юм дурсаж байсан шүү.

	Аслаксен (хэвлэх үйлдвэрээс орж ирнэ) — Та надад өрөх эх өгөх гэв үү?

	Ховстад (зовуурьтайхан) — Мм... Ширээн дээр байгаа...

	Аслаксен (санаа авч) — За, мэдлээ.

	Хотын дарга — Алив... энэ чинь тэр нөгөө...

	Аслаксен — Тийм ээ, тэр докторын өгүүлэл, ноён дарга аа.

	Ховстад — Өө, та үүний тухай яриад байгаа хэрэг үү?

	Хотын дарга — Яг үүний тухай. Тэгэхлээр та үүнийг юу гэж ойлгож байна.

	Ховстад — Би чинь мэргэжлийн хүн биш шүү дээ. Тэгээд яах вэ, гүйлгэж л харсан юм.

	Хотын дарга — Гэхдээ хэвлэнэ биз.

	Ховстад — Хүн бичсэнээ хариуцна гээд байхад татгалзаад байх нь надад эвгүй юм.

	Аслаксен — Надад сонины ажлыг ингэ, тэг гэх эрх алга, ноён дарга минь.

	Хотын дарга — Тэгэлгүй яах вэ.

	Аслаксен — Юу л ирнэ, түүнийг хэвлэж байх үүрэгтэй хүн.

	Хотын дарга — Ёстой юм ёсоороо л байдаг.

	Аслаксен — Ийм ч учраас... (хэвлэх үйлдвэр лүүгээ алхана).

	Хотын дарга — Алив хүлээгээч, ноён Аслаксен... Ноён Ховстад, та уучилж үзээрэй.

	Ховстад — Ноён дарга болгоож хайрла!

	Хотын дарга — Аслаксен, та бол сайныг сэтгэж, юмны цаана наанахыг боддог хүн.

	Аслаксен — Хэрэв хотын дарга тэгж бодож байгаа бол би ихэд баярлах байна.

	Хотын дарга — Олон түмэнд ч нөлөөтэй хүн байна.

	Аслаксен — Борчуул харчуулын дунд л арай илүүтэй дээ.

	Хотын дарга — Манайд, ер нь хаана ч тэр, жижиг борчуул л татварын ихэнхийг бүрэлдүүлж өгдөг шүү дээ.

	Аслаксен — Тэгж ч ярьдаг л юм.

	Хотын дарга — Тэдний олонхын санаа бодлыг та ерөнхийд нь сайн мэднэ гэдэгт би эргэлзэхгүй байна. Тийм үү?

	Аслаксен — Шулуухан хэлчихэд ч тийм л дээ, ноён дарга аа.

	Хотын дарга — Тийм ээ. Тарчигхан амьдралтай иргэдийн дундаас юугаа ч хайрлахгүй өргөхөд бэлхэн гэсэн сайхан санаа урган гарч байхад

	Аслаксен — Өөрөөр хэлбэл юу гэсэн үг вэ?

	Ховстад — Гарлага гаргахад бэлхэн гэв үү?

	Хотын дарга — Энэ бол олон нийтийн баяр, бахархал төрөм сайхан шинж тэмдэг юм. Ингэнэ гэж ер санаагүй байсан юм. Олны санаа бодол ямаршуу байгааг та бүхэн надаас илүү мэдэж байгаа хойно доо.

	Аслаксен — Боль доо, ноён дарга минь...

	Хотын дарга — Хотод маань багагүй гарз гарах гээд байна.

	Ховстад — Хотод гэлээ гэнэ ээ?

	Аслаксен — Нэг л ойлгогдох биш... Рашаан усны тухай л яриад байгаа биш бил үү?

	Хотын дарга — Сувиллын газрын эмчийн сэдэж хүсээд байгаа засвар өөрчлөлтийг хийхэд урьдчилсан тооцоогоор хэдэн зуун мянган крон зарцуулах болоод байна.

	Аслаксен — Их л мөнгө юм. Гэхдээ...

	Хотын дарга — Ингэхлээр хотод нийтийн зээллэг явуулах болоод байна.

	Ховстад (босно) — Хотод ямар хамаатай юм бэ?

	Аслаксен — Энэ чинь хотын хөрөнгөнөөс гарах уу? Жижиг борчуулын хоосорсон өврөөс гарах уу?

	Хотын дарга — Өөр хаанаас гарах вэ, хүндэт ноён Аслаксен минь.

	Аслаксен — Гэхдээ энэ чинь рашаан ус эзэмшигчдийн л хэрэг шүү дээ. 

	Хотын дарга — Рашаан ус эзэмшигчид маань хормойгоороо хөлөө хучих болоод байна.

	Аслаксен — Үнэн үү, ноён дарга аа?

	Хотын дарга — Би баттай мэдэж байна. Хэрэв засвар өөрчлөлт хийх шаардлагатай л юм бол түүний зардлыг хот төлөх болоод байна.

	Аслаксен — Аа чөтгөр... Уучлаарай!.. Энэ чинь тэгэхлээр шал өмнөө зүйл шив дээ, ноён Ховстад аа!

	Ховстад — Нээрээ тийм юм.

	Хотын дарга — Харамсалтай нь, энэ дашрамд рашааныг хоёр жил хаах шаардлага бидэнд гараад байгаа юм.

	Ховстад — Хаана аа? Бүр үү?

	Аслаксен — Хоёр жил!?

	Хотын дарга — Тийм ээ, хоёр жилээс доошгүй хугацаа энэ ажилд шаардагдаж байгаа юм.

	Аслаксен — Баларсан юм!.. Түүнийг чинь бид барах юм биш байна, ноён дарга минь! Тэр хооронд байр хөлслүүлдэг бид юугаар амьдарч суух вэ?

	Хотын дарга — Харамсалтай нь үүнд чинь хариу хэлэх гэдэг маш хэцүү хэрэг, ноён Аслаксен. Гэхдээ та чухам биднээс юу хүсэж байна вэ? Хэрэв нэг хүн гарч ирээд ус бохирдож бид, хот нийтээрээ бохир муухай намаг шалбаагт суух боллоо гэж хүмүүсийн тархи толгойг хий хоосон үг яриагаар эргүүлж эхэлбэл хэрхэхийг та бүхэн бодож үзэхгүй байна уу?..

	Аслаксен — Энэ чинь тэгэхлээр тэр чигээрээ хий хоосон яриа юм уу?

	Хотын дарга — Ямар ч атугай би өөрөөр дүгнэж чадахгүй.

	Аслаксен — Тэгвэл докторын хувьд гэвэл ерөөсөө уучилшгүй хэрэг юм шив... Уучлаарай, ноён дарга аа.

	Хотын дарга — Ноён Аслаксен, та гайхалтай үнэн үг хэллээ. Манай дүү бол даанч хуумгай хүн дээ, хөөрхий.

	Аслаксен — Ноён Ховстад, та түүнийг дэмжих л гэж байгаа биз дээ!

	Ховстад — Ийм болох юм гэж хэн мэдэх билээ. Харин...

	Хотын дарга — Сувиллын газрын мөнгө санд хал бал болгохгүй, байж болох дутагдлыг ерөнхийд нь арилгах санааг хамтатгасан, уг явдлыг сайн санааны угаас хэрхэн авч үзэх хэрэгтэйг тодорхойлсон товч зүйл би бичээд байна.

	Ховстад — Ноён дарга, одоо тэр чинь танд байна уу?

	Хотын дарга (өврөө уудална) — Тийм ээ, юмыг яаж мэдэх вэ гээд аваад гарсан юм. Хэрэв таныг...

	Аслаксен (шалбалзана) — Ай яадаг бил ээ! Хүрээд ирлээ!

	Хотын дарга — Хэн? Манай дүү юү?

	Ховстад — Хаана... Хаана?

	Аслаксен — Хэвлэх үйлдвэр дундуур ороод ирж явна.

	Хотын дарга — Ийм урагшгүй юм байх гэж! Энд түүнтэй дайралдаж иймээ тиймээ гэлцэх даанч дургүй байсан юм сан. Та нартай ч бас жаал зугаа ярих юм байсан.

	Ховстад (баруун талын хаалга руу заана) — Тийшээ орчих.

	Хотын дарга — Тэгээд...

	Ховстад — Тэнд Биллинг ганцаараа байгаа.

	Аслаксен — Түргэлж үз, ноён дарга минь, цаадах чинь одоохон ороод ирлээ.

	Хотын дарга — За, за та нар түүнийг бушуухан холдуулж үзээрэй (баруун тийш эргэнэ. Аслаксен түүнд хаалга онгойлгож өгөөд араас нь хаана).

	Ховстад — Ямар нэг юм хийсэн болж байгаач, Аслаксен минь (Ширээнд сууж юм бичнэ).

	(Аслаксен ширээний баруун талд боодолтой сонин задалж эхэлнэ.)

	Доктор Стокман (хэвлэх үйлдвэрээс орж ирнэ) — За би чинь дахиад л хүрээд ирлээ шүү дээ (таяг, малгай хоёроо тавина).

	Ховстад (юм бичнэ) — Аа ноён доктор уу? Аслаксен минь, нөгөө ярьснаа түргэлж үзээрэй. Өнөөдөр л чүү чамай дуусгана.

	Доктор Стокман (Аслаксенд) — Хяналтад ч ороогүй гэцгээсэн шүү дээ.

	Аслаксен (эргэж ч харалгүй) — Ингэж ч шаардаад байж болох уу даа, ноён дарга аа!..

	Доктор Стокман — Тэсэж ядан хүлээж байгааг минь та ойлгож байгаа биз дээ. Өгүүллээ нийтлэгдсэнийг нь харахаас нааш сэтгэл амрах биш.

	Ховстад — Мм... Мөд бүтэхгүй шиг байна... Тийм биз Аслаксен?

	Аслаксен — Тэгэх байх л гэж айх юм.

	Доктор Стокман — За яах вэ, эрхэм нөхөд минь. Би дахиад ирье. Хэрэгтэй бол хэд ч ирсэн яах вэ. Ийм чухал хэргийн төлөө... хотынхоо сайн сайхны тулд... Үнэндээ ялхайн сууж хэрхэвч болохгүй! (Явахаар завдсанаа гэнэт зогсон эргэнэ). Аа байз... Бас нэг юм хэлэх гэсэн юм сан.

	Ховстад — Уучлаарай, дараа болбол яасан юм бэ?

	Доктор Стокман — Ердөө л ганцхан үг. За тэгэхлээр... Хотын сайн сайхны тусын тулд өвөлжин миний хөдөлмөрлөснийг маргааш өглөө хүмүүс уншиж мэдэх нь шив дээ.

	Ховстад — Гэхдээ, ноён доктор оо...

	Доктор Стокман — Би таны хэлэх гэж байгаа зүйлийг мэдэж байна. Та бүхний бодож байгаагаар би иргэнийхээ зайлшгүй үүргийг биелүүлж яваагаас өөр юмгүй хүн. Би өөрөө ч гэсэн та нараас дутуугүй мэдэж байна. Гэхдээ нутгийн ард олныг... бурхан минь!.. Тэр буянтан хүмүүс намайг үнэлдэг ч, хайрладаг ч юм.

	Аслаксен — Тэд чинь таныг тэгж сүрхий үнэлсээр байгаа хэрэг үү, ноён доктор оо?

	Доктор Стокман — Яагаад ч юм би нэг юмнаас эмээх юм. Тэр тухай л та бүхэнтэй ярих гэсэн юм сан. Энэ маань явсаар үгээгүй олонд хүрч, алсдаа хотын эрх мэдлийг гартаа ав гэсэн уриа болох юм шүү.

	Ховстад (босно) — Мм... ноён доктор, танаас би нуугаад яах вэ...

	Доктор Стокман — Би тэгж л бодсон юм. Нууцлах ч юм бий л дээ. Гэхдээ би мэдэхийг хүсэхгүй байна. Хэрэв энд ямар нэг явдал болоод байгаа бол...

	Ховстад — Юу ч гэх юм бил ээ дээ?

	Доктор Стокман — Нэг үгээр хэлбэл туг дарцаг болж, найр зоог хийж, бэлэг дурсгал өгөх барих юм л битгий болоосой! Иймэрхүү юм гаргахгүй гэдгээ та батлан хэлэх юм биш үү? Ноён Аслаксен, та ч гэсэн! Сонс оо биз?

	Ховстад — Уучлаарай, ноён доктор. Танд үнэнээ цөмийг нь нэгмөсөн хэлчихсэн нь дээр шиг байна... (Хатагтай Стокман пальто өмсөж, бүрх тавьсаар зүүн талаас тайзны гүн дэх хаалгаар орж ирнэ.)

	Хатагтай Стокман (докторыг харна) — Энд байж байдаг вий.

	Ховстад (Түүнийг угтан босож) — Хатагтай Стокман, та яаж морилон ирэв ээ?

	Доктор Стокман — Катрина, чамайг ямар чөтгөр нааш нь хөтлөөд ирэв ээ?

	Хатагтай Стокман — Миний наашаа яах гэж ирснийг өөрөө таамаглаж байгаа биз?

	Ховстад — Суухгүй юу? Аль эсвэл...

	Хатагтай Стокман — Сэтгэл зоволтгүй, баярлалаа. Нөхрийнхөө хойноос яваад ирсэнд минь дургүйцэхгүй биз. Би гурван хүүхэдтэй хүн, та ч сайн мэднэ.

	Доктор Стокман — Шившигтэй юм! Бид цөмөөрөө л мэдэж байна.

	Хатагтай Стокман — Үнэндээ өнөөдрийн хувьд эхнэр хүүхдийнхээ тухайд санаа зовж байдаг чинь харагдахгүй л байна даа. Өөрөөр хэлбэл чи биднийгээ гэж явдаг бол биднийг шороо үмхүүлэх гэхгүй байсан.

	Доктор Стокман — Катрина, чи бүр солиорч гүйцжээ! Эхнэр хүүхэдтэй хүн, ажиллаж, амьдарч байгаа хотынхоо төлөө үйлчилж, зүтгэлтэй, сайн иргэн нь байж, үнэнийг хэлж болохгүй хэрэг үү?

	Хатагтай Стокман — Томас минь, хэрээ мэдэж үз.

	Аслаксен — Би ч гэсэн тэгж л хэлэх байна. Юм болгонд тогтуухан хандаж үз л дээ.

	Хатагтай Стокман — Ер нь ноён Ховстад, та гэрийн эзнийг гэрээс нь, гэр бүлээс нь хөндийрүүлж, ийм хэрэг явдал руу уруу татаж нүгэл хурааж байгаа юм биш биз!

	Ховстад — Би хэнийг ч тэгж уруу татаагүй...

	Доктор Стокман — Уруу татаж хэрэгт орууллаа гэнэ ээ? Намайг ийм амархан уруу татагддаг амьтан гэж бодож байна уу?

	Хатагтай Стокман — Үгүй, бас! Чи бол энэ хотдоо ухаантай л хүний нэг. Гэхдээ будилаанд орооцолдохдоо хялбар хөнгөн хүн шүү дээ. Томас минь! (Ховстад руу хандана). Үүний бичсэн тэр юмыг нь хэвлээд л орхивол энэ хүн ажлаасаа хөөгдөнө гэдгийг бодож үзээрэй...

	Аслаксен — Яалаа гэнэ ээ?

	Ховстад — Гэхдээ ноён доктор өөрөө мэдэж байгаа...

	Доктор Стокман (инээнэ) — Ха-Ха! Тэгэг яах вэ! Үгүй ээ, тэгж ч болгоомжлохгүй. Намайг нягтарсан олонх дагана, харж байгаарай!

	Хатагтай Стокман — Ай даа, чамайг зүсэн зүйлийн мунхаг тэнэгүүд дагаж байгаад хамаг гэм байна.

	Доктор Стокман — Шившиг, ёстой шившиг! Катрине! Чи харьж гэр орныхоо ажлыг бод, надад энд нийгмийн чухал ажил төрөл байна. Намайг ийм байхад чи юундаа айна вэ? (гараа арчин цааш нааш явна). Үнэн, ард түмэн хоёр ялна, тайван бай. Урагшаа хар. Чөлөөтэй сэтгэгч иргэн бүр ялгуусан армид нэгдэнэ... (сандлын дэргэд ирж зогсоно). Энэ... энэ юу вэ, чөтгөр ав?

	Аслаксен (тэр зүг харна) — Өө!

	Ховстад (мөн л) — Мм...

	Доктор Стокман — Үгүй энэ, засгийн тэргүүн байх чинь (хотын даргын малгайг хурууныхаа үзүүрээр чимхээд өөд нь өргөнө).

	Хатагтай Стокман — Хотын даргын малгай байх чинь!

	Доктор Стокман — Хараач. Ямар чөтгөр аваад ирэх нь энэ бил ээ?

	Ховстад — Яах вэ дээ, одоо...

	Доктор Стокман — Аа, мэдлээ мэдлээ! Тэр чинь энд улс амьтны толгой эргүүлэхээр ирж! Ха - ха! Яг оносон байна. Намайг хэвлэх үйлдвэрт орж ирэхтэй хамт л (бүр тачигнатал инээнэ) тэр яваад өгсөн биз, ноён Аслаксен?

	Аслаксен (тэвдэн) — Тэгсэн, яваад өгсөн, ноён доктор оо.

	Доктор Стокман — Таягаа хаячхаж... шившиг! Петер яваагүй байж таарна. Гэхдээ түүнийг та нар хааш нь нуучих аа вэ, чөтгөр ав! Аа... мэдээж энд байгаа!.. Харж байгаа биз, Катрине!

	Хатагтай Стокман — Томас минь, гуйя чамайг...

	Аслаксен — Ноён доктор минь, болгоомжтой байж үзээч!

	 

	Доктор Стокман хотын даргын малгайг өмсөөд таягийг нь гартаа барин зүүн талын хаалгыг очиж онгойлгоод нахилзан тонголзож ёсолно.

	 

	Хотын дарга (уурлан бухимдаж, Биллингийг дагуулсаар гарч ирнэ) — Яасан ичгүүр сонжуургүй хэрэг вэ, энэ чинь?

	Доктор Стокман — Миний хонгор Петер, таныгаа дээдлэн хүндэтгэе. Одоо би хотын засгийн эрхийг барьж байна (ийш тийш хөдөлнө).

	Хатагтай Стокман (уйлах шахан) — Томас аа, хөөе!

	Хотын дарга (түүний хойноос хөөцөлдөнө) — Малгай таяг хоёрыг минь өгөөд орхи!

	Доктор Стокман (урьдынхаа янзаар) — Чи цагдаагийн дарга, би хотын дарга гэж бодъё...

	Хотын дарга — Малгайг минь аваад аль гэж байна шүү. Наадах чинь албаны, ёслолын малгай юм шүү, хө.

	Доктор Стокман — Уухайс! Нойрноос сэрсэн арслан шиг уур хилэн бадарсан ард олон ёслолын малгайнаас сүрдэнэ гэж чи бод оо юу? Маргааш бид хотод хувьсгал гаргана гэж мэдээрэй! Чи намайг ажлаас хална гэж сүрдүүлнэ гэнэ ээ? Харин би чамайг... албаны хамаг эрх мэдлээс чинь салгана даа!.. Чадахгүй гэж бодож байна уу? Тэгнэ ээ бас! Миний талд нийгмийн ялгуусан их хүчин зогсож байна. Ховстад, Биллинг хоёр та нарыг сониноороо ниргэнэ. Аслаксен байрын эздийн холбоог толгойлон тэмцэнэ.

	Аслаксен — Би л тэгэхгүй, ноён доктор минь.

	Доктор Стокман — Харж л байгаарай, тэгэх л болно...

	Хотын дарга — Тэгнэ вий! Гэхдээ ноён Ховстад та энэ ятгалгад хамрагдахаар шийдэж байна уу?

	Ховстад — Үгүй ээ, ноён дарга аа.

	Аслаксен — Ноён Ховстад тэгэхгүй. Ийм хий хоосон санаархлаас болж өөрийгөө, сониноо баллачих ухаан муутай хүн биш.

	Доктор Стокман (сэргэж) — Яаж байгаа нь энэ бил ээ?

	Ховстад — Ноён доктор, таныг хоосон хуурмаг юм хийж байгаа болохоор би дэмжихгүй.

	Биллинг — Ноён дарга энэ хэргийн учрыг нэгэнт зүйтэй сайхан тайлбарласан болохоор би ч гэсэн...

	Доктор Стокман — Худал хуурмаг гэлээ гэнэ ээ. Үүнийгээ надад ойлгуулаад өгөөч. Гагцхүү миний өгүүллийг л хэвлээд орхи, би түүнийгээ хамгаалахаа л хамгаална.

	Ховстад — Би түүнийг чинь хэвлэхгүй. Би хэвлэж чадах ч үгүй, хэвлэхийг хүсэх ч үгүй, тэгж зүрхлэх ч үгүй.

	Доктор Стокман — Үгүй гэлээ гэнэ ээ? Ингэж шившиг болох гэж үү? Та чинь редактор хүн. Гэтэл редактор биш хүн сониныг удирдаж байгаа хэрэг үү? Би мэдэх юм сан.

	Аслаксен — Тийм ээ, редактор удирддаггүй. Захиалан уншигчид удирддаг юм, ноён доктор оо.

	Хотын дарга — Завшаантай хэрэг.

	Аслаксен — Олны санал бодол, боловсролтой хэсэг, байрын эзэд гэхчлэн цөм л сониныг удирддаг юм.

	Доктор Стокман (биеэ барина) — Энэ бүхэн цөм миний эсрэг хэрэг үү?

	Аслаксен — Тийм ээ, таны эсрэг. Таны өгүүллийг хэвлэх юм бол борчуулыг цөлбөн хоосруулна гэсэн үг.

	Доктор Стокман — Уухай...

	Хотын дарга — Малгай, таяг хоёрыг минь өгчих!

	Доктор Стокман — (малгай, таяг хоёрыг нь ширээн дээр тавина. Дарга малгай, таягаа авна) Чиний хэргэм тушаал чинь мөн ч хялбархан төгсгөл боллоо доо.

	Доктор Стокман — Байзнаарай, бас болоогүй (Ховстадад хандаж) «Ардын мэдээ» сонинд миний өгүүллийг хэвлэж хэрхэвч болохгүй хэрэг үү?

	Ховстад — Яагаад ч боломж алга. Ер нь ч таны гэрийнхний эрх ашгийг ч бодсон...

	Хатагтай Стокман — Гэрийнхний нь хувьд гэвэл сэтгэл зовох юм алга, ноён Ховстад.

	Хотын дарга (өврөөсөө бичиг гаргаж ирнэ) — Олныг хөтлөн жолоодоход энэ зүйл хүрэлцээтэй болно. Энэ бол албан ёсны тайлбар байгаа юм. Болгоож хайрла.

	Ховстад (бичгийг авна) — Сайн хэрэг. Үүнийг чинь хэвлэнэ.

	Доктор Стокман — Миний өгүүллийг хэвлэхгүй юм шив дээ. Намайг дуугаргахгүй, надаар үнэнийг хэлүүлэхгүй байж болно гэж бод оо юу? Та нарын санасанчлан энэ чинь тийм хялбар бүтэхгүй дээ. Ноён Аслаксен, миний мөнгөөр өгүүллийг минь тусгай товхимол болгон яаралтай хэвлэж болохгүй юу? Миний хувийн хэвлэл болог. Надад дөрвөн зуун хувь хэрэгтэй... Үгүй, таван зуу... зургаан зуу...

	Аслаксен — Алтан овоо босгосон ч тэр, ийм хэрэгт хэвлэлээ ашиглуулж би чадахгүй, ноён доктор минь олон түмнийг хохироож чадахгүй. Тэр өгүүллийг энэ хотын хэн нь ч хэвлэж зүрхлэхгүй.

	Доктор Стокман — Тэгвэл миний өгүүллийг өгөөдөх.

	Ховстад (гар бичмэлийг эргүүлэн өгнө) — Авч хайрла.

	Доктор Стокман (малгай, таягаа авна) — Миний өгүүлэл ямар ч гэсэн хэрэгцээ алдахгүй. Би хүмүүс цуглуулаад үүнийгээ уншина. Нутгийн ардууд маань үнэнийг сонсох болно.

	Хотын дарга — Хотын аль ч холбоо чамд байраа гаргаж өгөхгүй.

	Аслаксен — Ганц нь ч өгөхгүй гэдгийг би сайн мэдэж байна.

	Биллинг — Өгдөг юм бол бурхан тэнгэр намайг ниргэг!

	Хатагтай Стокман — Энэ чинь ёстой нэг гутамшиг байна даа! Яахлаар эд нар чинь чам руу гэнэт ингэж дайраад байна вэ?

	Доктор Стокман (унтууцан) — Яагаад ингэж байгааг хэлээд өгье. Яагаад гэвэл энэ хотынхон чинь цөмөөрөө чам шиг л хөгшин авгайчуул болчхоод байгаа юм. Цөмөөрөө гэр орноо бодоод нийгмийн сайн сайхны төлөө санаа тавихгүй байгаа юм.

	Хатагтай Стокман (түүний гараас шүүрч авна) — Тэгвэл хөгшин авгай ганц удаа ч болов зоригтой болж болдгийг эдэнд үзүүлээд өгье. Одоо бол би чиний талд, Томас минь!

	Доктор Стокман — Зөв Катрине минь, өөрийн талынхныг олохоо тангараглая. Надад байр өгдөггүй юм аа гэхэд бөмбөрчин хөлсөлж аваад гудамжны уулзвар болгон дээр улс амьтан цуглуулж илтгэл хийнэ.

	Хотын дарга — Чи чинь бүр солиорч гүйцжээ.

	Доктор Стокман — Тэгсэн юм!

	Аслаксен — Таныг дагах ганц ч хүн энэ хотод байхгүй.

	Биллинг — Дагадаг хүн гараад ирвэл бурхан тэнгэр намайг ниргэг!

	Хатагтай Стокман — Томас аа, битгий бууж өг! Хөвгүүдээ чамайг дага гэж би гуймз.

	Доктор Стокман — Зүйтэй санаа байна!

	Хатагтай Стокман — Мортен дуртайяа дагана. Эйлиф ч ялгаагүй дагана гэж итгэж байна. 

	Доктор Стокман — Петра ч дагана. Катрине, чи ч гэсэн!

	Хатагтай Стокман — Үгүй, үгүй. Би явахгүй. Тэгэхдээ юу болж байгааг цонхоороо харж байх болно.

	Доктор Стокман (түүнийг тэврэн авч үнсэнэ) — Баярлалаа! Ингэж л үзэлцэнэ дээ, ноёд оо! Нийгмийг эрүүлжүүлэхийг хүсэгч эх орончийн амыг хүмүүсийн жигшүүрт явдал таглаж чадах эсэхийг би харна даа! (гэргийтэйгээ тайзны гүн дэх хаалгаар орно),

	Хотын дарга (толгой сэгсэрнэ) — Эхнэрийнхээ толгойг эргүүлээд орхилоо л доо!

	 


ДӨРӨВДҮГЭЭР ҮЗЭГДЭЛ

	Ахмад Хорстерийн байшин дахь хуучин маягийн том танхим. Танхимын гүнд үүдний өрөө рүү орох далавчин хаалга нээлттэй харагдана. Зүүн талын хана нь дагуудаа гурван цонхтой бөгөөд түүний эсрэг ханан тал дахь тавцан дээр, дээр нь хоёр лаа, шилэн аяга, галуун хүзүүтэй ус, хонх тавьсан ширээ байрлуулжээ. Цонхны хооронд ханан тушаа өлгөсөн дэнлүүгээр энэхүү танхимыг гэрэлтүүлнэ. Зүүн урд талд лаа бүхий ширээ сандал, баруун урд талд дотор өрөөний хоёр дахь хаалга байх бөгөөд ойролцоо нь хэдэн сандал харагдана. Энд хотын янз бүрийн давхаргын хүмүүс бөөгнөрчээ. Хөл хөөрийн дунд бас эмэгтэйчүүд, сургуулийн сурагчид хэд хэд харагдана. Танхимын адаг руу олон хүн харагдах бөгөөд, үүдээр орж байгаа хүмүүсээр энэ танхим дүүрнэ.

	 

	Нэгдүгээр хүн (хоёр дахитайгаа уулзан) — Ламстад чи бас хүрээд ир ээ юу?

	Хоёрдугаар хүн — Би ингэхэд цуглаан болгонд оролцдог шүү дээ.

	Гуравдугаар хүн (тэдний хажууд зогсож байгаа) — Шүглээ авцгаасан гэдэгт найдаж болно биз?

	Хоёрдугаар хүн — Би ч авчирсан л даа. Харин та яасан бэ?

	Гуравдугаар хүн — Яриа юу байх вэ. Ингэхэд Далайчин Эвенсен аварга том эвэр бүрээ авчрах гэж байсан шүү дээ!

	Хоёрдугаар хүн — Эр хүн! Эвенсен гурвуулаа инээлдэнэ.

	Дөрөвдүгээр хүн (ойртон ирээд) — Аль вэ, энд чинь өнөө орой юу болох гээд байна даа? Та минь хэлээд өгөөч?

	Хоёрдугаар хүн — Доктор Стокман, хотын даргыг эсэргүүцсэн үг хэлэх гэж байгаа юм байх аа.

	Дөрөвдүгээр хүн — Тэр чинь түүний дүү нь шүү дээ.

	Нэгдүгээр хүн — Нэг үгээр хэлэхэд доктор Стокман айхыг мэддэггүй хүн.

	Гуравдугаар хүн — Ингэхэд тэр чинь өөрөө буруутай хүн. «Ардын мэдээ»-нд ч бичигдсэн байна билээ.

	Хоёрдугаар хүн — Энэ удаа түүнийг буруутанд тооцох хэрэгтэй? Ингэхэд байрын эздийн холбоо, хотын клубийн аль нь ч түүнд танхимаа өгөхийг түвдээгүй юм чинь.

	Нэгдүгээр хүн — Тэр ч байтугай рашаан сувиллын газар танхимаа өгөөгүй.

	Хоёрдугаар хүн — За бүр тийм байлгүй!

	Тавдугаар хүн (Өөр нэг бөөгнөрсөн хэсгээс) — За тэгвэл хэнийх нь талд орох хэрэг болж байна?

	Зургаадугаар хүн (мөн энэ хэсгээс) — Аслаксенээс чи нүд бүү салга! Түүний хийсэн болгоныг дагахаа л мэд.

	Биллинг (хавтас сугавчлан бөөгнөрөгсдийн дундуур өөртөө зам гарган тэмүүлнэ) — Өршөөгөөрэй, ноёд оо! Наагуураа өнгөрүүлчхэж болохгүй байна уу?.. Би «Ардын мэдээ» сониноос... Их баярлалаа (зүүн талын ширээнд очиж сууна).

	Ажилчин — Энэ чинь хэний нь талынх вэ?

	Хоёрдугаар ажилчин — Түүнийг танихгүй гэж үү? Энэ үрчгэр чинь Аслаксенийн сонинд ажилладаг юм байхгүй юу.

	 

	Ахмад Хорстер, баруун талын хаалгаар хатагтай Стокман, Петра нарыг оруулж ирэх бөгөөд тэднийг Эйлиф, Мортен хоёр дагаж яваа харагдана.

	 

	Хорстер — Та нар бүгдээрээ энэ хаалганы хажууд багтана гэж бодож байна. Хэрэг гарвал эндээс түргэн гарахад тохиромжтой газар.

	Хатагтай Стокман — Та хэрүүл цуугиан гарна гэж бодож байна уу?

	Хорстер — Олон дотор ямар ч хүн ир ээ бил ээ, яаж мэдэх вэ? Гэхдээ та нар тайван сууцгаа.

	Хатагтай Стокман (сууна) — Та миний нөхөрт танхимаа зуучилдаг яасан сайн хүн бэ?

	Хорстер — Өөр хэн ч өгөхгүй байхад яа гэх вэ.

	Петра (мөн ээжийнхээ хажууд сууна) — Хорстер зоригтой хүн шүү.

	Хорстер — За энд юундаа тийм айхавтар зориглоод байх юм билээ.

	 

	(Сонины эрхлэгч Ховстад, хэвлэлийн газрын эзэн Аслаксен нар зэрэг орж ирснээ бөөгнөрөгсдийн дундуур тал тал тийшээ зүтгэнэ)

	 

	Аслаксен (Хорстерт хандан) — Нөгөө доктор алга л байна уу?

	Хорстер — Тэр нөгөө өрөөнд хүлээж байгаа.

	Ховстад (Биллингд хандан) — За тэр, Хотын дарга ирлээ. Хараач.

	Биллинг — Намайг бурхан тэнгэр ниргэг! Ямар ч л гэсэн ороод ирлээ шүү, нөгөөдөх чинь.

	 

	Хотын дарга цугларагсадтай мэхийн мэндэлсээр зүүн ханан талд очиж зогсоно. Түдэлгүй баруун талын хаалгаар доктор Стокман гарч ирнэ. Тэр хар өнгийн сюртук өмсөж, цагаан зангиа зүүжээ. Энд цугларагсдын зарим нь түүнийг сулавтархан алга ташилтаар угтаж үл итгэсэн байртай харагдана. Зарим нь зөөлөн зөөлөн шүгэлдэж исгэрнэ. Чимээгүй нам гүм болно.

	 

	Доктор Стокман (нам дуугаар) — За Катрине бие чинь ямар байна?

	Хатагтай Стокман — Зүгээр, сайн байна (дуугаа намсган) Томас минь, түргэдэж тэвчээр алдуузай.

	Доктор Стокман — Ай, биеэ барьж чадалгүй яах вэ... (цагаа харснаа тавцан өөд авиран цугларагсад өөд мэхийн ёслов). Болзсон цагаас хагас цаг өнгөрчээ. Ингээд би яриагаа эхэлье (гар бичмэл гаргаж ирнэ).

	Аслаксен — Ингэхэд юуны өмнө хурлын тэргүүлэгч сонгох ёстой биш үү.

	Доктор Стокман — Үгүй, энд ямар ч хэрэг байхгүй.

	Энд цугларсан хэсэг ноёд — Тийм ээ! Сонгох ёстой.

	Хотын дарга — Би ч гэсэн хурлын тэргүүлэгч сонгох нь зүйтэй гэж үзэж байна.

	Доктор Стокман — Яалаа гэж, Петер? Би ингэхэд эл хүмүүсийг нийтийн лекцэд цуглуулсан юм шүү дээ.

	Хотын дарга — Рашаан сувиллын газрын ноён эмчийн лекц шүүмжлэл хүлээх юм биш биз?

	Нэг хүний дуу (цугларагсдын дундаас) — Тэргүүлэгч! Тэргүүлэгч!

	Ховстад — Тэргүүлэгч сонгохыг шаардаж байна. Иргэдийн хүсэлт шүү дээ.

	Доктор Стокман (биеэ барин) — Нэгэнт тийм бол иргэдийн хүслийг хязгаарлахаа больё.

	Аслаксен — Ноён хотын дарга энэ үүргийг гүйцэтгэж болохгүй байсан юм уу?

	Гурван ноён (алга ташин) — Зүйтэй! Зүйтэй!

	Хотын дарга — Миний бие хялбархан ойлгогдох зарим шалтгааны учир цааргалах шаардлагатай боллоо. Харин бидний дунд байгаа тэр нэг хүн аз болоход бүгдийн дэмжлэг авна гэж бодож байна. Би байрын эздийн холбооны тэргүүн, хэвлэх үйлдвэрийн эзэн, ноён Аслаксенийг нэр цохох гэж байгаа юм шүү.

	Олон хүний шуугиан — Зөв, зөв! Аслаксен мандтугай! Ура Аслаксен!

	 

	Доктор Стокман гар бичмэлээ аваад тавцангаас бууна.

	 

	Аслаксен — Ард иргэд маань над нэгэнт найдаж байгаа бол би зориг гаргаж яахан татгалзах билээ.

	 

	Алга ташилт нижигнэж, «Ура» гэж хашхирцгаана. Аслаксен тавцанд гарч ирнэ.

	 

	Биллинг (бичиж авна) — Ноён Аслаксен ийнхүү нэгэн дуугаар сонгогдлоо...

	Аслаксен — Намайг нэгэнт энэ үүргийг гүйцэтгэ гэсэн болохоор товч хэдэн үг хэлэхийг минь зөвшөөрнө байх. Би бол төлөв даруу, болгоомжтой байдлыг эрхэмлэж үздэг номой тайван хүн. Энэ маань намайг таних хэн бүхэнд тодорхой биз ээ.

	Олон хүн — Аслаксен! Тэр үнэн! Тэр үнэн!

	Аслаксен — Амьдралынхаа туршлагаас үзэхэд төлөв даруу байна аа гэдэг чинь арван цагаан буяны замд орно гэсэн хэрэг гэж үздэг. Энэ нь журамт иргэдэд тохирох араншин юм шүү дээ.

	Хотын дарга — Сонсогтун!

	Аслаксен — Юуны өмнө төлөв даруу, болгоомжит явдал... Нийгэмд ч нэн чухал. Ийм ч учраас биднийг энд дуудан цуглуулсан хүндэт иргэд та нарт аль болохоор төлөв даруу байхыг сануулж байна.

	Нэг хүн (орох хаалганы тэндээс) — Төлөв даруу, нийгмийн энх амгалан байдлын төлөө!

	Өөр нэгэн хүн — Пээ! Чи л дутав уу?

	Олон хүн — Чиш-ш!.. Чиш-ш-ш!..

	Аслаксен — Ноёд оо! Саад хийхгүй байвал зүгээр сэн! Одоо хэл нэгэнд тань хэлж яримаар юм байна уу?

	Хотын дарга — Ноён тэргүүлэгч ээ!

	Аслаксен — Хотын дарга, ноёнтон үг хэлж болно.

	Хотын дарга — Ураг төрлийн ойрын холбоотой хүнтэйгээ, бас түүн дээр рашаан сувиллын газрын жирийн нэгэн эмчтэй харгалдана гэж бодвол энд санал бодлоо гаргаж хэлэхээс түдгэлзэх нь зөв зүйтэй байх сан. Гэтэл рашаан сувиллын газрын даргын албан тушаал, бас түүний дээр хотынхоо амин чухал ашиг сонирхлын төлөө санаа тавиад ирэхлээр дуугүй байж болохгүй нь... Ийм учраас рашаан эмнэлгийн болон хотын ариун цэврийн тухай худал хуурмаг, ул мөргүй дэгсдүүлсэн ойлголтыг цааш нь зар цуу болгон тараах нь тааламжтай биш гэдгийг энд цугларсан иргэдийн хэн нь ч атугай болгооно биз...

	Олон хүн — Зөв! Зөв! Зөв! Тэгж хэрхэвч таарахгүй! Бид эсэргүүцэх болно!

	Хотын дарга — ...Үүний учир рашаан сувиллын ноён эмч өөрийн үзэл бодлыг энд илэрхийлэх юм уу, аль эсвэл уншихыг энэ цуглааныхан хориглох ёстой.

	Доктор Стокман (унтууцан) — Хориглоно гэнэ! Юу болж байна аа, ноёд оо?

	 

	Хатагтай Стокман ханиалгана.

	 

	Доктор Стокман (биеэ барин) — Ингэхэд хориглох нь зүйтэй гэж байгаа юм шив дээ?

	Хотын дарга — Би «Ардын мэдээ» сонинд нийтлүүлсэн товч тайлбартаа бодит байдлын гол гол зүйлийг олон нийтэд танилцуулсан болохоор ухамсарт бүх иргэд хэрэг явдлын голыг амархан ойлгоно байх гэж бодож байна. Ноён эмчийн санал орон нутгийн засаг захиргаанд үл итгэх байдлын илрэл болж бас наад зах нь зуун мянган кроны илүү зардал гаргаж татвар төлөгчдийг улам чирэгдүүлэх эх сурвалж болох юм.

	 

	(Хүмүүс шагшралдан, ганц зарим нь шүгэлдэх дуулдана )

	 

	Аслаксен (хонх цохин) — Ноёд оо! Чимээгээ аядацгаа! Би ноён даргын саналыг таашаан дэмжиж байна. Докторын сурталчилгааг цаанаа ямар нэг утга учир агуулаагүй зүйл биш гэдгийг би бас зөвшөөрч байна. Тэр зөвхөн рашаан эмчилгээний тухай ярихдаа л бүхэл бүтэн хувьсгал хийж, төрийн жолоог өөр гарт атгуулахыг бодож сэдэж байна. Бурхан өршөө! Түүний санааны мөн чанарт хэн ч эргэлзэхгүй! Энэ тухай хоёрдмол санал байж таарахгүй. Би татвар түрээс төлөгчдөд нэг их дарамт болохооргүй ардын тийм захиргааг талархдаг хүн. Гэтэл энэ удаа яг тийм байж таарсангүй. Бурхан гэрчилж байна. Ийм ч учраас энэ удаа доктор Стокманыг талархан дэмжиж чадахгүй нь ээ. Хэрэв ингэхгүй бол өөрийгөө яая гэхэд хүрнэ. Миний санал ийм байна.

	 

	(танхимд цугларагсад түүний үгийг тал бүрээс дэмжин шуугилдана.)

	 

	Ховстад — Би ч бас өөрийн чиг шугамыг тайлбарлах нь гарцаагүй болсныг мэдлээ. Доктор Стокманы сурталчилгаа анхандаа мэдэгдэхүйц талархал хүлээх төлөвтэй мэт санагдаж байсан болохоор би бүрэн дүүрэн дэмжсэн юм. Гэтэл хэрэг явдлыг сөхөн гаргахдаа худал хуурмаг төөрөлдүүлэх зүйл шургуулж амжсаныг бид бас илрүүллээ.

	Доктор Стокман — Худал хуурмаг гэнэ ээ!..

	Ховстад — Зар ер нь бүхлээрээ магадтай үнэн байж чадаагүй юм шүү. Үүнийг хотын ноён даргын тайлбар баталж өгсөн юм. Шударга, чөлөөтэй сэтгэж бодсон зүйлд хэн ч эргэлзэн, хардаж сэрдэхгүй гэдэгт итгэж болно биз? «Ардын мэдээ» сонины улс төрийн том асуудалд баримталдаг чиг шугам хүн болгонд, бүгдэд нь тодорхой. Харин сонин, цэвэр орон нутгийн чанартай хэрэг явдалд мэдэгдэхүйц болгоомжтой хандах нь зүйтэй гэдгийг хашир догь, ухаалаг хүмүүсээс сурч мэдсэн юм.

	Аслаксен — Илтгэгчтэй санал бүрэн нийцэж байна.

	Ховстад — Доктор Стокманы энэ хэрэг явдал үнэн чанартаа нийгмийн санал бодлыг сөрж байна. Ноёд оо! Өөрийн уншигч олон түмэнтэйгээ эв санаа нэгтэй байх нь сонины эрхлэгч хүний эн тэргүүний чухал үүрэг биш гэж үү? Эрхлэгч хүнд санаа нэгтнүүдийнхээ ашиг сонирхлын төлөө анхаарал, чармайлттай зүтгэх онцгой эрх байж болохгүй гэж үү? Аль эсвэл би буруу ташаа ярьж байна уу?

	Олон хүн — Яалаа гэж! Яалаа гэж! Яалаа гэж! Эрхлэгч Ховстадын зөв!

	Ховстад — Би сүүлийн үед гэр оронд нь байнгын зочин болж байсан тэр хүнтэйгээ, өнөөдөр өөрт нь аятай тохитой боломж бүрдүүлсэн ард иргэддээ хязгааргүй баярлаж болох тэр хүнтэйгээ, эрүүл бодол санааг ойшоон үзэхийн оронд өөрийн санаснаар зүтгэдэг цорын ганц, хамгийн том дутагдал бүхий тэр хүнтэйгээ дотроо сэтгэл нэг их зоволгүй түнжин хагарахаар шийдлээ.

	Ганц нэг хүн — Зүйтэй! Ура, доктор Стокман!

	Ховстад — Нийгмийн өмнө хүлээсэн үүрэг минь ингэхэд хүргэлээ. Гайд учруулах замаас нь гэтэлгэх гэж хичээсэн өөр нэг бодол түүнийг эсэргүүцэхэд хүргэлээ. Энэ бодол маань түүний гэр бүлийн эрх ашгийг хамгаалах үүднээс л гарч ирж байгаа юм шүү.

	Доктор Стокман — Усан хоолой, бохир усаа зогсоо!

	Ховстад — Өөрөөр хэлбэл түүний хань, нялх балчир үрсийнх нь эрх ашгийг хамгаалсан даа л.

	Мортен — Ээж ээ! Цаадах чинь биднийг хэлж байгаа юм уу?

	Хатагтай Стокман — Чиш-ш... чиш-ш...

	Аслаксен — Ингэхлээр би хотын ноён даргын саналыг дэмжихийг уриалж байна.

	Доктор Стокман — Хэрэггүй. Би өнөөдөр рашаан эмнэлэгтэй холбогдсон бүх замбараагүй явдлын тухай ярихаа больё. Та нар өөр зүйлийн тухай сонсоцгоо.

	Хотын дарга (аман дотроо гүнгэнэн) — За бас юу гараад ирэх нь тэр бил ээ?

	Согтуу хүн (орох хаалганы хавьд) — Би татвар төлдөг. Тиймээс ч үг хэлэх эрхтэй. Миний хатуу шийдсэн... Юутай ч жишимгүй санал бодол гэвэл...

	Хэдэн хүн — Чимээгээ аяд!

	Бусад хүмүүс — Цаадах чинь согтуу байна. Эндээс зайлуул!

	 

	(согтуу хүнийг авч одно)

	 

	Доктор Стокман — Үг хэлэх боломж байна уу? Үгүй юу?

	Аслаксен (Хонх цохин) — Доктор Стокман ярина.

	Доктор Стокман — Хэдхэн хоногийн өмнө өнөөдрийнх шигээ миний амыг таглах гэж зориглосон сон бол би хүн болж төрснийхөө ариун эрхийг арслан шиг хамгаалах байсан. Одоо тэгвэл бүр чухал зүйлийн тухай ярих хэрэгтэй болсон учир над яаж байх нь хамаа алга. 

	 

	Цугларагсад түүнд улам ойртоно. Тэдний дунд Мортен Хиль харагдана.

	 

	Доктор Стокман — Би сүүлийн хэдэн өдөр их ч бодлоо, их ч эргэцүүллээ. Ингээд тархи толгойдоо олон зүйлийн тухай бодлыг эргэлдүүллээ...

	Хотын дарга (ханиалган) — Хм...

	Доктор Стокман — Эцсийн эцэст бүгдийг ойлгож, ерөнхий учир холбоосыг олсон учир юм бүхэн тов тодорхой боллоо. Өнөө орой би энд юу хийж зогсож байгаагийн учир энэ билээ. Ард иргэд минь би үнэнхүү чухал зүйлийг илрүүлэх гэж байна. Манай рашаан эмнэлэг сэг хүүрээр бохирдсон хөрсөн дээр байна, усан хоолой хороор дүүрчээ гэдэг хэрэггүй нээлтээс ч өргөн ач холбогдол бүхий нээлтээ толилуулах гэсэн юм.

	Олон хүн (хашхиралдан) — Рашаан сувиллын тухай бүү яригтун. Энэ тухай ганц ч үг сонсохыг хүсэхгүй байна!

	Доктор Стокман — Ойрын өдрүүдэд хийсэн их нээлтийнхээ тухай ярих гэж байна гэсэн шүү дээ. Бид бүхний оюун санаа амьдрал ахуйн эх үүсвэр хордож, бид бүхний иргэний нийгмийн амьдрал худал хуурмагийн тахалд автсан хөрсөн дээр тогтсоныг нээлээ.

	Хэдэн хүн — Цаадах чинь юу яриад байна вэ? 

	Хотын дарга — Энэ бол гүжирдэж байгаа хэрэг!

	Аслаксен (хонхон дээр гараа тавин) — Төв даруу ярихыг илтгэгчид уриалж байна.

	Доктор Стокман — Хүн хүүхэд ахуйдаа бүүвэйлэгдэн бойжсон өлгийгөө хайрладаг шиг би төрөлх хотоо чин зүрхнээсээ хайрладаг байсан. Би эндээс явсан тэр үедээ нас ч гайгүй байж. Төрөлх нутгаа алсаас ямагт санагалзан ганьхарч, энэ орчин, хүн ард минь сэтгэлд бүр 14 онцгой дурсагдан үгүйлэлддэг байж билээ.

	 

	(Цугларагсдын зарим нь дэмжсэн чимээ шуугиан дэгдээнэ.)

	 

	Доктор Стокман — Би алс хол хойд зүгийн аймшигтай бөглүү буйд газар олон жил суулаа. Асга хаданд умартан орхигдсон хүмүүстэй нүүр учрах бүрийд хувьгүй төрсөн хөөрхий тэдгээр амьтдад над шиг хүн даан ч хэрэггүй, харин малын эмч байсан бол лав тус болох сон биз гэж бодож байсан сан.

	 

	(Танхимд шуугилдана.)

	 

	Биллинг (нам дуугаар) — Үүний урьд хэзээ нэгэн цагт би ийм үг сонссон байх юм бол бурхан тэнгэр намайг ниргэг!

	Ховстад — Энэ бол ямарваа хүндэтгэл хүлээх эрхтэй ард иргэдээр тохуу хийсэн хэрэг даруй мөн.

	Доктор Стокман — Түр хүлээж үзээч, та минь. Тэр хязгаарт явахдаа төрөлх хотоо мартсан гэж хэн ч намайг зэмлэж чадахгүй. Тэгнэ ч гэж бодохгүй байна. Би энд төрөлх хотоо рашаан сувиллын газар болгох гэсэн төлөвлөгөөгөө бодож боловсруулж явсан билээ.

	 

	(Шуугилдан дургүйцэцгээнэ.)

	 

	Доктор Стокман — Гэтэл он удаан жил болсны эцэст эх орондоо буцаж ирэх хувь тохиол ирж... Тийм ээ! Олон түмэн минь! Тэр үед над түүнээс өөр хүсээд, мөрөөдөөд байх юм үгүй мэт санагдаж байв. Басхүү өөр нэгэн хүслэн өвөрлөж ирсэн. Тэр бол эх орон, нийгмийнхээ сайн сайхны төлөө чин сэтгэлээсээ мятаршгүй хөдөлмөрлөх хүсэл байж билээ.

	Хотын дарга (орчныг ажсанаа) — Бүр ч жигтэйхнээр аргалах нь...

	Доктор Стокман — Би ийнхүү аз жаргалд сохроор итгэж явжээ. Гэтэл өчигдөр өглөө... Үгүй ээ. Яг гурав дахь өдрийн орой... Миний нүд нээгдэж хамгийн түрүү орон нутгийн удирдлагын яалт ч үгүй мулгуу байдал хараа булаасан юм.

	 

	(Шуугиан, хашхиралдаан, инээдэм)

	 

	Хатагтай Стокман (хүчтэй ханиалгана) — Кх... Кх... Кх...

	Хотын дарга — Ноён тэргүүлэгч ээ!

	Аслаксен (хонх цохин) — Бүрэн эрхийнхээ ёсоор...

	Доктор Стокман — Ноён Аслаксен, хэлэх ярихыг минь боож хааж болохгүй шүү. Би яльгүй юмны тухай ярих гэж байна. Манай эрхтэн, дархтнуудын замбараагүй эзэгнэл рашаан эмнэлгийг ийм байдалд хүргэсэн нь миний нүдэнд яахын аргагүй туссан юм. Эдгээр ноёдыг би тэвчиж чадахгүй нь. Амьд явах насандаа ийм юмтай дайралддаг л юм байна даа. Тэд ногооны газарт оруулсан ямаа шиг газар бүхнийг бузарлаж байна. Чөлөөт хүмүүсийн явах газар болгонд саад тотгор болж, хөдлөх гишгэхийг хорьдгийнх нь хувьд тэднийг хортон амьтны нэгэн адил сөнөөн устгавал болох сон...



	




	 

	(Танхимд үймэлдэнэ)

	 

	Хотын дарга — Ноён тэргүүлэгч ээ, ийм яриаг яаж тэвчих бил ээ?

	Аслаксен (хонхоо барьж авангуутаа) — Ноён доктор!

	Доктор Стокман — Би ер ойлгохгүй байна. Энэ ноёдыг ердөө өнөөдөр л харж байгаа мэт байна. Гэлээ ч мухар сүсэгт автагдсан залхаг амьтны томоохон загвар гэж болох миний ах Петер нүдэнд ямагт өртөж байсан юм шүү.

	 

	(Инээдэм, шуугиан дэгдэж, исгэрэлдэцгээнэ.)

	 

	Хатагтай Стокман (ханиалгана) — Кх... Кх... Кх...

	 

	(Аслаксен бүр уурсан хонх цохино).

	 

	Согтуу хүн (ахин танхимд орж ирээд) — Битүүдээ та намайг хэлж байгаа нь энэ үү? Ээ чөтгөр алгад даа! Миний нэрийг Петерсен гэж дууддаг биш үү?..

	Хэдэн хүн (уурсан) — Согтууг зайлуул! Хөө, цаадхыгаа!

	 

	(согтууг дахин түлхэн гаргана.)

	 

	Хотын дарга — Цаадах чинь хэн гэгч этгээд вэ? 

	Түүний дэргэд зогсож байсан нэг хүн — Ноён хотын дарга аа! Танихгүй юм байна.

	Хоёр дахь хүн — Лав эндхийн хүн биш.

	Гурав дахь хүн — Улсуудын ярих нь ачаа зөөгчөөр... (дараах үг нь үл дуулдана).

	Аслаксен — Энэ хүн бодвол Баварийн шар айрагт согтсон бололтой. За доктор үргэлжлүүлэн яригтун. Харин даруу тайван байдлыг сахина шүү.

	Доктор Стокман — Олон түмэн минь, болгоож үзье. Би эрхтэн, дархтнуудынхаа тухай олон таван яриа дэлгэхээ больё! Миний хэлсэн ярьсныг сонсоод намайг өнөөдөр, энэ ноёдтой тооцоо хийх нь гэсэн дүгнэлт хийсэн хэн нэгэн хүн хэрэв байвал маш том алдаж байгаа нь тэр ээ. Үеэ өнгөрөөсөн хуучны юмны үлдэц болсон үзэл бодолд автагдан хоцрогсод, тэднийг аль болох түргэн тонилгох гэсэн докторын ямар нэг туслалцаагүйгээр өөрсдөө устан арилна гэдэг их итгэл найдварыг би өвөрлөж явна. Тийм ээ. Ийм маягийн хүмүүс ч нийгэмд хамгийн сүрхий аюул тарьж чадахгүй юм шүү. Тэд бидний оюун санааны эх булгийг хордуулж, нийгмийн үндэс суурийг бохирдуулах онцын нөлөө үзүүлж чадахгүй. Тэд манай нийгмийн эрх чөлөө шударга ёсонд харшлах аймшигт дайсан биш ээ.

	Тал бүрээс хашхиралдан — Дайсан нь хэн болж байна? Хэн нь юм бэ? Нэрлээч тэднийг?

	Доктор Стокман — Тайвширцгаа, би заагаад өгье! Өөрөөр хэлбэл миний өчигдрийн хийсэн том нээлтээр илэрсэн юм шүү (дуугаа өндөртгөн) — Бидний дунд байгаа хамгийн аюултай дайсан... эрх чөлөө, шударга ёсыг тэрслэгч дайсан чинь бүүрлэсэн олонх юм шүү. Тийм ээ, бүүрлэж хуйвалдсан либерал олонх! Тэд нар! Мэдэж авцгаа!

	 

	(Хараал зүхэл болсон шуугиан дэгдэж, цугларагсдын олонх шал дэвслэн исгэрэлдэнэ. Хижээл насны хэсэг ноёд нүдээрээ нуууцгайхан дохио өгөлцөн болж байгаа үйл явдлыг сонирхоно. Хатагтай Стокман айсандаа босон харайна. Эйлиф, Мортен хоёр шуугилдаж байгаа сурагчид руу гар занган дайрна. Аслаксен хонх цохин замбараатай байхыг уриална. Ховстад, Биллинг нар үг хэлэх боловч юу ч дуулдахгүй байна. Гэтэл чимээ шуугиан намжлаа.)

	 

	Аслаксен — Илтгэгч болчимгүйдэж үг алдсандаа уучлал гуйхыг хурлын тэргүүлэгч хүлээж байна.

	Доктор Стокман — Ноён Аслаксен, энэ яваа насандаа гуйхгүй. Чухамхүү манай нийгмийн асар олонх нь миний эрх чөлөөг боогдуулж, үнэн үг хэлэхэд саад тотгор болохыг хичээж байна.

	Ховстад — Олонхынх ямагт зөв байх ёстой.

	Биллинг — Бурхан тэнгэр намайг ниргэг! Үнэн ч бас...

	Доктор Стокман — Олонх хэзээ ч зөвтөж байгаагүй. Хэзээ ч гэж би хэлж байна. Олонх гэдэг чөлөөт, сэтгэгч хүн бүрийн эсэргүүцвэл зохих, нийтэд дэлгэрсэн хуурамч болзол юм шүү! Ямар хүмүүс орон даяар олонх нь болж байна вэ? Ухаантай нь уу, тэнэгүүд нь үү? Дэлхийн бөмбөрцөг дээр тэнэг хүмүүс асар олонх нь гэдэгт бүгд санал нийлнэ байх гэж би бодож байна. Чөтгөр аваг цаашаа. Ингэхэд тэнэгүүд ухаантнуудыг жолоодож байх нь зөв юм гэж үү? Амьдралд хэзээ ч биеллээ олохгүй!

	 

	(Танхимд цугларагсад шуугин, хашхиралдана.)

	 

	Доктор Стокман — Тийм ээ! Тийм! Та нар над руу хэчнээн хашхиралдавч, миний хэлсэн үгийг няцааж чадахгүй. Олонхын талд хүч байлаа ч, харамсалтай нь та нар буруутан шүү дээ. Би болон, над шиг ганцаардагч цөөн хүмүүсийн л зөв. Цөөнх нь ямагт зөв байх ёстой.

	 

	(Бас дахиад л шуугиан дэгдэнэ.)

	 

	Ховстад — Ха! Ха! Доктор Стокман өчигдрөөс эхлэн язгууртан болчихжээ.

	Доктор Стокман — Хоцрон гэлдэрч яваа, үхэх нас нь болсон, унхиагүй ухаантнуудын хэсгийн тухай шал дэмий юм ярихгүй гэж хэлсэн. Амьдралын оргилох булаг бол тэдэнтэй хэзээ ч төсөөгүй юм. Харин үнэний мөр хөөдөг ганц зарим хүмүүсийг хэлмээр байна. Тэдгээр хүмүүс хүн төрөлхтний манлайд явж байгаа юм. Тэд хүрээлсэн олонх гэлдрээд хүрэмгүй тэртээ урд явна! Ямар нэг аргаар олонхоор хүрээлүүлж амжихын тулд оюун санааны ертөнцөд тун сая үүсээд байгаа үнэний төлөө эд тулалдаж байна.

	Ховстад — Доктор маань бас хувьсгалч болж амжив уу?

	Доктор Стокман — Тийм ээ, чөтгөр ав, ноён Ховстад аа! Би худал хуурмагийг түлхэн унагаж олонхын дотор үнэнийг баримтлуулах гэж бодсон хүн. Эргэн тойрон ерийн цугларсан олонхын баримталдаг үнэн гэж юу вэ? Энэ үнэн бол хуучирч орхиод архивд аваачиж өгөх болсон үнэн, үнэн хуучрахаараа удалгүй худал хуурмаг зүйл болдог юм, ноёд оо.

	 

	(Дургүйцлээ илэрхийлсэн дуу, инээд сонсогдоно.)

	 

	Доктор Стокман — Үнэмшинэ үү, үгүй юү, хамаа алга, хүмүүсийн ухаардагчлан Мафусайлых шиг үнэн тэгтлээ удаан насалдаггүй юм. Ерийн нэг үнэн гэхэд арван долоо, найман жил, сайн л бол хорин жил амьдардаг гэж хэлж болох юм. Тэгэхдээ нас гүйцсэн үнэн гэдэг тун ч тамирдчихсан зүйл байдаг. Ямар ч л гэсэн түүнийг нийгэмд мөрдөж эхлэхэд эрхбиш эрүүл оюун санааны тэжээлийн төдий чанартай байдаг. Гэхдээ шим муутай тэжээл байдгийг эмч хүний хувьд би гэрчилнэ. Олонхын зөвшөөрсөн эдгээр үнэн маань ерөнхийдөө ногоорсон, өмхийрч муудсан өнгөрсөн жилийн хур мах шиг л юм байх вий. Тэдгээрээс санаа сэтгэлийн бам өвчин үүсэж нийгмийн амьдралд хааяагүй тархах болно.

	Аслаксен — Намайг санахад, хүндэт доктор та ярьж байгаа сэдвээсээ хэт хол халтираад одох шиг боллоо.

	Хотын дарга — Би ч гэсэн тэргүүлэгчтэй санал нэгдэж байна.

	Доктор Стокман — Петер минь, чи чинь үнэндээ солиорсон шиг байна. Би боломжийн хэрээр л гол сэдвээ барьж явна. Энэ хүрээлсэн олонхын тухай, олон түмний тухай ярихгүй бол юуны тухай би ярих юм бэ? Тэд манай оюун санааны амьдралын эх булгийг хордуулж, хөрсөнд нь халдварлаж байгаа тухай ярьж байна.

	Ховстад — Нийтээр хүлээн зөвшөөрсөн чин үнэнийг ухаалаг сайн баримталж явна гэж чөлөөтэй сэтгэгч олонхыг та зэмлэж байгаа хэрэг үү?

	Доктор Стокман — Ай, чин үнэний тухай надтай битгий марга! Ноён Ховстад, олон түмний нийтээр одоогийн зөвшөөрөн хүлээж байгаа энэ үнэн бол манай өвгөд дээдсийн үеийн тэргүүний хүмүүсийн л мөрдөж явсан үнэн юм. Орчин үеийн тэргүүний хүмүүс бид үүнийг хойшид үнэн гэж зөвшөөрөн хүлээж болохгүй. Ийм хуучирсан, мунхаг үнэнд тулгуурласан амьдралд ямар ч нийгэмлэг эрүүл байж чадахгүй. Иймд үүнийг би үнэн гэж үзэхгүй.

	Ховстад — Ингэж дэмий юм ярьж байхын оронд хуучирсан, мунхаг үнэн гэдгийг чинь бид хэрхэн баримталж байгааг хэлчих нь дээр юм биш үү? Мэдвэл зүгээр сэн!

	 

	(Тал бүрээс зөвшин дэмжсэн дуу гарна.)

	 

	Доктор Стокман — Аа тэгвэл, хамж шимээд нэрлэчих өөдгүй юм ч зөндөө л байна. Гэхдээ худал хуурмагт хордогдож гүйцсэн, цаашилбал ноён Ховстад, «Ардын мэдээ» сонин, түүнийг аялдан дагалдагч бүхний тэтгэн тэжээж байгаа нийтэд хүлээн зөвшөөрөгдсөн нэгэн үнэний талаар тогтон яръя.

	Ховстад — За энэ үнэн чинь ямар үнэн бэ?

	Доктор Стокман — Энэ бол ард түмнийг бүрэлдүүлэх гол хэсэг нь боловсорч гүйцээгүй, харц олон, өөрөөр хэлбэл жинхэнэ ард түмнийг буруу зөвгүй номлодог та нарын элэнц хуланцаас өвлөн авсан сургаал юм. Нийгмийн энэ юм мэдэхгүй, бүдүүлэг гишүүд энэ олны дотроос гарсан эгэл хэсэг л шүүхийг нь шүүж, сайшаахыг нь сайшааж, няцаахыг нь няцааж, хуралдахдаа хуралдаж байх эрхтэй болж, оюун ухааны хувьд төгс, сурвалжит хүн шиг хөтлөн удирдаж байна.

	Биллинг — Хэрэв би байвал, намайг бурхан тэнгэр ниргэг!

	Ховстад (зэрэгцэн хашхирна) — Иргэд минь өөрсдийг чинь юу гэж байгааг анхаараа биз!

	Олноороо (уурсана) — Уухай! Бид ард түмэн биш хэрэг үү? Ганцхан сурвалжит хүн л удирдаж явах ёстой хэрэг үү?

	Ажилчин — Ингэж хэлсэн хүн сөнөтүгэй!

	Бас нэг нь — Түүнийг хөөгөөд гарга!

	Борчуулын нэгэн (хашхирна) — Алив Эвенсен, бүрээ татаарай!

	 

	(Уурсан хашхирах, бүрээ шүглийн дуу нийлэх нь сүрдмээр)

	 

	Доктор Стокман (шуугиан жаахан намдаж ирэхэд) — Та нар биеэ барьж тайвширцгаа! Гэхдээ та бүхэн амьдралдаа үнэнийг ганц ч удаа болов чихээрээ сонсож болохгүй юу? Би та нараас шулуухан л надтай санал нийлээд орхиоч гэж шаардаагүй. Ноён Ховстад жаахан ч гэсэн биеэ барьж намайг зөвтгөх болов уу гэж бодож хүлээж байлаа. Ноён Ховстад ч чөлөөт сэтгэгчийн титэм горилдог хүн шүү дээ.

	Нэг хэсэг хүн (эргэлзэн, төдий чанга бишээр) — Чөлөөтэй сэтгэгч гэнэ ий? Юу ярьж байгаа нь энэ вэ? Сонины эрхлэгч Ховстад чөлөөт сэтгэгч гэж үү?

	Ховстад (хашхирна) — Доктор Стокман нотлоод орхи! Би хэзээ хэвлэл дээрээ тэгж бичсэн бил ээ?

	Доктор Стокман (бодолхийлнэ) — Үгүй, чөтгөр ав, таны зөв. Танд тэгэх зориг даанч байхгүй. Тэгэхдээ ноён Ховстад таныг албадахгүй л дээ. Би өөрөө чөлөөт сэтгэгч болог. Би одоо «Ардын мэдээ» сонин ард түмний гол бүрэлдэхүүн харц олон, олон түмэн та бүхнийг хэрхэн өрөвдөх сэтгэлгүй араар чинь тавьж байгааг байгалийн шинжлэх ухааны тусламжтай тайлбарлаж өгье. Энэ чинь л сонины хоосон хуурмаг үг шүү дээ. Харц олон гэдэг маань ард түмнийг бий болгодог түүхий эд гэсэн үг.

	 

	 

	(Дахин инээд, шуугиан, үймээн дэгдэнэ.)

	 

	Доктор Стокман — Бүхий л адгуусан амьтанд ажиглалт хийж үзэж болохгүй гэж үү? Жишээлбэл сайжирсан, сайжраагүй хоёр үүлдрийн хооронд ямаршуу ялгаа байдаг бил ээ? Тосгоны жирийн нэг тахиаг аваад үз л дээ. Тийм хөөрхийлөлтэй тахиа ямаршуу мах өгдөг сөн бил ээ? Харин ямар өндөг гаргадаг гээч? Томоохон хэрээ ч гэсэн тийм л өндөг гаргана шүү дээ. Тэгвэл испанийн кохиний үүлдэр сайжирсан тахиа юм уу, гургуул эсвэл, цацагт хяруулыг аваад үз. Тэгээд зоригтойхон шиг зэрэгцүүлээд үзээрэй л дээ. Аль эсвэл бидэнд хамгийн ойр дотно байдаг нохойг жишээлж үзье. Гудамжаар шиншлэн гүйж байшин хашааны хана бузарлаж явдаг хамуутай, сагсгар гөлөг өөрөөр хэлбэл энгийн хоточ нохойг санацгаа л даа. Түүнтэй хөгжим, эвлэг сайхан дуу сонсож, шилдэг нарийн хоол идэж тохилог сайн гэрт үе уламжлагдан тэжээлгэсэн пудел нохойг зэрэгцүүлээд үз л дээ. Та бүхнийхээр бол жирийн нохойн тархинаас пуделийн тархины хөгжил өөрцгүй гэж үү? Яах вэ тэгж итгэж байг. Үүлдэр сайжирсан пуделд циркийн алиалагчид хүн тааж олшгүй нарийн илбэ зааж сургана. Жирийн нохойг яаж оролдоод тийм юм сургахгүй.

	 

	(Эргэн тойрон инээдэм, шуугиан болно.)

	 

	Борчуулын нэг (хашхирна) — Та чинь биднийг нохойтой зүйрлэх нь үү?

	Хоёр дахь хүн — Ноён доктор! Бид адгуус биш шүү дээ!

	Доктор Стокман — Ямар ч гэсэн бид чинь амьтад, бурхан өршөөг! Цөмөөрөө амьтад гэж бодож болох юм. Гэхдээ үүлдэр сайжруулсан адгуусан амьтад болох, язгууртан бидний дунд цөөн бий. Харин пудель нохойтой төстэй хүн, жирийн нохойтой төстэй хүн хоёрын хооронд үнэхээрийн их ялгаа бий. Одоо дөрвөн хөлтний тухай ярилцаж байгаа болохоор ноён эрхлэгч Ховстад надтай бүрэн ойлголцож байгаа нь зугаатай хэрэг.

	Ховстад — Энэ талаар маргалдах юм алга!

	Доктор Стокман — Сайн байна! Харин намайг хоёр хөлтний тухай яриа дэлгээд ирэхлээр ноён Ховстад санасандаа эс хүрдэг, бодсоноо болгоож чаддаггүйгээ ойлгоод өгнө. Энэ ноён сургаал ном болгоныг эргүүлэн хөрвүүлж, «Ардын мэдээ» сониндоо эцэнхий эр тахиа, гудамжны хамуутай гөлөг хоёрыг хамгийн дээд зэргийн адгуусны жишээ гэж зарлаж байна. Гэхдээ оюун санааны хувьд язгууртан болж гүйцээгүй хүнд олиггүй дорой удамшил нь улам л тодорч ирдэг ёс бас бий.

	Ховстад — Би бол ямар нэг язгууртны хэргэм огтхон ч горилохгүй. Энгийн ард олны гүнээс, ерийн тариачнаас гарч ирж, нухлагдан доромжлогдож явсандаа бахархдаг.

	Ажилчин олноор — Ура, Ховстад! Ура, ура! 

	Доктор Стокман — Миний яриад байгаа өчүүхэн амьтад гэдэг чинь дорд хүмүүсийн давхаргад толгой хоргодоод зогсохгүй, бидний эргэн тойрон бужигнаж... нийгмийн амьдралын оргилд ч гарч байна. Энэ ганган хээнцэр хотын даргаа л хараад орхи. Миний ах, Петер бол модон шаахай чирч явдаг байсан өчүүхэн амьтдын нэг...

	 

	(Инээх, исгэрэх дуулдана.)

	 

	Хотын дарга — Миний эрхэнд халдах явдлыг би эсэргүүцэж байна.

	Доктор Стокман (сэтгэл зовсон шинжгүй) — Петер бол над шиг Помераны далайн эртний аюултай дээрэмчнээс юм уу, тэр хавиас гаралтай хүн... Бид ерөнхийдөө тиймэрхүү гаралтай улс...

	Хотын дарга — Шившигтэй юм. Би л зөвшөөрөхгүй!

	Доктор Стокман — Энэ хүн дээдсийнхээ бодлоор сэтгэж, дээдсийнхээ саналаар амьдарч байгаа хүн. Оюун санааны хувьд хүмүүс ингэж унхиагүй болдог. Миний эрхэм сайн ах Петер бага язгууртан болохоор чөлөөтэй сэтгэх хүч мөхөс байна.

	Хотын дарга — Ноён тэргүүлэгч ээ!

	Ховстад — Таныхаар чөлөөтэй сэтгэгч хүн язгууртан байх учиртай байх нь ээ? Энэ чинь маш сонин хэрэг байна даа.

	 

	(Хуралдагсад инээлдэнэ.)

	 

	Доктор Стокман — Тийм ээ, энэ бол миний л шинэ нээлттэй холбоотой юм. Үүнтэй уялдаж чөлөөт санаа, ёс суртахуун хоёр бол бараг адилхан ойлголт юм. Ёс суртахуун, чөлөөт сэтгэлийг эрэлхийлэх хэрэгтэй гэж хүрээлсэн олонх, нийт олонд «Ардын мэдээ» сонины өдрөөс өдөрт хуурамчаар номноод байгаад нь шууд дургүйцдэгээ хэлж байгаа нь энэ. Тээрэмтийн хөндийн арьс ширний заводын ус гүйх хоолойноос бузар муухай бүхэн шүүрэн гоождогийн адил соёлт давхаргаас сэтгэл санааны эвдрэл, ялзрал, гэмтэл бүхэн шүүрэн гарч байна.

	 

	(Шуугилдан хашхирна.)

	(Зовсон шинжгүй, яриандаа эрэмшин инээмсэглэнэ) 

	 

	Доктор Стокман — Нийт олныг амьдралын дээд зэргийн соёлч нөхцөлд хүргэх хэрэгтэй гэж энэ л «Ардын мэдээ» сонин донгосож байгаа юм. Чөтгөр аваач, хэрэв «Ардын мэдээ» сонины сургаалыг үнэн голоосоо хүлээн зөвшөөрөх юм бол ард түмнийг өндийлгөх байтугай, мөхөл рүү шууд л түлхэнэ! Энэ бүх уламжлалт худал хуурмаг явдал ёс бус сүйрэлд аваачиж байна. Үүнээс болж амьдралын нөхцөл муудаж доройтох боллоо. Миний гэргий Катрине гэрийн шалыг өдөр болгон угаах хэрэгтэйг батлаад өгнө. Гэхдээ энэ тухай маргалдаж болох юм. Ямар ч гэсэн өдөр бүр цэвэрлэж, салхи оруулдаггүй байшинд сууж байгаа хүн хоёр гурван жил болоод л бодож сэтгэх, зөв зан суртахуунтай байх чадвараа алдана гэж би хэлэх байна. Хүчилтөрөгчийн дутагдлаас болж, хүн чанараа алдана. Манай хотод олон айлд хүчилтөрөгч бүр ихээр дутагдалтайгаас болж, хүрээлэн байгаа олонх маань чанараа алдаж хотынхоо сайн сайхныг худал, хуурмагийн намаг дээр босгоход бэлэн байх шиг байна!

	Аслаксен — Хот нийтийг ингэж муухай зэмлэж яаж болох юм бэ!

	Ноёдын нэг нь — Илтгэгчийн үгийг таслахыг ноён тэргүүлэгчид санал болгож байна.

	Хэд хэдэн хүн (чангаар) — Тэг, тэг! Тэгэх нь зөв. Түүний үгийг таслан зогсоо!

	Доктор Стокман (уурсана) — Тэгвэл энэ үнэн үгээ гудамжаар нэг хашхирна даа! Бусад хотын сонинд бичнэ. Манай энд юу болж байгааг бүх орон даяар мэдэг!

	Ховстад — Доктор таныг төрсөн хотоо сүйтгэх бодолтой байна гэж бодож болох нь шив дээ.

	Доктор Стокман — Тийм ээ. Би төрсөн хотдоо хайртай болохоор түүнийг худал хуурмагт идэгдэхийг нь үзэхээсээ өмнө шалавхан шиг сүйтгээд авахад бэлэн байна.

	Аслаксен — Дэндэж байна.

	 

	(Шуугилдан исгэрнэ. Хатагтай Стокман чангаар ханиалгана. Доктор түүнийг ул сонсоно.)

	 

	Ховстад (шуугианыг дарна) — Бүхэл бүтэн нийгэмлэгийг сүйтгэхэд бэлэн байгаа хүн чинь нийгмийн дайсан мөн.

	Доктор Стокман (ид хав болгоно) — Худал хуурамч нийгэмлэгийг сүйтгэхэд юуны нь гайтай байх вэ! Газрын хөрснөөс арчаад хаясан ч яадаг юм! Худал хуурмаг явдалтныг хортон адил устгах хэрэгтэй! Та нар эцсийн эцэст бүх орныг халдварлаж, улс оронд минь гай тарих нь. Хэрэв ийм байдалд хүрвэл орон даяар сүйрэн ард түмэн нийтээр мөхнө гэдгийг би чин сэтгэлийн угаас хэлж байна.

	Олны дотроос нэг нь — Ёстой л нэг ардын дайсан шиг л ярьж байна даа!

	Биллинг — Саяын тэр чинь ард түмний дуу хоолой доо, бурхан тэнгэр намайг ниргэг!

	Хүмүүс цөмөөр (хашхирна) — Тийм, тийм, тийм! Ардын дайсан байна! Энэ эх орноо үзэн ядаж байна. Ард түмнээ үзэн ядаж байна.

	Аслаксен — Ийм юм сонсоод иргэний хувьд, хүний хувьд надад тун ч эвгүй юм санагдаж байна. Доктор Стокман ингэж өөрийгөө илчилнэ гэж би хэзээ ч зүүдэлсэнгүй ээ. Харамсалтай нь энэ нутгийн хүндэт иргэдтэй би санаагаа нэгтгэх ёстой. Энэ санааг маань тогтоолд оруулах хэрэгтэй юм гэж үзэж байна. «Сувиллын доктор Томас Стокманыг ардын дайсан гэж үзэхээр хурлаас тогтлоо» гэсэн тогтоол гаргах санал байна. ("Ура!" хүчтэй цуурайтуулан, сайшаал илэрхийлнэ. Олон хүн докторыг бүслэн авч исгэрч, шүгэлдэнэ. Хатагтай Стокман, Петра хоёр босож ирнэ. Мортен, Эйлиф сургуулийн сурагчидтай зодолдож исгэрэн шүгэлдэнэ. Томчуудын зарим нь тэднийг салгана.)

	Доктор Стокман (исгэрэлдэгчдэд хандан) — Ээ хар маанагууд аа! Миний хэлэхийг...

	Аслаксен (хонх цохин) — Докторын үг хэлэх эрхийг хаслаа. Ямар нэгэн байдлаар, хийсвэр ч болтугай санал хураасан байх ёстой. Сэтгэлийн сэвийг арилгахын үүднээс саналыг бичгээр, гарын үсэггүйгээр авах санал байна. Ноён Биллинг ээ! Танд цэвэрхэн цаас бий биз?

	Биллинг — Цагаан бол цагаан, хөх бол хөх байна.

	Аслаксен (дуугаа намсган) — Маш сайн байна. Бидний үйлс улам бүтэмжтэй болох нь. Хуудас хийгээд орхино, хө. Ай даа! (хуралдагсдад хандан) Хөх нь докторыг эсэргүүцсэн, цагаан нь дэмжсэн болохыг тус тус илтгэх болно. Хуудсыг би өөрөө цуглуулж авна.

	 

	(Хотын дарга гарч одоход Аслаксен хэдэн хүний хамт хуудас тарааж эхэлнэ.)

	 

	Нэгдүгээр ноёнтон (Ховстадад) — Доктор яачих аа вэ? Юу гэж ойлговол таарах байна.

	Ховстад — Та түүний дөр хамагчгүй юм шиг цадиггүйг мэднэ шүү дээ.

	Хоёрдугаар ноёнтон (Биллингэд хандан) — Аль вэ, хөөе! Та гэр орноор нь орж гарч явахдаа балгадаг эсэхийг нь ажиглаагүй биз?

	Биллинг — Бурхан тэнгэр намайг ниргэг! Юу ч гэж хэлэх юм бил ээ дээ! Очих болгонд л тэдний хоолны ширээн дээр пунш байнга байдаг юм.

	Гурав дахь ноёнтон — Үгүй ингэхэд би түүний толгойг нэг л явдалтай гэж боддог шүү!

	Нэгдүгээр ноёнтон — Удмын ухаан солиотой юм биш биз?

	Биллинг — Тийм ч байж юуны магад.

	Дөрөвдүгээр ноёнтон — Тийм биш ээ! Ердөө л ямар нэг зүйлийн учир өс хонзон, өшөө хорсол өвөрлөж явсны гэрч биз.

	Биллинг — Онож хэллээ. Тэр чинь саявтархан нэг өдөр цалин пүнлүүгээ нэмүүлэх гэж хөөцөлдөж байсан юм даг. Гэтэл түүний хөөцөлдлөгөө талаар болсон л доо.

	Дөрвөн ноён (нэгэн зэрэг) — Уухайс! Тийм бол юм бүхэн ойлгомжтой боллоо.

	Согтуу эр (хөл хөдөлгөөн дундаас) — Би хөх цаас авъя. Бас цагааныг ч дөхүүлээдэх.

	Хашхирах чимээ — Нөгөө согтуу чинь бас л ороод ирэв үү! Зайлуул цаадхыгаа!

	Мортен Хиль (докторт дөхөж очингуутаа) — Нөгөөх чинь ямар балаг тарих гэж байгааг Стокман чи одоо ойлго оо биз.

	Доктор Стокман — Би үүргээ биелүүлсэн хүн.

	Мортен Хиль — Тээрэмтийн хөндий дэх ширний үйлдвэрүүдийн тухай юу гэж ам алдаж орхив оо?

	Доктор Стокман — Бузар булай юм бүхэн тэндээс гарч байна гэж ярьсныг минь та сонсох чинь юу бил ээ.

	Мортен Хиль — Миний үйлдвэрээс мөн л адил гэсэн үг үү?

	Доктор Стокман — Ай зайлуул, тэгж яривал танай үйлдвэр бусдынхаас арай дээр шүү.

	Мортен Хиль — Та нар тэрний тухай сонинд бас л нийтэлсэн үү?

	Доктор Стокман — Би юуг ч нуухгүй.

	Мортен Хиль — Стокман! Хонгор минь даварч байгаа юм биш биз (зайлж одно).

	Тарган ноёнтон (хатагтай нарт ч мэхийн ёслолгүй явсаар Хорстерт ойртон) — За хө, ахмад, та ардын дайснуудыг байраараа зулгуйдаж байгаа юм биз дээ?

	Хорстер — Худалдааны эзэнтэн минь! Өөрийн юм өргүй гэж боддог шүү!

	Худалдааны эзэн — Тэр зөв өө. Би ч гэсэн өөрийн юманд эзэн болно гэвэл та гомдохгүй биз дээ?

	Хорстер — Юу гэсэн үг вэ?

	Худалдааны эзэнтэн — Маргааш танд мэдэгдэмз (зайлж одно).

	Петра — Хорстер гуай, энэ чинь бас танай усан онгоцны эзэн байх аа?

	Хорстер — Тийм ээ! Худалдаачин Вик гэдэг хүн.

	Аслаксен (хуудас барьсаар тавцанд гарч ирээд) — Ноёд оо, санал хураалтын дүн зарлахыг минь зөвшөөрнө үү! Татгалзсан нэгийн эсрэг бүгдээрээ санал нийллээ.

	Залуу ноёнтон — Тэр нэг нь нөгөөх согтуу биз!

	Аслаксен — Ухаан солиотой нэг хүнээс бусад олонхын саналаар рашаан сувиллын эмч доктор Томас Стокманыг ардын дайсан гэж зарлаж байна. (Дэмжсэнээ илэрхийлж хүмүүс хашхиралдана.) Манай хотын хүндэт хуучин язгууртнууд, манай нийгэм мандтугай! (Дахиад л дэмжиж байгаагаа илтгэн хашхиралдана.) Өөртөө талтай бүхнийг талдаа татсан, манай хотын, ажилч хичээнгүй, хүндэт дарга мандтугай.

	 

	 

	Ура хашхиралдана.

	 

	Аслаксен — Хурал хаасныг Мэдэгдье! (тавцангаас бууна)

	Биллинг — Хурлын ноён дарга мандтугай!

	Бүх цугларагсад — Хэвлэлийн эзэн Аслаксен мандтугай Ура!

	Доктор Стокман — Петра! Малгай, пальто аваад аль! Ахмад аа, танай усан онгоцонд суугаад шинэ газар очих зай байх сан болов уу.

	Хорстер — Ноён доктор минь! Танд, танай гэр бүлийнхэнд зай ямагт олдоно.

	Доктор Стокман (Петрогоор туслуулан пальтогоо өмсөн) — Сайн байна. Катрине явцгаая (эхнэрийнхээ гараас хөтлөн). Явцгаая хүүхдүүд ээ! 

	Хатагтай Стокман (шивгэнэн) — Хонгор Томас минь, бид арын хаалгаар гарвал яасан юм бэ?

	Доктор Стокман — Катрине бидэнд ямар ч арын хаалга хэрэггүй! (дуугаа өндөр болгон) Та нар гутлынхаа тоосыг унагаахаас нь өмнө ардын дайсны тухай дахиад сонсоцгоох болно доо. Би бусад хэн нэг хүний адил нэг их сайхан зантай хүн биш. Алин боловч юу үйлдэж байгаагаа мэдээгүй байсан цагт тань, та нартай салах ёс гүйцэтгэхгүй. 

	Аслаксен, Стокман! — Энэ чинь бурханд тэрсэлж байгаа хэрэг.

	Биллинг — Намайг бурхан тэнгэр ниргэг! Ийм үгийг шударга хүн яахин сонсож болох билээ.

	Нэг хүн — Бас сүрдүүлж байгаа хэрэг үү!

	Хэсэг хүмүүс (бүр улайрсан байдлаар) — Тэднийд очиж хамаг цонхыг нь хага цохьё! Явцгаая та минь! Түүнийг усанд үйж орхиё!

	Цугларагсдын дундаас — Эвенсен! Бүрээдээрэй! Байдаг чадлаараа!

	 

	(Эвэр бүрээ дуугарч, зэрлэгээр хашхиралдан исгэрэлдэнэ. Доктор гэр бүлийн хамт үүд рүү дөхөхөд ахмад Хорстер зам гаргаж өгнө.)

	 

	Цугларсан олон (нэгэн дуугаар) — Ардын дайсан! Ардын дайсан! Ардын дайсан!

	Биллинг (цааснуудаа эмхлэн) — Хэрэв намайг пунш уухаар докторынд өнөө орой очсон байх юм бол бурхан цээрлүүлтүгэй! 

	 

	(Шуугиан. Хүмүүс гарах хаалганы тушаа чихцэлдэж байснаа, гудамжинд гарч шуугилдана. Тэндээс бас «Ардын дайсан! Ардын дайсан? гэж хашхиралдана.)

	 


ТАВДУГААР ҮЗЭГДЭЛ

	Доктор Стокманы өрөө. Ханын дагуух шүүгээ, номын тавиуруудад янз бүрийн эмийн зүйлс өрөөстэй байна. Өрөөний буланд үүдний өрөө рүү орох хаалга байна. Урд талд нь зүүн тийшээ эргээд зочдын өрөөнд орох хаалга харагдана. Баруун талын ханан талын хоёр цонхны шил юүрсэн байна. Өрөөний голд дээрээ ном, цаас овоолоостой ширээ харагдана. Энэ өрөө юм хүм нь ундуй сундуйрчээ.

	Өглөө. Доктор Стокман гэрийн халаад, гутал, малгайтай шүүгээнийхээ өмнө бөхийн шүхрийн бариулаар доогуураас нь юм гэтүүрдэж харагдана.

	 

	Доктор Стокман (шүүгээн доороос жижигхэн чулуу авчирснаа зочдын өрөөний онгорхой хаалга руу харан) — Катрине, бас нэгийг оллоо.

	Хатагтай Стокман (зочдын өрөөнөөс) — Юу ч биш дахиад хэчнээн бий гэж санана.

	Доктор Стокман (олсон чулуугаа ширээн дээр овоолоостой чулуунд нийлүүлснээ) — Би үүнийг ховор эрдэнэ мэт хадгаламз: Эйлиф, Мортен хоёр минь цаг ямагт санаж, гар нь ганзаганд хүрэхлээрээ өв болгож надаас үлдээж аваг (номын тавиур доогуур тэмтэрснээ). Аа чөтгөр аваачмар... хэн ч билээ. Яагаа вэ, нөгөө охин... шилчин рүү яваагүй л байна уу?

	Хатагтай Стокман (өрөөнөөсөө гарч ирнэ) — Яваад ирсэн л дээ. Цаадах нь өнөөдөр очиж амжих юм болов уу л гэсэн байна билээ.

	Доктор Стокман — Харж л байгаарай. Тэр чинь ирж зүрхлэхгүй дээ.

	Хатагтай Стокман — Рандинагийнхаар бол цаадах нь хөршөөсөө эмээгээд байгаа бололтой (зочдын өрөө рүү эргэн). Равдина, чи юу гээ вэ? Эй! (тэр дороо буцаж ирээд) Томас, чамд захидал иржээ.

	Доктор Стокман — Юу гэсэн юм бол доо, уншаадахъя (дугтуйг задлан уншина). За тэр шүү.

	Хатагтай Стокман — Хэн явуул аа вэ?

	Доктор Стокман — Байшингийн эзнээс. Тэр бидэнд орон сууц эзэмшүүлэхээсээ татгалзжээ.

	Хатагтай Стокман — Арай ч дээ? Учир мэдэх хүн байтлаа...

	Доктор Стокман (захидал руу ширтсэнээ) — Яах ч аргаа алдаад ингэж байна гэж бичсэн байна шүү дээ. Ай зайлуул даа, юу ч гэх билээ дээ. Энэ хүн нутгийнхантайгаа муудаж, нийгмийнхээ санал бодлыг эсэргүүцэж чадахгүй гэж байна... Тэгж бичихээс ч өөр яах вэ. Хүний гарын дор яваа амьтан юм чинь... Нөлөө бүхий хүмүүсийн өөдөөс гар сунгахаас айж л байгаа хэрэг шүү дээ.

	Хатагтай Стокман — Томас минь, одоо бол оо биз дээ?

	Доктор Стокман — Одоо боллоо, мэдлээ. Манай хотынхон бүгдээрээ хулчгар амьтад. Эдний хэн нь ч айгаад хөдөлж ч чадахаа байж. (захидлыг ширээ рүү шидсэнээ), Катрине, за ямар ч байсан бидэнд пад алга. «Шинэ газар» руу нүүцгээе. Тэгээд...

	Хатагтай Стокман — Томас минь, явцгаах тухайгаа эргэцүүлж сайн бодсон юм биз дээ?

	Доктор Стокман — Намайг ардын дайсан мэт үзэж нэрийг минь бузарлаад хамаг гэр орныг минь бусниулж, харааж зүхсэн энэ газар би яаж үлдэх юм бэ? Хараач дээ. Хар өмдийг минь хүртэл урж тасчсаныг

	Хатагтай Стокман — Ээ бурхан минь! Хамгийн олигтой өмдийг нь гээч!

	Доктор Стокман — Эрх чөлөө, үнэн мөнийг хамгаалахын төлөө тэмцэхэд, хэзээ ч болтугай сайн өмд өмсөхийн хэрэггүй. Өмднийхөө төлөө гуньж гомдох юм над алга, энэ бол бага гарз. Чи үүнийг нөхчихнө шүү дээ. Харин тэд надтай эн зэрэгцэцгээх юм шиг, миний өөдөөс бүлэглэн дайрахаар зүрхэлснийг би үхэн үхтлээ тэвчиж чадахгүй.

	Хатагтай Стокман — Томас минь, тэд чам руу нүд халтирам бүдүүлгээр дайрч давшилсан л даа. Гэлээ л үүнээс л болоод эх орноо орхин явах гэж үү?

	Доктор Стокман — Чинийхээр, бусад хотын ард иргэд эндхийнхэн шиг бүдүүлэг биш гэж бодогдоно уу? Бүгдээрээ л эдний өрөөсөн дугуй гэсэн үг. Энэ бүгдийг анзаарахын ч хэрэггүй. Саваагүй нохой саранд хуцаж л байг. Энэ ч гайгүй. Хамгийн гайтай юм чинь юу вэ гэвэл энэ орны хүн ард хэсэг бүлэг хүмүүсийн хүлцэнгүй боол байгаад л хамаг учир бий. За ингэхэд чөлөөт өрнөдөд энэ талаар сайн юм ер байхгүй. Тэнд бас л саяын чөтгөр авмарууд шиг бат нэгдэл бүхий олонх, олон нийтийн чөлөөт сэтгэлгээ гэгч гаарч байгаа. Гэхдээ тэнд амьдрах боломж бүрэн бий. Тэнд хүнийг алж хөнөөж чадна. Тэгэхдээ дутуу алсан могой шиг удаан тарчилгадаггүй. Тэд манайхан шиг хүний чөлөөт бодол санаат хавчин хяхдаггүй. Ямар ч л гэсэн тэнд чөлөөтэй амьдарч болно (өрөөн дотуураа алхалснаа). Зөвхөн хямд үнээр аглагхан ой юм уу, Өмнөд далайн жижигхэн арлыг би худалдаж авъя гэж бодъё...

	Хатагтай Стокман — Томас, хүүхдээ яах бил ээ?

	Доктор Стокман (зогсоод) — Катрине, чи ямар хачин хүн бэ? Хүүхдүүд ээ, чи манайх шиг ийм ахуйд өсгөнө гэж бодож байна уу? Энэ хотынхны тэн хагас нь галзуурчих шиг боллоо гэж өчигдөр орой ярьж байснаа мартаж орхив уу? Харин нөгөө хагас нь яагаад галзуурчхаагүй юм бэ? Гэтэл тэд чинь цөмөөрөө илжиг учир юунаас эхэлж галзуурахаа мэдээгүй байсан юм.

	Хатагтай Стокман — Ай хонгор Томас минь, чи ч гэсэн дээ... болгоомжгүй ярьж байна шүү.

	Доктор Стокман — Тэгээд яагаа вэ! Би худал ярьж байна гэж үү? Худал, үнэн хоёрыг хольж хутгаж чадахгүйдээ байна уу? Үнэн гэдгийг мэдсээр байтлаа түүнийг худал болгож чадахгүйдээ байна уу? Энэ бүхнийг заналт либералууд сэтгэж өөрсдийгөө ч, тэр өрөөлийг ч тэр тархийг нь гашилган дур зоргоороо аашилж... бас чөлөөт сэтгэгч нар гэж үүгээр түүгээр бужигнацгаадаг нь шал тэнэг хэрэг. Катрине, чи ийм юмыг урьд өмнө харсан уу?

	Хатагтай Стокман — Харалгүй яах вэ. Ийм тэнэг явдал долоон уулын цаагуур орог. Харин...

	 

	(Петра зочдын өрөөнөөс гарч ирнэ.)

	 

	Хатагтай Стокман — Сургуулиасаа тараад ирчих нь энэ үү?

	Петра — Хичээл заахыг минь зөвшөөрсөнгүй ээ. 

	Хатагтай Стокман — Зөвшөөрсөнгүй гэнэ ээ?

	Доктор Стокман — Бас чамайг!

	Петра — Хатагтай Буск хичээл заахыг хориглолоо. Тэгэхээр нь би тэр дороо буцах нь зөв гэж шийдлээ.

	Доктор Стокман — Тэр хөөе, түмэн зөв!

	Хатагтай Стокман — Хатагтай Бускийг тийм тэнэг хүн гэж хэн бодох билээ.

	Петра — Хатагтай Буск ч тийм тэнэг хүн биш шүү. Харин тэр өөрөө маш эвгүй байдалд орчих шиг болно билээ. Би үүнээс өөрөөр чамтай харьцаж чадахгүй болчихлоо гэж над хэлсэн. Ингээд л намайг хөөчихдөг байна!

	Доктор Стокман (инээмсэглэн алгаа хавсран үрчсэнээ) — Үүнээс өөрөөр авирлаж яагаад ч зүрхлэхгүй! Тэр авхай ч ялгалгүй. Маш догь хэрэг!

	Хатагтай Стокман — Тэгнэ ээ тэр, өчигдрийн зүй бус явдлаас хойш...

	Петра — Ганц тэрнээс ч биш. Үгүй, эцэг минь аан гэж бай.

	Доктор Стокман — Тэгээд, юу гэж?

	Петра — Хатагтай Буск өнөө өглөөхөн хүлээж авсан бүхэл бүтэн гурван захиа надад үзүүлсэн...

	Доктор Стокман — Мэдээж нэргүй л биз дээ?

	Петра — Тийм, нэргүй.

	Доктор Стокман — Мэдлээ. Тэд чинь нэрээ бичиж зүрхлэхгүй, Катрине.

	Петра — Тэгээд тэр захианы хоёрт нь намайг хэт чөлөөт сэтгэлгээт мэтээр манайхаар ирдэг ноёдын нэг нь өчигдөр орой клубт ярьсан тухай өгүүлсэн байна.

	Доктор Стокман — Чи ч гэсэндээ, энэ яриаг үгүйсгээгүй юм байгаа биз дээ?

	Петра — Үгүй гэдгийг та мэдэж байгаа биз. Хатагтай Буск ч гэсэн чөлөөт бодлыг нэлээд баримталдаг хүн. Харин миний тухай нэгэнт ийм яриа гарсан болохоор нүүр нүүрээрээ учирсан ч намайг явуулахгүй бол болохгүй байсан.

	Хатагтай Стокман — Манайхаар айлчилж байсан хүн л тийм яриа дэгдээснийг бодоод үз л дээ! Томас, чиний нөгөө зочломтгой байдлыг чинь хүн ямраар хариулж байна даа? 

	Доктор Стокман — Тийм гулгидсаа иддэг амьтадтай цааш явж болохгүй. Юм хумаа зэхээрэй, Катрине. Хэдий чинээ эндээс түргэн зайлна, тэр тутмаа сайн.

	Хатагтай Стокман — Чимээгүй! Шатаар хүний хөлийн чимээ гарах шиг боллоо. Аль вэ, Петра шагайгаач. 

	Петра (орох хаалгыг онгойлгон) — Ээ гялай, Хорстер та байсан юм уу! Орогтун!

	Хорстер (үүдний өрөөнд орж ирснээ) — Сайн байцгаана уу? Танайхан ямар байгааг мэдэхээр хэрэг болгож ирлээ.

	Доктор Стокман (түүний гарыг чангаар атган) — Гялайлаа. Таныг харахад сэтгэл таатай байна.

	Хатагтай Стокман — Ахмад Хорстер, та өчигдөр биднийг тэндээс зайлж гарахад тусалсанд тань бүр их гялайсан шүү.

	Петра — Та тэгээд яаж эргэж харьсан бэ?

	Хорстер — Зүгээр, зүгээр би ямар сул биетэн биш дээ, тэр ноёд чинь хэлэмгий л улс байгаа юм.

	Доктор Стокман — Тэгэхлээрээ тэдний энэ хулчиймтгай байдал төрөлх зан нь юм биш биз? Та наашаа ороод ир. Би танд юм үзүүлье. Үүнийг хараач, тэд энэ чулуунуудаар цонхыг минь хага хага шидэлсэн юм. Тээр, энэ олон чулуун дотроос олигтойхон том чулуу ганц хоёрхон байгааг нь, бусад нь дандаа хайрга. Харин миний хүзүүг хуга мушгих юм сан гэсэн сүрдүүлэг, бахиралдаан хэчнээн гарсан гэж санана. Үнэн хэрэг дээрээ... үнэн хэрэг дээрээ энэ хотынхноос ноцтой юм гарч хэрхэвч чадахгүй!

	Хорстер — Ноён доктор! Энэ удаад саяын болсон явдал таны хувьд харин ч сайн юм болох шиг боллоо.

	Доктор Стокман — Тэгэлгүй яах вэ. Гэхдээ л харамсалтай байна. Улс орны чухал асуудлаар ямар нэг ширүүн тэмцэл гардаг юм аа гэхэд олон нийтийн санал бодол гэдэг чинь зөвхөн сонсохын тулд гарч ирээд дийлэнх олонх нь үргэсэн хонь шиг зугтаж гарна гэсэн үг. Ингээд ирэхлээр л гутрах сэтгэл төрж, зүрх өвдөх шиг болох юм. Аа чөтгөр авмар! Эд чинь үнэн чанартаа тэнэг амьтад. Тэд намайг ардын дайсан гэцгээсэн, тэдний хэлснээр ардын дайсан болог!

	Хатагтай Стокман — Томас, чи минь хэзээ ч ардын дайсан байх ёсгүй!

	Доктор Стокман — Энэний төлөө хэт бүү ам гар, Катрине минь, хааяа муу үг, шар хөдөлгөж сэтгэлд сэв суулгадаг юм шүү. Энэ хараалын үгийг би мартаж чадахгүй байна. Энэ үг сэтгэлд гүнээ хоногшжээ. Зүрхийг минь шивж, сорж, хүчил мэт түлж байна. Үүнд ямар ч эм тариа тус болохгүй. 

	Петра — Одоо гүйц ээ. Харин тэд таны доог болог. 

	Хорстер — Ноён доктор, хэзээ нэгэн цагт ардуудад өөр санал бодол төрж болох юм шүү.

	Хатагтай Стокман — Тийм шүү. Энэ үнэн үг. Томас минь, чи амьд яваа цагтаа түүнд итгэж болно.

	Доктор Стокман — Тэр үед ч бас л оройтох болно. Тэд эх орончид төрөн төртөл далдартлаа намагт сууцгааж л байг! Ахмад аа, та хэзээ явах гэж байна?

	Хорстер — Гм... энэ тухай л тантай зөвлөх гэж ирлээ...

	Доктор Стокман — Хөлөг онгоц чинь гэмтэж бариагүй биз?

	Хорстер — Гэмтээгүй. Хөдөлсөн, харин би түүнийг мэдэхээ больсон.

	Петра — Таныг халчхаагүй биз дээ?

	Хорстер — Ай даа, тэгээд л...

	Петра — Таныг бас халчихсан хэрэг үү!?

	Хатагтай Стокман — Томас, харж байна уу!

	Доктор Стокман — Энэ бүгд чинь үнэн мөнөөрөө явснаас л болж байгаа хэрэг! Ай ингэхийг эртнээс мэдсэн сэн бол...

	Хорстер — Та энэ явдалд сэтгэлээ бүү зовоо. Өөр хотын хөлөг онгоцны газар ажил олдох нь лавтай.

	Доктор Стокман — Наймаачин Вик л ингэчхэв үү? Тэр чинь чинээлэг боловч толгойгоо мэддэг хүн сэн ... Түй, чөтгөр авмар!

	Хорстер — Тэр ч аргагүй шударга хүн л дээ. Чамайг энд үлдээхийг их бодлоо, даанч зүрхэлсэнгүй гэж байна...

	Доктор Стокман — Зүрхлээгүй гэнэ ээ? Тэр ч ойлгомжтой.

	Хорстер — Нэр бүхий намд хамаарагддаг болохоор над эвгүй байна гэж яриад...

	Доктор Стокман — Энэ бол эр хүний хэлдэг үг. Намд нийлэх гэдэг нь махны машинд орно гэсэн үг. Бүх тархи, мэдрэлийг нь нэг машинд хийж эргүүлээд эцэс сүүлд нь мах, нухаш, хог буртгаар дүүргэж даршилсан толгой л гарч ирнэ гэсэн үг.

	Хатагтай Стокман — Ай, Томас минь дээ! 

	Петра (Хорстерт хандан) — Хэрэв та гэрт минь биднийг хүргэж ирээгүй сэн бол ирж чадахгүй байсан байх.

	Хорстер — Би ер түүнийг их юманд бодохгүй.

	Петра (түүний гарыг чангаар атган) — Танд маш их баярлалаа.

	Хорстер (докторт хандан) — Хэрэв та эндээс явахыг ихэд хүсэж байвал би өөр арга зам бодож олсон. Үүнийг л хэлэх гэж...

	Доктор Стокман — Маш зүйтэй. Харин эндээс түргэн л явах юм сан.

	Хатагтай Стокман — Чш... хаалга тогшиж байна уу даа?

	Петра — Тийм байна, авга маань бололтой.

	Доктор Стокман — За тэр! (өндөр дуугаар) Орогтун.

	Хатагтай Стокман — Томас минь, надад амлаач дээ...

	 

	Хотын дарга орж ирнэ.

	 

	Хотын дарга — Аа, чи завгүй байна уу? Тэгвэл би...

	Доктор Стокман — Үгүй, ор, ор!

	Хотын дарга — Чамтай амьхандаа л яримаар байна.

	Хатагтай Стокман — Тэгвэл бид зочдын өрөө рүү орцгоож байя л даа.

	Хорстер — Би ч гэсэн дараа ирье.

	Доктор Стокман — Зүгээр, зүгээр, ахмад аа! Та тэдэнтэй сууж бай. Тэр тухай тодорхойхон мэдэх хэрэгтэй.

	Хорстер — За тэгвэл би хүлээзнэе (Хатагтай Стокман болон Петрагийн хойноос зочдын өрөө рүү орно) 

	 

	(Хотын дарга хагархай цонх руу ширтэн хэсэг дуугүй сууна)

	 

	Доктор Стокман — Чамд энд нэлээн жихүүн байгаа биз? Малгайгаа өмсчих.

	Хотын дарга — Хэрэв зөвшөөрвөл гялайлаа (дүрэмт малгайгаа өмсөнө). Би өчигдөр салхи цохиулчих шиг боллоо. Тэнд нэлээн жиндсэн...

	Доктор Стокман — Тэгчих ээ юу? Харин миний бодлоор тэнд чинь овоо халуун байх шиг байсан.

	Хотын дарга — Тэр шөнийн түйвээн миний эрх мэдлээс хэтэрсэн зүйл байсанд харамсаж байна.

	Доктор Стокман — Чамд үүнээс өөр сонсгочихмоор онцын юм алга уу?

	Хотын дарга (том дугтуй гаргаж ирнэ) — Би рашаан сувиллын газрын захиргаанаас энэ баримт бичгийг чамд гардуулахаар ирлээ.

	Доктор Стокман — Үүрэгт ажлаас огцруулах уу?

	Хотын дарга — Тийм ээ, өнөөдрөөс эхлэн тооцож болно (дугтуйтай бичгийг ширээн дээр тавина). Бидэнд харамсалтай л байна. Гэхдээ олон нийтийн санаа бодлыг харгалзалгүйгээр өөрөөр хандаж зүрхлэхгүй нь.

	Доктор Стокман (инээмсэглэн) — Зүрхлэхгүй байна уу? Би энэ үгийг өнөөдөрхөн хүртэл сонссон.

	Хотын дарга — Өөрийн байдлыг ухамсарлаач гэж чамаас хүсэх байна. Энэ хотод чамайг ямар ч ажилд тогтоох боломж алга.

	Доктор Стокман — Тэр ажилтайгаа цуг тонил! Над ажил олдохгүй гэдэгт юунд нь нэг их итгээд байна аа?

	Хотын дарга — Байрын эздийн холбооноос айл бүрд, сайн санаат иргэн бүр дахин чамаар үйлчлүүлэхгүй байхыг хүссэн зар тараасан. Өрхийн толгойлогч хэн ч атугай энэ зард гарын үсгээ зурахаас татгалзахгүй гэдгийг би андгайлан тангараглана. Ердөө ч зүрхлэхгүй...

	Доктор Стокман — Тийм вий. Би эргэлзэхгүй байна. За тэгээд дараа нь юу байна?

	Хотын дарга — Хэрэв чи хүсвэл, хэсэгхэндээ өөр газар суурьшин суувал зүгээр гэж би зөвлөх байна.

	Доктор Стокман — Нутаг өөрчилж суухыг чамаар хэлүүлэлтгүй бодох болсон.

	Хотын дарга — Тийм бол их сайн. Хэрэв чингэвэл чамд хагас жил ч болов бясалгах хугацаа олдож юмыг ухамсартайгаар эргэцүүлэн боддог болно. Төөрөгдлөө гэдэгтээ гэмшиж, түүнийгээ хэдхэн үгээр ч болов илэрхийлэх болно. Тэгээд...

	Доктор Стокман — Тэгээд л би хуучин алба ажилдаа эргээд ирчихнэ гэж үү? Тийм үү?

	Хотын дарга — Болох л юм. Боломжгүй зүйл гэж хараахан болохгүй.

	Доктор Стокман — Тэгвэл нөгөө олон нийтийн санал бодол гэж юу болох вэ? Ингэхэд та чинь олон нийтийн саналаас болоод л намайг энд тогтоохгүй гээд байгаа шүү дээ.

	Хотын дарга — Олон нийтийн санал гэдэг ч бүр онцгой тогтворгүй зүйлийн нэг шүү дээ. Илэн далангүй хэлэхэд буруугаа хүлээх чинь л бидэнд маш чухал хэрэг болоод байна.

	Доктор Стокман — Бүр үү! Энэ тухай муу санаа өвөрлөсөндөө бүү эмээ! Аа, чөтгөр алгадмар! Энэ сохор залийн чинь тухай би чамд дээр ярьсныг чи санаж байгаа биз!

	Хотын дарга — Тэр үед чи нэлээн ашигтай үзэл баримталж, бас энэ хотынхны талархал хүлээхэд ч боломжтой харагдаж байсан.

	Доктор Стокман — Тийм ээ. Одоо тэгвэл... энэ хот тэр аяараа миний эсрэг нүүрлэж... (тэсэж ядан) чөтгөр шуламтайгаа хамт миний эсрэг боссон ч яах вэ! Би хэзээ ч, хэзээ ч буцахгүй гэдгээ хэлчихье!

	Хотын дарга — Өрхийн тэргүүлэгч хүн чам шиг ингэж аашлах эрхгүй. Томас, чи буруутан хүн шүү.

	Доктор Стокман — Эрх байхгүй гэнэ ээ! Эрх чөлөөт хүн ганц юмыг л тэвчих эрхгүй байдаг. Түүнийг мэдэх үү, чи?

	Хотын дарга — Үгүй ээ.

	Доктор Стокман — Ойлгомжтой байлгүй яах вэ. Би чамд хэлж өгье. Чөлөөт хүн гэдэг гахай шиг хог буртагт хөрвөөх эрхгүй байдаг. Өнгөрсөн хойно нь гэмшин гутрахаар хэрэг үүсгэх эрх хэрхэвч байх ёсгүй.

	Хотын дарга — Чиний хэлдэг нэг бодлын үнэн юм шиг байтал, цаг нь тулаад ирэхлээр чиний дуулгаваргүй зан баллаж орхидог шүү дээ. Энэ бол баримт шүү дээ. 

	Доктор Стокман — Ингэхэд чи чинь юу гэж хэлэх гээд байна?

	Хотын дарга — Чи бүр сайн ойлгож байгаа шүү дээ. Гэлээ ч ахын чинь хувьд, наана цааныг мэдэхийнхээ хувьд тийм хялбархан бүтэхгүй зүйлд хэтэрхий бүү найд гэж чамд зөвлөх байна.

	Доктор Стокман — Энэ чинь явж явж юу гэсэн үг вэ?

	Хотын дарга — Ингэхэд чи тэр арьс ширний заводын эзэн Хилийн гэрээслэлийн тухай юу ч мэдээгүй гэдэгтээ намайг албаар итгүүлэх гэж байгаа юм биш биз дээ.

	Доктор Стокман — Түүний өчүүхэн эдлэн хөрөнгө насны туйлд хүрсэн ядуу үйлдвэрлэгчдийн үүр лүү тонилох ёстой. Энэ надад ямар хамаатай юм бэ?

	Хотын дарга — Нэгдүгээрт энэ бол тийм яльгүй юмаар хязгаарлагдах яриа биш. Арьс ширний заводын эзэн Хиль чинь чадал чинээтэй хүн байхгүй юу.

	Доктор Стокман — Тийм гэдэгт хэзээ ч сэжиг төрөөгүй...

	Хотын дарга — Гм... Нээрэн үү? Тийм бол тэр хүний хөрөнгө зоорины нэлээд хувь чиний үр хүүхдэд очиж, чи болон чиний гэргий тэр хөрөнгийг насаараа хэрэглэх байсан гэдэгт сэжиг төрөөгүй юу? Энэ тухай тэр чамд хэлсэнгүй юу?

	Доктор Стокман — Огт нь тийм биш. Харин тэр хөрөнгө зоориноосоо болж хэмжээлшгүй их татвар төлөх болчихсондоо үргэлж нойргүй хонож байсан шүү. Петер, чи ч гэсэн энэ тухай мэднэ байх аа?

	Хотын дарга — Саяны хэлдгийг бүр лавтай мэдээ баримтаас мэдсэн юм.

	Доктор Стокман — Ээ бурхан минь! Тэгвэл Катрине хангалуун амьдарч болох нь... Хүүхдүүд минь ч бас адил! Тэгвэл энэ тухай заавал сонсгох хэрэгтэй... (хашхирна) Катрине Катрине!

	Хотын дарга (түүнээс чангаар) — Чиш-ш... Одоохондоо нэг ч үг бүү дуугар.

	Хатагтай Стокман (хаалга онгойлгон) — Юу болов?

	Доктор Стокман — Зүгээр зүгээр, цаашаа ор.

	 

	Хатагтай Стокман хаалгаа хаана.

	 

	Доктор Стокман (өрөөн дотуур хэрж алхалснаа) — Хангагдацгаах нь! Тийм үү? Бодоод үз л дээ, бүгдээрээ! Бас бүх насаараа! Ингэж бодох тусам сэтгэл өег байна.

	Хотын дарга — Харин тэр юм чинь одоохондоо алга байна шүү дээ. Заводын эзэн Хиль эргэцүүлж бодоод гэрээслэлээ өөрчилж ч болох юм.

	Доктор Стокман — Хайрт Петер минь, тэр эргэж буцахгүй. Чиний, чиний ухаант нөхдийн алдааг засаж залруулах гэснийг хашир «дорго» маш их таалж байгаа.

	Хотын дарга (түүний царайг шинжин харснаа) — Тэр хөөе! Юм бүхэн ингэж тодорхой болдог байх нь ээ!

	Доктор Стокман — Яагаад «юм бүхэн» гэж?

	Хотын дарга — Ингэхлээр энэ чинь маш нарийн арга байх нь. Удирдах хүмүүсийн эсрэг ухаан жолоогүй дайрч давшилж үнэний төлөө тэмцэгч мэт дүр үзүүлж...

	Доктор Стокман — Тэгээд?

	Хотын дарга — Энэ бүхэн чинь явсаар өс өвөрлөгч өвгөн Мортен Хилийн гэрээслэлд болзсон хариу байх нь ээ!

	Доктор Стокман (биеэ барьж ядан) — Петер... чи хамгийн жигшил төрүүлэм амьтан юм. Ийм амьтныг амьдралдаа анх удаа үзлээ.

	Хотын дарга — Чи бид хоёр ингээд тангараг тасарлаа. Чамайг зайлбаргүй хална. Одоо бидэнд чамтай тэмцэх зэвсэг бий (гарч явна).

	Доктор Стокман — Түй! Түй! Түй! (хашхиран дуудна). Катрине! Түүнийг гарангуут шалаа угаагтун! Хувин аваад ир гээ! Хэнийг... хэнийг?.. Аа чөтгөр! Яагаа вэ, хамар ам нь хөөтэй явдаг халтрыг...

	Хатагтай Стокман (үүдэнд ирнэ) — Чиш-ш.., Чиш-ш... Томас чимээгээ аядаач.

	Петра (үүдэнд бас дөхөж ирснээ) — Аав аа, өвөг аав иржээ. Тантай уулзах юм сан гэнэ.

	Доктор Стокман — Бололгүй яах вэ (хаалга руу дөхөж очсоноо) Хадам аа, ор ор!

	 

	Мортен Хиль ормогц Доктор Стокман хаалгаа хаана.

	 

	Доктор Стокман — За юу гээ вэ? Суугтун.

	Мортен Хиль — Зүгээр, зүгээр (ийш тийш харснаа) Стокман, танайх чинь өнөөдөр бүр догь байх чинь вэ?

	Доктор Стокман — Нээрээн үү?

	Мортен Хиль — Бүр догь. Хэчнээн цэвэр. Өчигдөрхөн таны ухуулаад байдаг тэр цэвэр агаар өнөөдөр танайхаар дүүрчээ. Таны сэтгэл ч гэсэн чөтгөр шүглэсэн юм шиг ариухан байгаа байх гэж би бодож байна.

	Доктор Стокман — Тийм ээ, тэр зөв.

	Мортен Хиль — Юу гэж бодож байна (хэнхдэгээ гар зангидан цохилсноо), Энэ дотор юу байгааг та мэдэж байна уу?

	Доктор Стокман — Бас л ариун сэтгэл өвөрлөсөн гэж найдаж байна.

	Мортен Хиль — Ай! Түүнээс ч илүү юм бий. (том түрийвч гарган дотроос нь боодолтой цаас гаргаж үзүүлнэ)

	Доктор Стокман (ихэд гайхан ширтсэнээ) — Рашаан эмнэлгийн хувь нийлүүлсэн тэмдэгт цаас уу?

	Мортен Хиль — Өнөөдөр үүнийг амархан олж авлаа.

	Доктор Стокман — Та үүний төлөө яваад, худалдаад авчихлаа гэж үү?..

	Мортен Хиль — Гар дээр байсан бүх мөнгөөрөө авлаа.

	Доктор Стокман — Ингэхэд, эрхэм хадам минь ... Рашаан эмнэлгийн байдал одоогоор ийм их хүндрэлтэй байхад...

	Мортен Хиль — Хэрэв та ухамсартайхан шиг хандах юм бол... бүү ай, рашаан эмнэлэг дахин хөл дээрээ зогсож чадна.

	Доктор Стокман — Би чадал хүрэх бүхнээ хийж байгааг та харж байгаа шүү дээ. Харин энэ хотод дандаа хагас ухаантай улсууд байдаг болохоор...

	Мортен Хиль — Хамгийн их бузар буртаг арьс ширний заводоос л гарч байна гэж та өчигдөрхөн ярьсан шүү дээ. Хэрэв тийм бол миний өвөг, миний эцэг, би хүртэл алуурчин гурав шиг энэ хотыг тэр олон жил бузарласан байж таарах нь ээ. Та намайг ийм шившигт явдалтай эвлэрнэ байх гэж бодож байна уу?

	Доктор Стокман — Аргагүй харамсахад хүрч байна.

	Мортен Хиль — Гэмгүй, их баярлалаа! Би ариун цагаан буян, нэр алдраа эрхэмлэдэг. Хүмүүс намайг «дорго» гэж хочилдгийг сонссон. Дорго ингэхэд энэ чинь гахай гэсэн үг үү? Тэгвэл тэдний бодлоор амьд явахдаа тийм байж болохгүй. Би нэр цэвэр явж насаа барахыг хүснэ.

	Доктор Стокман — Тэгвэл та энэ байдлаас яажшуу гарах гэж байна даа?

	Мортен Хиль — Стокман, та л намайг ариутгаж аль.

	Доктор Стокман — Би юу даа?

	Мортен Хиль — Энэ тэмдэгтийг би ямар мөнгөөр худалдаж авсан гэж та санана? Та үүнийг яаж мэдэх бил ээ! Би танд хэлж өгье. Намайг өнгөрсний дараа Катрине, Петра, түүний хүүхдүүдэд очих ёстой мөнгөөр... ингэхэд би чинь бага зэрэг мөнгө хуримтлуулж амжсан байгаа биз.

	Доктор Стокман (уурлан) — Та иймэрхүү янзаар Катринегийн мөнгийг үрэн таран хийхээр шийд ээ юу!

	Мортен Хиль — Тийм ээ. Одоо энэ мөнгө бүгдээрээ рашаан сувилалд зориулагдах боллоо. Стокман, ингээд л бүхлээрээ урсаад алга болох нь тэр... Ямар ч уучлалтгүй, ул мөргүй үрэгдэх биз. Тийм ээ... Хэрэв та арьс ширний заводоос минь гарч буй булай буртгийн тухай одоо дахин яриа дэгдээх юм бол Катрине, Петра хоёрыг хөвүүдийнхээ хамт өлсгөлөнд учруулж, амьдаар нь арьсыг нь хуулна гэсэн үг. Энэ мэт ажлыг ёс мэдэх өрхийн тэргүүлэгч ямар ч хүн хүлцэн хийж чадахгүй... Хэрэв ухаан сүнс нь зайлчхаагүй л бол...

	Доктор Стокман (хойш урагш холхин алхалснаа) — Тэгвэл... тэр сүнс нь зайлсан амьтан чинь би болоод байна уу! Сүнс нь зайлсан амьтан мөн юм биз дээ, лав!

	Мортен Хиль — Эхнэр, хүүхдийн чинь тухайд болоод ирвэл ч та тийм яахаа алдаж улангассан амьтан ч биш л дээ.

	Доктор Стокман (түүний өмнө очиж зогссоноо) — Та энэ новшийг худалдаж авахынхаа өмнө яагаад надтай ярилцсангүй вэ!

	Мортен Хиль — Юу ч боллоо, хэрэг нэгэнт өнгөрсөн. Иймд үүнээс өөр үнэн юмгүй.

	Доктор Стокман (сэтгэл үймэрсэн байдалтай өрөөн дотуураа холхино). — Өөрийгөө ул мөртэй зөвтгөж байгаад минь хүмүүс итгэхээ болиг л доо... Гэлээ ч би хэлсэндээ хүрч, үнэн юм нэг мөртэй гэдэгт хатуу итгэж байна.

	Мортен Хиль (гар дээрээ түрийвчээ тавьж цэгнэн харуулснаа) — Хэрэв дөргүй юм шиг аашлах юм бол, энэ боодолтой юм хямдхан тусаж ойчно шүү (түрийвчээ халаасандаа хийнэ).

	Доктор Стокман — Аа чөтгөр авмар! Шинжлэх ухаан хор эсэргүүцэх зүйл нээж... Ямар нэгэн хамгаалан сэргийлэгч!..

	Мортен Хиль — Тэр хорхой шавжийг нь устгана гэсэн үг үү?

	Доктор Стокман — Тийм ээ, идэвх үгүй болгоно.

	Мортен Хиль — Түүнд чинь үхэр оготнын хор цацаад үзвэл болдоггүй юм уу?

	Доктор Стокман — Уухай! Уухай! Нэгэнт л хүн болгон хуурамч зөгнөл, таамаглал гэж яриад байхад уу? Таамгийн юм болж л байг. Үзнэ ээ гайгүй. Хуншгүй гөлөгнүүд ардын дайсан гэж над руу боорлоцгоож... өмссөн зүүснийг минь тасчиж хаяхад ч бэлхэн байцгаасан...

	Мортен Хиль — Цонхны чинь шилийг бүгдийг нь яйр цохижээ.

	Доктор Стокман — Тийм ээ, өрхийн тэргүүлэгчийн хувьд нэмж хэлэхэд... Катринетай ярилцах нь зүйтэй. Энэ бол түүнд хамаатай хэрэг шүү дээ.

	Мортен Хиль — Ай даа, ухаант гэргийнхээ зөвлөгөөг л сонс.

	Доктор Стокман — (өөдөөс нь босон харайж) Ингэж холион бантан хийхийг танд шаард аа юу? Катринегийн мөнгөөр туршиж үзнэ гэнэ ээ! Тэгээд ч намайг ийм аймшигтай гаслантай байдалд оруулж орхилоо. Миний өмнө шулам биеэрээ зогсож байгаа юм шиг харагдаж байна шүү, та!

	Мортен Хиль — Тэгвэл ч би эндээс зайлсан нь дээр биз. Харин зөвшөөрч байна уу, үгүй юу гэдгээ хоёр цагаас өмнө хариу өгөхийг танаас хүсэж байна. Хэрэв үгүй бол энэ тэмдэгт цаасыг бүр өнөөдөр л тонилгож орхино шүү.

	Доктор Стокман — Катринед үлдэж хоцрох юм байна уу?

	Мортен Хиль — Шиншлэх ч юм үлдэхгүй! 

	 

	(Үүдний өрөө онгойж Аслаксен, Ховстад хоёр шагайна.)

	 

	Мортен Хиль — Энэ хоёрыг, харав уу, та минь!

	 

	Доктор Стокман — (тэдний өөдөөс ширтэн харж) — Юу болов? Та нар бас манай босгоор алхахыг зүрхлэв үү?

	Ховстад — Юу л гэж бодно, бод.

	Аслаксен — Бид тантай зөвлөх хэрэгтэй боллоо.

	Мортен Хиль (Стокманд ойртон шивнэнэ) — Зөвшөөрөх эсэхээ... Хоёр цаг болтол болгоогоод байгаарай.

	Аслаксен (Ховстадтай цуг өрөө рүү шагайж) — Уухай!

	 

	(Мортен Хиль гарч одно.)

	 

	Доктор Стокман — Надаар та нар яах гээ вэ? Түргэхэн яриарай.

	Ховстад — Өчигдрийн цуглаан дээр, бидний дүрэмдсэн явдалд та дургүйцэж байгаа гэдгийг би сайн ойлгож байна. 

	Доктор Стокман — Та үүнийгээ дүрэмдсэн явдал гэж нэрлэж байна уу? Би тэр дүрэмдсэн явдлыг тань, жигшүүрт явдал гэж үзнэ. Та нар чавганц нар шиг авирлацгаасан шүү дээ... Чөтгөр ав даа, чамайг!

	Ховстад — Юу л гэнэ дураараа бол. Бид өөр яах ч аргагүй байсан.

	Доктор Стокман — Зориглоцгоогоогүй юу? Тийм үү? Үгүй юу?

	Ховстад — Таны тааллаар тийм болог доо.

	Аслаксен — Бидэнд эртхэн шиг хэлэх нь яасан юм бэ? Үгүй наад зах нь ноён Ховстад бид хоёрын хэн нэг рүү дохичхож болоогүй юм уу?

	Доктор Стокман — Дохио өгөх ий? Яах гэж?

	Аслаксен — Хэрэг үүссэн тэр зүйлийн тухай л байхгүй юу?

	Доктор Стокман — Учрыг ойлгохгүй байна.

	Аслаксен (үл мэдэг толгой сэгсэрснээ) — Доктор Стокман, та бурхны авралаар л ойлгох болох нь ээ дээ. 

	Ховстад — Одоо нууж хаах ч юм алга.

	Доктор Стокман (тэр хоёрыг ээлжлэн харснаа) — Ай золигт гармар...

	Аслаксен — Өршөөгөөрэй. Танай хадам энэ хотыг нүхлэх шахам хэсэж, рашаан сувиллын хувь нийлүүлсэн тэмдэгт худалдаж аваагүй гэж үү? Энэ тухай танаас асуувал зөвшөөрөх сөн болов уу?

	Доктор Стокман — Тийм ээ. Өнөөдөрхөн худалдаж авсан. Тэгэхдээ...

	Аслаксен — Хөндлөнгийн өөр нэг хүнээр энэ ажлыг хөөцөлдүүлсэн бол их сайн байсан сан.

	Ховстад — Танд ойр төрлийнхөө хүнээр бамбай барих ямар ч хэрэг байгаагүй. Рашаан сувиллын талаарх эсэргүүцэл танаас гарсныг хэн ч мэдэх ёсгүй байсан. Доктор Стокман, та надтай зөвлөхгүй дээ.

	Доктор Стокман (хэсэг бодлогоширсноо гэнэт ямар нэг таамаглал сэтгэлд нь буусан мэт) — Ингэж сэтгэж болох байсан уу даа? Тэгж бас болдог юм вий!

	Аслаксен (инээмсэглэн) — Харваас бололгүй яах вэ. Харин их л учиртай оролдох байсныг та мэдэж байгаа биз дээ.

	Ховстад — Бүгдээр зөвлөлдсөн бол бүр ч маргаангүй. Хэрэв хүн ганцаараа биш, бусадтай хувааж үйлдсэн бол баа нь бага тусна шүү дээ.

	Доктор Стокман (биеэ барингуй) — Нэг үгээр хэлэхэд ноёдод юу хэрэгтэй бил ээ?

	Аслаксен — Тэр тухайд гэвэл ноён Ховстад арай дээр амжуулж мэдэх...

	Ховстад — Зүгээр, зүгээр Аслаксен та хэлчих л дээ.

	Аслаксен — Эргэн тойронд юу болж байгааг бид ойлгож байгаа болохоор зориг гаргаж «Ардын мэдээлэл» сониныг таны мэдэлд өгөхөөр шийдэж байгаа юм.

	Доктор Стокман — Одоо л зориглох бол оо юу? Олон нийтийн санал юу болох сон бил ээ? Бидний өөдөөс догшин шуурга болно гэдгээс та нар айхгүй байна уу?

	Ховстад — Түүнийг ч аргалахыг л бодно.

	Аслаксен — Доктор минь, мөрөө баллах хэрэгтэй болох нь. Харин зэмлэл чинь хүчин төгөлдөр болмогц...

	Доктор Стокман — Хадам бид хоёр л энэ бүх тэмдэгтийг үнэ цэнгүй хадгална гэсэн үг үү?

	Ховстад — Гол нь та шинжлэх ухааны эрх ашгийн үүднээс энэ рашаан сувиллын газрыг мэдэлдээ авах нь л магад.

	Доктор Стокман — Тэр ч аргагүй ойлгомжтой. Би шинжлэх ухааны эрх ашгийг бодож хөгшин «доргыг» энэ ажилд оролцуулах гэж өдсөн юм. Тэгээд л усан хоолойгоо бага зэрэг сэлбэж тордоод хотод ямар нэг гарз учруулалгүй далайн эрэг тийш жаалхан малтана. Энэ зөв үү? Баларчих юм биш биз? Аа?

	Ховстад — «Ардын мэдээлэл» нэгэнт таныг дэмжиж байхад хаанаас даа л гэж бодож байна.

	Аслаксен — Чөлөөт нийгэмд хэвлэл гэдэг том хүч гэсэн үг, ноён Доктор минь.

	Доктор Стокман — За тийм байж. Олон нийтийн санал ч бас санаснаар болох юм биз дээ. Харин ноён Аслаксен, та байрын эздийн холбооны төлөө ам өгнө байх аа?

	Аслаксен — Байрын эздийн холбооны ч тэр, эрүүл бодолтын нийгэмлэгийн талаар ч тэр итгэл хүлээлгэж бүрэн болно.

	Доктор Стокман — Ноёд оо, ингэхэд... чухам ямар шан хүртээхийг та нараас асуухаасаа ч зовж байгааг минь болгоож үзнэ биз дээ?

	Ховстад — Бид болгоож юугаа ч хайрлахгүй, таныг дэмжихээр шийдэцгээснийг та ойлгох байгаа. Улс төрийн чухал бодлогын талаар хэчнээн их юм хийх хэрэгтэй болоод буй одоо үед сониноо зогсоохыг хүсэхгүй. Гэтэл «Ардын мэдээлэл» маань хөл дээрээ зогсож чадахгүйд хүрч ажил хэрэг тийм ч гоц биш байна.

	Доктор Стокман — Ойлгомжтой! Ийм тань шиг ардын хань нөхөрт тун хэцүү байлгүй яах вэ (биеэ барьж чадалгүй). Харин би бол ардын дайсан! (өрөөндөө хойш урагш гүйн харайж) Миний таяг яачхав? Таягийг минь ямар чөтгөр нь аваад арилчхав?

	Ховстад — Та яах гээд байна?

	Аслаксен — Та өөрөө л таалахгүй...

	Доктор Стокман (түр тайвширч зогсоно) — Хэрэв бүх тэмдэгтээсээ та нарт улаан мөнгө ч хүртээхгүй байвал яах сан бол? Баячууд биднээс мөлжүүр ч гарахгүй гэдгийг бүү мартаарай.

	Ховстад — Тэмдэгтийн тухайд гэвэл яаж ийгээд нийтэлчхэж чадна гэдгийг та харин мартчихуузай.

	Доктор Стокман — Та нар ч тэгэхээс буцахгүй улс. Хэрэв би «Ардын мэдээлэл»-ийг дэмжихгүй бол үл бүтэх зүйл нийтлэгдэхэд хүрэх нь ээ дээ. Бодвол та нар намайг нохойд хөөгдсөн туулай мэт хөнөөж эхлэх нь шив дээ!

	Ховстад — Байгаль ертөнц тийм жамтайгаас хойш араатан бүр гол зогоох юм эрэх хэрэгтэй.

	Аслаксен — Хаа байгаа газраас нь идшээ бэлтгэцгээдгийг та юу эс андах вэ.

	Доктор Стокман — Тийм бол тэр идшээ аль нэгэн гудамжны булангаас эрцгээ! (өрөөн дотуураа байж ядан холхиж) Чөтгөр ав! Бид гурвын аль нь хүчтэй араатан болохыг одоо үзэцгээмз. (шүхэр шүүрч аваад далайж). Зайлцгаа!

	Ховстад — Та биднийг дайрч доромжлохоор шийдээгүй биз?

	Аслаксен — Шүхэр гэнэтэй шүү!

	Доктор Стокман — Ноён Ховстад! Цонх руу алхаад!

	Ховстад — (үүдний өрөөний хаалга руу очно) — Та бүр галзуурч орхиж!

	Доктор Стокман — Ноён Аслаксен, цонх руу алхаад! Тонил гэж байна шүү, та нарыг! Бушуухан зайлсан чинь зол болох вий!

	Аслаксен — (бичгийн ширээг тойрон гүйнэ) — Ноён доктор, та тайвшир! Би ядуу дорой амьтан, би чинь яг л...(хашхирна). Туслаарай! туслаарай та минь! 

	 

	(Хатагтай Стокман, Петра, Хорстер нар зочдын өрөөнөөс гүйн гарч ирнэ.)

	 

	Хатагтай Стокман — Ээ, бурхан минь! Томас юу бол оо вэ?

	Доктор Стокман — (шүхрээ гартаа эргүүлэн) Аль вэ, та нар тэр чөтгөрийнхөө замаар тонилцгоо!

	Ховстад — Зүгээр байсан хүн рүү дайрна гэнэ ээ! Ахмад Хорстер та үүнийг гэрчлэх болно шүү! (үүдний өрөө рүү ухран зайлна).

	Аслаксен — (яах ч учраа олж ядна) Нутгийн нөхцөлд үзвэл энэ чинь... (зочдын өрөө рүү хяламхийн харснаа гарч одно).

	Хатагтай Стокман — (нөхрийгөө түшин) Томас минь, тайвшир!

	Доктор Стокман — (шүхрээ хаяна) Аа, та нар ингээд тонилцгоов уу!

	Хатагтай Стокман — Тэд чамайг яах гээд байгаа юм бэ?

	Доктор Стокман — Аяндаа мэдэх болно... Харин над өөр юмны тухай бодол төрлөө (ширээ рүү очиж нэрийнхээ хуудсан дээр юм бичнэ). Катрине наашаа ирээдэх. Миний юу гэж бичсэнийг харж байна уу?

	Хатагтай Стокман — Том үсгээр гурав дахин «үгүй» гэж бичсэн байна. Энэ чинь юу гэж байгаа үг вэ?

	Доктор Стокман — Энийг бас дараа мэдэх болно (хуудсыг барин) Петра! Цаад халтрыгаа «дорго» руу гүйлгээдэх. Энэ бичгийг өгүүл, маш түргэн!

	 

	(Петра хуудсыг аваад үүдний өрөө рүү явна)

	 

	Хатагтай Стокман — Томас, бид эyдээс явцгаана шүү дээ.

	 

	(Петра эргэж ирнэ).

	 

	Доктор Стокман — За яав?

	Петра — Явуулчихлаа.

	Доктор Стокман — Зүйтэй. Явцгаана гэв үү? Явахгүй Катрине минь, бид эндээ үлдэцгээнэ. Чөтгөр ав!

	Петра — Үлдэнэ ээ?

	Хатагтай Стокман — Энэ хотдоо юу?

	Доктор Стокман — Яг эндээ. Энэ бол тулааны талбар, энд тулалдаан болно. Энд би ялалт байгуулахыг хүсэж байна. Өмдийг минь нөхмөгц хотоор явж байр сууц эрнэ. Өвөлдөө хоргодох оромж хэрэгтэй болно оо доо.

	Хорстер — Тэгвэл манайд очицгоо л доо.

	Доктор Стокман — Нээрэн үү?

	Хорстер — Үнэн байлгүй яах вэ. Манайд зай хангалттай, тэгээд ч би ямар гэртээ байх биш дээ.

	Хатагтай Стокман — Хорстер, та яасан энэрэл халамжтай хүн бэ?

	Петра — Ээ гялай!

	Доктор Стокман (түүний гарыг чангаар атган) — Гялайлаа, гялайлаа! Ингээд л бэрхшээл саад арилах нь тэр. Би ч ойрын өдрүүдэд ажилдаа тууштайхан ч оръё. Катрине, хийх юм энд хязгааргүй их бий шүү! Одоо тэгвэл би нэг хэсэгтээ бүрэн эзэн нь болох нь ээ. Ингэхэд намайг ажлаас халсныг мэдэж байгаа биз?

	Хатагтай Стокман (уртаар санаа алдан) — Ай, би ингэнэ л гэж бодож байсан юм.

	Доктор Стокман — Намайг бас дадсан ажлаас минь хөндийрүүлнэ гэнэ. Дураараа болцгоог! Ямар ч гэсэн гар хоосон ядуучууд миний талд үлдэнэ. Ай бурхан минь. Ингэхэд би тэдэнд юунаас ч эрхэм шүү дээ. Чөтгөр ав гэж, бид тэднийг ямар ч гэсэн дуулгавартай амьтад болгоно. Улсуудын ярьдгаар болох, болохгүй зүйл гарвал ширүүлж ч үзнэ.

	Хатагтай Стокман — Томас минь, энэ чухам яваандаа юунд хүргэхийг чи баттай мэдсэн шиг байна.

	Доктор Стокман — Катрине, хонгор минь! Ёстой тос шиг үг хэллээ. Ингэхэд юундаа тэгж нийгмийн бодол санаа, нэгдсэн олонх гэхчлэн чөтгөр шүглэсэн амьтдын өмнө өвдөг чичрэн болгоомжлох сон билээ. Үгүй ээ. Би маш их баяртай байна. Миний хүсэж байсан бүхэн санасан ёсоор бүтлээ. Нам бүлэглэлүүд гэгч нь амьдралын бодит үнэн, шинэ соргог зүйлийг устгаж, ёс зүй, үнэн мөнийг үл ойлгох байдлаар өрвөн хөрвүүлж эцсийн эцэст нарт хорвоод амьдрахад ч аймшигтай боллоо. Үүгээрээ ч либералууд гэдэг чинь чөлөөт хүмүүсийн заналт дайсан мөнийг нөхдийн тархинд би шингэтэл нь ойлгуулж өгөх гэсэн юм. Хорстер би үүнийг тэдэнд ойлгуулж чадна байх аа?

	Хорстер — Бололгүй яах вэ. Гэхдээ би энэ талаар тийм ч нэвтэрхий ойлгоцтой хүн биш шүү.

	Доктор Стокман — Та бодоод үз л дээ. Ер нь сонсож бай! Нам бүлэглэлийн толгойлогчдыг устгах хэрэгтэй. Тийм толгойлогч гэдэг чинь чоно л гэсэн үг... Яг нөгөө зэвхий саарал чоно амьдрахын тул жилдээ өдий төдий бог мал иддэг шүү дээ. Ховстад, Аслаксен хоёрыг хар л даа. Тэд хэчнээн олон амьтныг залгидаг гэж санана. Бас зүгээр ч үгүй урж тасчиж, эрэмдэг зэрэмдэг болгож хаяна. Эцсийн эцэст тэр улс нь байрын эзэд, аа тийм бас «Ардын мэдээлэл» сонин захиалагчид болон хувирахаас биш өөр юу ч болж чаддаггүй биз ээ. (ширээгээ сандайлан сууж). Катрине, чи наашаа ирээд энд нарны гэрэл хэчнээн сайхан тусаж байгааг хараач. Миний энэ хавиар хаврын ямар сайхан агаар сэнгэнэж байна вэ!

	Хатагтай Стокман — Иш-ш. Томас минь, бид нарны гэрэл хаврын сэнгэнэсэн агаар хоёроор л өл залгаж амьдрах юм биш биз дээ.

	Доктор Стокман — Яаж ийгээд болно. Энэ талаар би тийм их санаа зовохгүй байна шүү. Харин надаас хойш, миний үйл явдлыг залгамжилж чадах тийм тохитой, томоотой, чөлөөтэй сэтгэх хүн үзээд өгье ч байхгүйд л сэтгэл их зовниж байна.

	Петра — Аав аа, энэ тухай бүү зовни! Цаг их байна шүү дээ. Тэр! Хөвүүдээ харав уу.

	 

	(Эйлиф, Мортен хоёр зочдын өрөөнд орж ирнэ)

	 

	Хатагтай Стокман — Та нар тараад ирж байгаа нь энэ үү?

	Мортен — Тарсангүй. Харин бид өнөөдөр завсарлагаар хүүхдүүдтэй зодоон үүсгээд...

	Эйлиф — Яг ч тэгээгүй. Харин хүүхдүүд бидэнтэй зодолдсон.

	Мортен — Тэгээд ч ноён Рерлун биднийг нэг хэсэгтээ гэртээ байзна гэсэн юм.

	Доктор Стокман (хуруугаа имрэн нясалснаа ширээнээс ухасхийн босож) — За тэр! Харав уу, та минь? Сургуулийн босгоор та нар дахин шагайхгүй болох чинь тэр дээ!

	Хүүхдүүд — Шагайхгүй ээ?

	Хатагтай Стокман — Томас минь аядаач...

	Доктор Стокман — Бид та нарыг хэзээ ч тийш нь явуулахгүй! Би та нарыг өөрөө сургана. Та нарт юм заалгүй хоосон орхихгүй...

	Мортен — Ура!

	Доктор Стокман — Харин та нарыг чөлөөтэй сэтгэдэг, төлөв томоотой хүмүүс болгон хүмүүжүүлнэ. Ингэхэд Петра, чи ч туслах ёстой.

	Петра — Тэгэлгүй яах вэ. Эцэг минь, зоволтгүй.

	Доктор Стокман — Намайг ардын дайсан гэж хочилсон цуглаан болсон тэр тасалгаагаар бид хичээллэх танхимаа хийнэ. Харин бид арай олон хүүхэд цугларуулах хэрэгтэй. Наанадаж гэхэд, эхний удаа арван хоёр хүүхэд байх шаардлагатай.

	Хатагтай Стокман — Энэ хотод чамд хаанаас ийм олон хүүхэд олдох юм бэ?

	Доктор Стокман — Харж л байгаарай (хөвүүддээ хандан) — Та нар гудамжны ноорхой жаалууд хаагуур байдгийг мэдэцгээнэ шүү дээ. Жинхэнэ нооронхой жаалууд.

	Мортен — Ай даа, аав минь, би тийм жаал олныг мэднэ шүү!

	Доктор Стокман — Маш сайн байна. Тэд нараасаа надад авчраад аль, энэ удаадаа тэднийг сургаад үзье. Олны дундаас цоорон гарах тархитай ч хөвүүн бий!..

	Мортен — Тэгэхлээрээ бид чөлөөтэй сэтгэдэг, төлөв тохитой хүмүүс болонгуутаа юу хийх вэ?

	Доктор Стокман — Хүүхдүүд минь! Өлөн хөх чононуудыг бүгдийг нь алсын алс газрын мухар өрнө зүг рүү хөөн тонилгоцгоох болно.

	 

	(Эйлиф ойлгож ядан гайхахад, Мортен «Ура» хашхиран дэвхцэнэ).

	 

	Хатагтай Стокман — Ай, харин тэр хөх чононууд чамайг л битгий хөөгөөсэй билээ, Томас минь!

	Доктор Стокман — Катрине, чи солиороогүй биз? Энэ хотод хамгийн чадалтай хүн нь би болоод байхад намайг хөөх гэж үү дээ?

	Хатагтай Стокман — Чадалтай гэнэ ээ? Иймдээ хүрчхээд байхад уу?

	Доктор Стокман — Тийм ээ! Би өөрийгөө энэ ертөнцийн хамгийн чадалтай хүний нэг гэж ам бардам хэлж ч чадна!

	Мортен — Тийм юм вий!

	Доктор Стокман (дуугаа намсган) — Чиш-ш.., одоогоор энэ тухай хэнд ч үг бүү цухуйлга. Харин тэгэхдээ би маш том нээлт хийсэн шүү.

	Хатагтай Стокман — Дахиад л нээлт?!

	Доктор Стокман — Тэгэлгүй яах вэ, тэгэлгүй яах вэ! (бүгдийг тойруулан суулгаад нууц зүйл ярих маягтай) Та нар бод л доо. Ертөнцөд хамгийн хүчтэй хүн гэдэг чинь хэрэг дээрээ орь ганцаар шоовдорлогдсон хүнийг хэлдэг юм.

	Хатагтай Стокман (толгой сэгсрэн инээмсэглэснээ) — Ай, Томас минь! Томас минь!

	Петра (эцгийн гараас шүүрэн авч, эрэмгий цовоо дуугаар) — Эцэг минь!

	 

	Хөшиг.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

